صحيح مسلم – كتاب الإيمان (އީމާންކަން ނަންގަނެފައިވާ ފޮތް) – 10 – DhiSalafiyyah\nصحيح مسلم – كتاب الإيمان (އީމާންކަން ނަންގަނެފައިވާ ފޮތް) – 10\n04/03/2021 ޙަދީޘާއި އޭގެ ޢިލްމުތައް, ޙަދީޘްގެ ތަރުޖަމާދިސަލަފިއްޔާ\n8 – لَا إِلَهَ إِلَّا اللهُ مُحَمَّدٌ رَسُولُ اللهِ ކިޔައިފުމަށް ދާންދެން މީސްތަކުންނާ ހަނގުރާމަކުރުން ނަންގަނެފައިވާ ބާބު\n32 – (20) حَدَّثَنَا قُتَيْبَةُ بْنُ سَعِيدٍ، حَدَّثَنَا لَيْثُ بْنُ سَعْدٍ، عَنْ عُقَيْلٍ، عَنِ الزُّهْرِيِّ، قَالَ: أَخْبَرَنِي عُبَيْدُ اللهِ بْنُ عَبْدِ اللهِ بْنِ عُتْبَةَ بْنِ مَسْعُودٍ، عَنْ أَبِي هُرَيْرَةَ، قَالَ: لَمَّا تُوُفِّيَ رَسُولُ اللهِ صَلَّى اللهُ عَلَيْهِ وَسَلَّمَ، وَاسْتُخْلِفَ أَبُو بَكْرٍ بَعْدَهُ، وَكَفَرَ مَنْ كَفَرَ مِنَ الْعَرَبِ، قَالَ عُمَرُ بْنُ الْخَطَّابِ لِأَبِي بَكْرٍ: كَيْفَ تُقَاتِلُ النَّاسَ، وَقَدْ قَالَ رَسُولُ اللهِ صَلَّى اللهُ عَلَيْهِ وَسَلَّمَ: ((أُمِرْتُ أَنْ أُقَاتِلَ النَّاسَ حَتَّى يَقُولُوا: لَا إِلَهَ إِلَّا اللهُ، فَمَنْ قَالَ: لَا إِلَهَ إِلَّا اللهُ، فَقَدْ عَصَمَ مِنِّي مَالَهُ، وَنَفْسَهُ، إِلَّا بِحَقِّهِ وَحِسَابُهُ عَلَى اللهِ))، فَقَالَ أَبُو بَكْرٍ: وَاللهِ لَأُقَاتِلَنَّ مَنْ فَرَّقَ بَيْنَ الصَّلَاةِ، وَالزَّكَاةِ، فَإِنَّ الزَّكَاةَ حَقُّ الْمَالِ، وَاللهِ لَوْ مَنَعُونِي عِقَالًا كَانُوا يُؤَدُّونَهُ إِلَى رَسُولِ اللهِ صَلَّى اللهُ عَلَيْهِ وَسَلَّمَ لَقَاتَلْتُهُمْ عَلَى مَنْعِهِ، فَقَالَ عُمَرُ بْنُ الْخَطَّابِ: فَوَاللهِ، مَا هُوَ إِلَّا أَنْ رَأَيْتُ اللهَ عَزَّ وَجَلَّ قَدْ شَرَحَ صَدْرَ أَبِي بَكْرٍ لِلْقِتَالِ، فَعَرَفْتُ أَنَّهُ الْحَقُّ.\nއަބޫހުރައިރާގެ އަރިހުން ރިވާވެގެންއައިސްފައިވެއެވެ. އެކަލޭގެފާނު ވިދާޅުވިއެވެ. ނަބިއްޔާ صلى الله عليه وسلم އަވަހާރަވުމުން، އެކަލޭގެފާނަށް ފަހު ޚަލީފާކަމަށް އިސްކުރެވުނީ އަބޫބަކުރުގެފާނެވެ. އަދި (ނަބިއްޔާ صلى الله عليه وسلم އަވަހާރަވުމުން) ޢަރަބީންގެ ތެރެއިން ބަޔަކު ކާފިރުވިއެވެ. ޢުމަރު ބުން އަލްޚައްޠާބު، އަބޫބަކުރުގެފާނަށް ވިދާޅުވިއެވެ. ކަލޭގެފާނު މީސްތަކުންނާ ހަނގުރާމަކުރައްވާނީ ކިހިނަކުން ހެއްޔެވެ؟ ހަމަކަށަވަރުން ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ.\n“ﷲ ފިޔަވައި އަޅުކަން ޙައްޤުވާ އެހެން އެއްވެސް އިލާހެއް ނުވާކަމަށް ބުނެފުމަށް ދާންދެން މީސްތަކުންނާ ހަނގުރާމަ ކުރުމަށް، ތިމަންކަލޭގެފާނަށްވަނީ އަމުރުވެވިގެންނެވެ. ފަހެ ﷲ ފިޔަވައި އަޅުކަން ޙައްޤުވާ އެހެން އެއްވެސް އިލާހެއް ނުވާކަމަށް ބުނެފި މީހާ ދަންނައެވެ. ހަމަކަށަވަރުން އޭނާގެ މުދަލާއި ނަފްސަށް ތިމަންކަލޭގެފާނުގެ ކިބައިން ސަލާމަތްކަން ލިބިގެންވެއެވެ. އެއީ އިސްލާމްދީނުގެ ޙައްޤުގައި މެނުވީއެވެ. އަދި އެބައިމީހުންގެ ހިސާބުބެއްލެވުން ވަނީ ﷲ އަށެވެ.”\nފަހެ، އަބޫބަކުރުގެފާމު ވިދާޅުވިއެވެ. “ﷲ ގަންދީ ވިދާޅުވަމެވެ. ނަމާދާއި ޒަކާތް ފަރަޤުކުރާ މީހުންނާ ތިމަންކަލޭގެފާނު ހަނގުރާމަކުރައްވާހުށީމެވެ. ފަހެ، ޒަކާތަކީ މުދަލުގެ ޙައްޤެކެވެ. ﷲ ގަންދީ ވިދާޅުވަމެވެ. ﷲ ގެ ރަސޫލާ އަށް (ޒަކާތުގެ ގޮތުގައި) އެބައިމީހުން ނެރެމުން ދިޔަ ތަކެތީގެ ތެރެއިން ޢިޤާލެއްގެ  މިންވަރު ދިނުމަށް މަނާވެ ގަތަސް އެކަން މަނާކުރީތީ ތިމަންކަލޭގެފާނު އެބައިމީހުންނާ ހަނގުރާމަކުރައްވާ ހުށީމެވެ.\nފަހެ، ޢުމަރު ބުން އަލްޚައްޠާބު ވިދާޅުވިއެވެ. ” ﷲ ގަންދީ ވިދާޅުވަމެވެ. ތިމަން ކަލޭގެފާނަށް ފެނިވަޑައިގަތީ ﷲ عَزَّ وَجَلَّ އަބޫ ބަކުރުގެފާނުގެ ހިތް އެކަމަށްޓަކައި ތަނަވަސްކޮށްދެއްވިކަމަށެވެ. ފަހެ، އެއީ ޙައްޤުކަން ތިމަންކަލޭގެފާނަށް އެނގިވަޑައިގެންނެވިއެވެ.”\n33 – (21) وحَدَّثَنَا أَبُو الطَّاهِرِ، وَحَرْمَلَةُ بْنُ يَحْيَى، وَأَحْمَدُ بْنُ عِيسَى – قَالَ أَحْمَدُ: حَدَّثَنَا، وقَالَ الْآخَرَانِ – أَخْبَرَنَا ابْنُ وَهْبٍ، قَالَ: أَخْبَرَنِي يُونُسُ، عَنِ ابْنِ شِهَابٍ، قَالَ: حَدَّثَنِي سَعِيدُ بْنُ الْمُسَيِّبِ، أَنَّ أَبَا هُرَيْرَةَ، أَخْبَرَهُ أَنَّ رَسُولَ اللهِ صَلَّى اللهُ عَلَيْهِ وَسَلَّمَ، قَالَ: ((أُمِرْتُ أَنْ أُقَاتِلَ النَّاسَ حَتَّى يَقُولُوا: لَا إِلَهَ إِلَّا اللهُ، فَمَنْ قَالَ: لَا إِلَهَ إِلَّا اللهُ، عَصَمَ مِنِّي مَالَهُ، وَنَفْسَهُ إِلَّا بِحَقِّهِ، وَحِسَابُهُ عَلَى اللهِ)).\nއަބޫހުރައިރާގެ އަރިހުން ރިވާވެގެންއައިސްފައިވެއެވެ. ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ. “ﷲ ފިޔަވައި އަޅުކަން ޙައްޤުވާ އެހެން އެއްވެސް އިލާހެއް ނުވާކަމަށް ބުނެފުމަށް ދާންދެން މީސްތަކުންނާ ހަނގުރާމަ ކުރުމަށް، ތިމަންކަލޭގެފާނަށްވަނީ އަމުރުވެވިގެންނެވެ. ފަހެ ﷲ ފިޔަވައި އަޅުކަން ޙައްޤުވާ އެހެން އެއްވެސް އިލާހެއް ނުވާކަމަށް ބުނެފި މީހާ ދަންނައެވެ. ހަމަކަށަވަރުން އޭނާގެ މުދަލާއި ނަފްސަށް ތިމަންކަލޭގެފާނުގެ ކިބައިން ސަލާމަތްކަން ލިބިގެންވެއެވެ. އެއީ އިސްލާމްދީނުގެ ޙައްޤުގައި މެނުވީއެވެ. އަދި އެބައިމީހުންގެ ހިސާބުބެއްލެވުން ވަނީ ﷲ އަށެވެ.”\n34 – (…) حَدَّثَنَا أَحْمَدُ بْنُ عَبْدَةَ الضَّبِّيُّ، أَخْبَرَنَا عَبْدُ الْعَزِيزِ يَعْنِي الدَّرَاوَرْدِيَّ، عَنِ الْعَلَاءِ، ح وحَدَّثَنَا أُمَيَّةُ بْنُ بِسْطَامَ، وَاللَّفْظُ لَهُ، حَدَّثَنَا يَزِيدُ بْنُ زُرَيْعٍ، حَدَّثَنَا رَوْحٌ، عَنِ الْعَلَاءِ بْنِ عَبْدِ الرَّحْمَنِ بْنِ يَعْقُوبَ، عَنْ أَبِيهِ، عَنْ أَبِي هُرَيْرَةَ، عَنْ رَسُولِ اللهِ صَلَّى اللهُ عَلَيْهِ وَسَلَّمَ، قَالَ: «أُقَاتِلُ النَّاسَ حَتَّى يَشْهَدُوا أَنْ لَا إِلَهَ إِلَّا اللهُ، وَيُؤْمِنُوا بِي، وَبِمَا جِئْتُ بِهِ، فَإِذَا فَعَلُوا ذَلِكَ، عَصَمُوا مِنِّي دِمَاءَهُمْ، وَأَمْوَالَهُمْ إِلَّا بِحَقِّهَا، وَحِسَابُهُمْ عَلَى اللهِ».\nއަބޫހުރައިރާގެ އަރިހުން ރިވާވެގެންއައިސްފައިވެއެވެ. ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ. “ﷲ ފިޔަވައި އަޅުކަން ޙައްޤުވާ އެހެން އެއްވެސް އިލާހެއް ނުވާކަމަށް ހެކިވުމާއި، ތިމަންކަލޭގެފާނަށް އީމާންވުމާ އަދި ތިމަންކަލޭގެފާނު އެކަމަކާއިގެން ވަޑައިގެންނެވި ތަކެއްޗަށް ހެކިވެއްޖައުމަށް ދާންދެން މީސްތަކުންނާ ހަނގުރާމަ ކުރާށެވެ. ފަހެ އެބައިމީހުން އެފަދައިން ޢަމަލުކޮށްފިނަމަ، އެބައިމީހުންގެ ލެޔާއި މުދަލަށް ތިމަންކަލޭގެފާނުގެ ކިބައިން ސަލާމަތްކަން ލިބިގެންވެއެވެ. އަދި އެބައިމީހުންގެ ހިސާބުބެއްލެވުން ވަނީ ﷲ އަށެވެ.”\n35 – (…) وحَدَّثَنَا أَبُو بَكْرِ بْنُ أَبِي شَيْبَةَ، حَدَّثَنَا حَفْصُ بْنُ غِيَاثٍ، عَنِ الْأَعْمَشِ، عَنْ أَبِي سُفْيَانَ، عَنْ جَابِرٍ. وَعَنْ أَبِي صَالِحٍ، عَنْ أَبِي هُرَيْرَةَ، قَالَا: قَالَ رَسُولُ اللهِ صَلَّى اللهُ عَلَيْهِ وَسَلَّمَ: «أُمِرْتُ أَنْ أُقَاتِلَ النَّاسَ» بِمِثْلِ حَدِيثِ ابْنِ الْمُسَيِّبِ، عَنْ أَبِي هُرَيْرَةَ، ح وحَدَّثَنِي أَبُو بَكْرِ بْنُ أَبِي شَيْبَةَ، حَدَّثَنَا وَكِيعٌ، ح وحَدَّثَنِي مُحَمَّدُ بْنُ الْمُثَنَّى، حَدَّثَنَا عَبْدُ الرَّحْمَنِ يَعْنِي ابْنَ مَهْدِيٍّ، قَالَا جَمِيعًا: حَدَّثَنَا سُفْيَانُ، عَنْ أَبِي الزُّبَيْرِ، عَنْ جَابِرٍ، قَالَ: قَالَ رَسُولُ اللهِ صَلَّى اللهُ عَلَيْهِ وَسَلَّمَ: ((أُمِرْتُ أَنْ أُقَاتِلَ النَّاسَ حَتَّى يَقُولُوا: لَا إِلَهَ إِلَّا اللهُ، فَإِذَا قَالُوا: لَا إِلَهَ إِلَّا اللهُ عَصَمُوا مِنِّي دِمَاءَهُمْ، وَأَمْوَالَهُمْ إِلَّا بِحَقِّهَا، وَحِسَابُهُمْ عَلَى اللهِ))، ثُمَّ قَرَأَ: ﴿إِنَّمَا أَنْتَ مُذَكِّرٌ * لَسْتَ عَلَيْهِمْ بِمُسَيْطِرٍ﴾.\nޖާބިރުގެފާނާއި އަބޫހުރައިރާގެ އަރިހުން ރިވާވެގެންއައިސްފައިވެއެވެ. ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ. “މީސްތަކުންނާ ހަނގުރާމަ ކުރުމަށް، ތިމަންކަލޭގެފާނަށްވަނީ އަމުރުވެވިގެންނެވެ.” އިބްނު މުސައްޔިބު، އަބޫހުރައިރާގެ އަރިހުން ރިވާކުރައްވާފައިވާ ޙަދީޘާ އެއްގޮތަށް ރިވާކުރައްވާފައިވެއެވެ.\nޖާބިރުގެފާނުގެ އަރިހުން ރިވާވެގެންއައިސްފައިވެއެވެ. ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ. “ﷲ ފިޔަވައި އަޅުކަން ޙައްޤުވާ އެހެން އެއްވެސް އިލާހެއް ނުވާކަމަށް ބުނެފުމަށްދާންދެން މީސްތަކުންނާ ހަނގުރާމަ ކުރުމަށް، ތިމަންކަލޭގެފާނަށްވަނީ އަމުރުވެވިގެންނެވެ. ފަހެ ﷲ ފިޔަވައި އަޅުކަން ޙައްޤުވާ އެހެން އެއްވެސް އިލާހެއް ނުވާކަމަށް އެބައިމީހުން ބުނެފިނަމަ، އެބައިމީހުންގެ ލެޔާއި މުދަލަށް ތިމަންކަލޭގެފާނުގެ ކިބައިން ސަލާމަތްކަން ލިބިގެންވެއެވެ. އެއީ އިސްލާމްދީނުގެ ޙައްޤުގައި މެނުވީއެވެ. އަދި އެބައިމީހުންގެ ހިސާބުބެއްލެވުން ވަނީ ﷲ އަށެވެ.” ދެން ކިޔަވާވިދާޅުވިއެވެ.\n﴿إِنَّمَا أَنْتَ مُذَكِّرٌ * لَسْتَ عَلَيْهِمْ بِمُسَيْطِرٍ﴾ [سورة الغاشية 21 – 22]\nމާނައީ: “ކަލޭގެފާނު ވާކަން ކަށަވަރީ، ހަނދުމަކޮށްދެއްވާ ބޭކަލަކު ކަމުގައެވެ.  އެބައިމީހުންގެ މައްޗަށް ބާރު ހިންގަވާ ބޭކަލަކު ކަމުގައި ކަލޭގެފާނު ނުވެއެވެ. ”\n36 – (22) حَدَّثَنَا أَبُو غَسَّانَ الْمِسْمَعِىُّ مَالِكُ بْنُ عَبْدِ الْوَاحِدِ، حَدَّثَنَا عَبْدُ الْمَلِكِ بْنُ الصَّبَّاحِ، عَنْ شُعْبَةَ، عَنْ وَاقِدِ بْنِ مُحَمَّدِ بْنِ زَيْدِ بْنِ عَبْدِ اللهِ بْنِ عُمَرَ، عَنْ أَبِيهِ، عَنْ عَبْدِ اللهِ بْنِ عُمَرَ، قَالَ: قَالَ رَسُولُ اللهِ صَلَّى اللهُ عَلَيْهِ وَسَلَّمَ: «أُمِرْتُ أَنْ أُقَاتِلَ النَّاسَ حَتَّى يَشْهَدُوا أَنْ لَا إِلَهَ إِلَّا اللهُ وَأَنَّ مُحَمَّدًا رَسُولُ اللهِ، وَيُقِيمُوا الصَّلَاةَ، وَيُؤْتُوا الزَّكَاةَ، فَإِذَا فَعَلُوا، عَصَمُوا مِنِّي دِمَاءَهُمْ، وَأَمْوَالَهُمْ إِلَّا بِحَقِّهَا، وَحِسَابُهُمْ عَلَى اللهِ».\nޢަބްދުﷲ ބުން ޢުމަރު ރިވާކުރެއްވިއެވެ. ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ. “ﷲ ފިޔަވައި އަޅުކަން ޙައްޤުވާ އެހެން އެއްވެސް އިލާހެއް ނުވާކަމަށް ހެކިވުމާއި މުޙައްމަދުގެފާނީ ﷲ ގެ ރަސޫލާކަމަށް ހެކިވުމާއި ނަމާދު ޤާއިމުކޮށް އަދި (މުދަލު) ޒަކާތް ދީފުމަށް ދާންދެން މީސްތަކުންނާ ހަނގުރާމަ ކުރުމަށް، ތިމަންކަލޭގެފާނަށްވަނީ އަމުރުވެވިގެންނެވެ. ފަހެ އެބައިމީހުން އެފަދައިން ޢަމަލުކޮށްފިނަމަ، އެބައިމީހުންގެ ލެޔާއި މުދަލަށް ތިމަންކަލޭގެފާނުގެ ކިބައިން ސަލާމަތްކަން ލިބިގެންވެއެވެ. އެއީ އިސްލާމްދީނުގެ ޙައްޤުގައި މެނުވީއެވެ. އަދި އެބައިމީހުންގެ ހިސާބުބެއްލެވުން ވަނީ ﷲ އަށެވެ.”\n37 – (23) وحَدَّثَنَا سُوَيْدُ بْنُ سَعِيدٍ، وَابْنُ أَبِي عُمَرَ، قَالَا: حَدَّثَنَا مَرْوَانُ يَعْنِيَانِ الْفَزَارِيَّ، عَنْ أَبِي مَالِكٍ، عَنْ أَبِيهِ، قَالَ: سَمِعْتُ رَسُولَ اللهِ صَلَّى اللهُ عَلَيْهِ وَسَلَّمَ، يَقُولُ ((مَنْ قَالَ: لَا إِلَهَ إِلَّا اللهُ، وَكَفَرَ بِمَا يُعْبَدُ مِنْ دُونِ اللهِ، حَرُمَ مَالُهُ، وَدَمُهُ، وَحِسَابُهُ عَلَى اللهِ)).\nއަބޫ މާލިކު އެކަލޭގެފާނުގެ ބައްޕަގެ އަރިހުން ރިވާކުރެއްވިއެވެ. އެކަލޭގެފާނު ވިދާޅުވިއެވެ. ﷲ ގެ ރަސޫލާ صلى الله عليه وسلم ޙަދީޘްކުރެއްވި އަޑު ތިމަން އެހީމެވެ. “ﷲ ފިޔަވައި އަޅުކަން ޙައްޤުވާ އެހެން އެއްވެސް އިލާހެއް ނުވާކަމަށް ބުނެ، އަދި ﷲ ފިޔަވާ އަޅުކަން ކުރާ އެންމެހާ ތަކެއްޗަށް ކާފިރުވެއްޖެ ނަމަ، އެބައިމީހުންގެ މުދަލާއި ލޭ ތިމަންކަލޭގެފާނަށް ޙަރާމްވެގެންވެއެވެ. އަދި އެބައިމީހުންގެ ހިސާބުބެއްލެވުން ވަނީ ﷲ އަށެވެ.”\n38 – (…) وحَدَّثَنَا أَبُو بَكْرِ بْنُ أَبِي شَيْبَةَ، حَدَّثَنَا أَبُو خَالِدٍ الْأَحْمَرُ، ح وَحَدَّثَنِيهِ زُهَيْرُ بْنُ حَرْبٍ، حَدَّثَنَا يَزِيدُ بْنُ هَارُونَ، كِلَاهُمَا عَنْ أَبِي مَالِكٍ، عَنْ أَبِيهِ، أَنَّهُ سَمِعَ النَّبِيَّ صَلَّى اللهُ عَلَيْهِ وَسَلَّمَ يَقُولُ: «مَنْ وَحَّدَ اللهَ»، ثُمَّ ذَكَرَ بِمِثْلِهِ.\nﷲ ގެ ރަސޫލާ صلى الله عليه وسلم ޙަދީޘްކުރެއްވި އަޑު އެއްސެވިކަމަށް އަބޫ މާލިކު އެކަލޭގެފާނުގެ ބައްޕަގެ އަރިހުން ރިވާކުރެއްވިއެވެ. “ﷲ އެއްކައުވަންތަ ކޮށްފިމީހާއެވެ.” ދެން އެފަދައިން ޛިކުރުކުރެއްވިއެވެ.\n ޢިޤާލުގެ މާނައިގައި ޢިލްމުވެރިން ދެގޮތަކަށް ވިދާޅުވެއެވެ. އެއީ އެއް އަހަރުގެ ޒަކާތަށް ނެރެންޖެހޭ މިންވަރު ނުވަތަ ޖަމަލު ބަންނަން ގެންގުޅޭ ވާގަނޑެވެ. މިދެބަސްފުޅުގެ ތެރެއިން އައްނަވަވީ ބުރަވެވަޑައިގަންނަވަނީ މި ޙަދީޘްގެ މަރާދަކީ ޖަމަލު ބަންނަން ގެންގެޅޭ ވާގަނޑުކަމަށެވެ. އެބަހީ: ޒަކާތުގެ އެހާމެ ކުޑަ މިންވަރެއް މަނާކުރިޔަސް ހަނގުރާމަކުރައްވާނެކަމެވެ. [ބައްލަވާ: شرح النووي على صحيح مسلم (1/209)].


TrashTag challenge raajje ah varah kamudhaane | Mihaaru\nމާޝަލް އައިލެންޑްސްގައި #ޓްރޭޝްޓެޑް ޗެލެންޖްގެ ތެރެއިން މީހަކު މޫދު ކުނި ނެގުމުގެ މަސައްކަތުގައި.\n"ޓްރޭޝްޓެގް ޗެލެންޖް" ރާއްޖެއަށް ވަރަށް ކަމުދާނެ\n14 މާޗް 2019 - 07:38\nވެށި ހިމާޔަތްކުރަން މިހާރު އެކި ކަންކަން ކުރުމަކީ ވަރަށް އާންމު ކަމެކެވެ. ތަފާތު ނަންނަމުގައި ވަރަށް ޝައުގުވެރި އެތައް ބައިވަރު ހަރަކާތްތައް މިހާރު ދުނިޔޭގެ އެކި ކަންކޮޅުތަކުގައި ހިންގަ އެވެ.\nއެގޮތުން، ތަންތަނަށް އުކާލާފައި ހުންނަ ޕްލާސްޓިކް ފުޅި އާއި ކޮތަޅާއި އަދި އެ ނޫން ވެސް ކުނިބުނި ނަގައި، ވެށި ސާފު ކުރުމަކީ މިހާރު ތިމާވެށީގެ ހިމާޔަތުގައި ކެމްޕޭންކުރާ މީހުން ޗެލެންޖެއްގެ ގޮތުގައި ވެސް ނަގާ ކަމެކެވެ.\nމިހާރު އެންމެ ބޮޑަށް ވައިގައި ހިފައިގެން އުޅޭ މިފަދަ އެއް ކެމްޕޭނަކީ #ޓްރޭޝްޓެޑް ޗެލެންޖެވެ. މިއީ ތަންތަނަށް އުކާލާފައި ހުންނަ ކުނިތަކުގެ ފޮޓޯ ނަގައި، އެތަނެއް ސާފުކުރުމަށް ފަހު ފޮޓޯ ނަގައި، އިންސްޓަގްރާމްގައި TrashTag# ގެ ދަށުން ޕޯސްޓްކޮށްގެން ކުރިއަށް ގެންދާ ހަރަކާތެކެވެ.\nއެހެންވެ ތިމާވެއްޓަށް ކަމެއް ކޮށްދޭން #ޓްރޭޝްޓެގްގެ ހިއްސާއަކަށް ވުމަކީ ހަމަ ވަރަށް ރަނގަޅު ކަމަކަށް ވާނެ އެވެ.\nމި ޗެލެންޖްގައި ބައިވެރިވުމުގެ ގޮތުން ދުނިޔޭގެ އެކި ގައުމުތަކުގެ މީހުން ފަރުދީ ގޮތުންނާއި ގްރޫޕްތައް ހަދައިގެން ވެސް މިހާރު އަންނަނީ ތަންތަން ސާފު ކުރަމުންނެވެ. އޭގެ ތެރޭގައި އެއްގަމާއި މޫދު ވެސް ހިމެނެ އެވެ.\nA post shared by Daf (@love_travel_sport_style) on Mar 13, 2019 at 1:51am PDT\n#ޓްރޭޝްޓެގްގައި މިހާތަނަށް 26،000 އަށް ވުރެ ގިނަ މީހުން ބައިވެރިވެ އެ މީހުންގެ މަސައްކަތް ވަނީ އިންސްޓްރާމްގައި ވެސް ހިއްސާކޮށްފަ އެވެ. އަދި ޓްވިޓާގައި ވެސް މި ޗެލެންޖްގެ ފޯރި ގަދަ އެވެ.\nމީޑިއާތަކުން ރިޕޯޓްކޮށްފައިވާ ގޮތުގައި 2015 ގައި ފުރަތަމަ ފެށި #ޓްރޭޝްޓެގަށް ކުރިން ނުލިބޭގެ ވަރުގެ ސަމާލު ކަމެއް މި ފަހުން ލިބެން ފެށި ރެޑިޓުން ވެސް މި ޗެލެންޖް ޕްރޮމޯޓްކޮށް ދިނުމުގައި ބައިވެރިވާން ފެށުމުންނެވެ. އެތަނުން ވަނީ "މޭކް ދަ ވޯލްޑް ބެޓާ ޕްލޭސް" ގެ ޝިއާރާއެކު ޗެލެންޖަށް އެތައް ބައެއްގެ ހިތްޖައްސުވައިފަ އެވެ.\nއުފާވެރި ހަބަރަކީ ރާއްޖޭން ވެސް ޗެލެންޖްގެ ތެރެއަށް ވަދެފައިވުމެވެ.\n#ޓްރޭޝްޓެގް ޗެލެންޖް ވުޖޫދަށް ގެނައީ ޔޫސީއޯ ގިއާ ކިޔާ އައުޓްޑޯ އުފެއްދުންތައް ތައްޔާރުކުރާ ކުންފުންޏަކުންނެވެ. މިއީ އެ ކުންފުނީގެ އެމްބެސެޑަރެއްގެ ސަބަބުން ފެށުނު ކަމެކެވެ. އެއީ ސްޓީވެން ރެއިންހޮލްޑެވެ.\nA post shared by Erdoğan Özel (@erdogan.ozl) on Mar 13, 2019 at 12:09am PDT\nއޭނާ ބުނި ގޮތުގައި ކުނި ނަގައި ސާފު ކުރާ ޗެލެންޖެއް ކުރިއަށް ގެންދަން ނިންމީ ކެލިފޯނިއާ އަށް އެކުވެރިންތަކަކާ އެކު ކުރި ރޯޑް ޓްރިޕެއްގެ ތެރެއިން ކުރަން ޖެހުނު ތަޖުރިބާއަކާ ހެދި އެވެ.\n"އަހަރެމެން ދިޔަ ތަންތަނުގެ ތެރޭގައި ވަރަށް ވެސް ހިތްގައިމު ތަންތަން ހުރި. އެކަމަކު ކުނިބުނީގެ ސަބަބުން އެތަންތަނުގެ ރީތިކަން އޮތީ ފޮރުވައި،" ސްޓީވެން ބުންޏެވެ. "އެހެންވެ އެ ހިސާބުން ފެށުނު މަސައްކަތެއް މިއީ ހަގީގަތުގައި."\nA post shared by Indiatimes (@indiatimesinsta) on Mar 13, 2019 at 1:09am PDT\nއޭގެ ފަހުން #ޓްރޭޝްޓެގްގެ ދަށުުން އަންނަނީ ކުންޏަށް ހޭލުންތެރިކަން އުފައްދަން ވެސް ގިނަ ހަރަކާތްތަކެއް ހިންގަމުންނެވެ. އޭނާ ބުނި ގޮތުގައި ގިނަ ބަޔަކު މިހާރު މި ޗެލެންޖްގައި ބައިވެރިވުމަކީ އެ މީހުން ފެށި މަސައްކަތް ކާމިޔާބުވާކަމުގެ ހެއްކެކެވެ.\n"އެންމެން ގުޅިގެން މަސައްކަތްކޮށްފި ނަމަ ކުންފުންޏާ ދެކޮޅަށް ކުރާ މަސައްކަތް ކާމިޔާބު ވާނެ." ސްޓީވެން ބުންޏެވެ.\nއިތުރު ލިޔުންތައް ތިމާވެށި ކުނި ވޭސްޓް މެނެޖްމެންޓް ސޯޝަލް މީޑިއާ


Ras Online - މުދާ އިމްޕޯޓްކޮށްގެން ލިބުނު އާމްދަނީ އިތުރުވެއްޖެ\nމުދާ އިމްޕޯޓްކޮށްގެން ލިބުނު އާމްދަނީ އިތުރުވެއްޖެ\nއަހުމަދު މަސްނޫމް 13 އޮކްޓޯބަރު 2021 - 14:17\nމިދިޔަ ސެޕްޓެމްބަރުމަހު ރާއްޖެއަށް މުދާ އެތެރެކޮށްގެން ލިބުނު އާމްދަނީ އިތުރުވެއްޖެއެވެ.\nމޯލްޑިވްސް ކަސްޓަމްސް ސަރވިސްގެ ތަފާސް ހިސާބުތައް ދައްކާގޮތުން މިދިޔަ އަހަރުގެ ސެޕްޓެމްބަރުމަހު ރާއްޖެ އެތެރެކޮށްފައިވަނީ 1.9 ބިލިއަން ރުފިޔާގެ މުދަލެވެ. ނަމަވެސް ފާއިތުވި ސެޕްޓެމްބަރުމަހު މިއަދަދު ވަނީ 3.6 ބިލިއަނަށް އިތުރުވެފައެވެ.\nމިދިޔަ އަހަރު ސެޕްޓެމްބަރުމަހު މުދާ އެތެރެކޮށްގެން ދައުލަތަށް 119 މިލިއަން ރުފިޔާ ލިބިފައިވާއިރު މިއަހަރު އެމުއްދަތުގައި 281 މިލިއަން ރުފިޔާ އާމްދަނީއެއް ވަނީ ލިބިފައެވެ. މިއީ 137 އިންސައްތައިގެ އިތުރުވުމެކެވެ.\nކަސްޓަމްސްގެ ތަފާސް ހިސާބުތަކުން ދައުލަތަށް މުދާ އެތެރެކުރެވުނު ނިސްބަތް އިތުރުވި ނަމަވެސް، އެކްސްޕޯޓު ސެޕްޓެމްބަރުމަހު އެކްސްޕޯޓު ކުރެވުނު މިންވަރު ވަނީ ދަށްވެފައެވެ. އެގޮތުން ފާއިތުވި އަހަރު ސެޕްޓެމްބަރު މަހު 378 މިލިއަން ރުފިޔާގެ މުދާ އެކްސްޕޯޓު ކުރެވުނުއިރު، މިއަހަރު މިމުއްދަތުގައި ބޭރުކުރެވިފައިވަނީ 328 މިލިއަން ރުފިޔާގެ މުދަލެވެ. މިއީ 13 އިންސައްތައިގެ ދަށްވުމެކެވެ.\n📣📣2021 ވަނަ އަހަރުގެ ސެޕްޓެމްބަރ މަހުގެ ތަފާސް ހިސާބު\n👈ފާއިތުވި ސެޕްޓެމްބަރ މަހު ރާއްޖެއަށް އިމްޕޯރޓް ކުރެވުނު މުދަލުގެ އަގު 2020 ވަނަ އަހަރުގެ ސެޕްޓެމްބަރު މަހާ އަޅާބަލާއިރު %90 ⬆ވަނީ އިތުރުވެފައި.\n👈އެކްސްޕޯޓް ކުރެވުނު މުދަލުގެ އަގު ވަނީ %13 ⬇ދަށްވެފައި. pic.twitter.com/JT1FVS1HgW\n— Maldives Customs (@CustomsMv) October 13, 2021\nމިދިޔަމަހު ދިވެހިރާއްޖެއަށް އެންމެ ގިނައިން މުދާ އެތެރެކޮށްފައިވާ ގައުމުތަކަކީ އޮމާން، ޗައިނާ، ޔޫ.އޭ.އީ އަދި އިންޑިއާއެވެ. އެގޮތުން އެމަހު އޮމާންއިން 603 މިލިއަން ރުފިޔާގެ މުދާ އެތެރެކޮށްފައިވާއިރު ޗައިނާއިން 441 މިލިއަން ރުފިޔާގެ މުދާ އެތެރެކޮށްފައިވެއެވެ. އަދި އިންޑިއާ އިން 434 މިލިއަން ރުފިޔާގެ މުދާ އަދި ޔޫ.އޭ.އީ އިން 418 މިލިއަން ރުފިޔާގެ މުދާ ފާއިތުވި މަހު އެތެރެކޮށްފައި ވެއެވެ.\nމިދިޔަމަހު ރާއްޖެއަށް ޕްރޮސެސްކުރެވުނު ޑިކްލަރޭޝަނާއި ރާއްޖެއިން ފުރާފައިވާ އުޅަނދުފަހަރުގެ އަދަދުވެސް ވަނީ އިތުރުވެފައެވެ. މިއަހަރުގެ ސެޕްޓެމްބަރ ރާއްޖެއަށް ޕްރޮސެސްކުރެވުނު ޑިކްލަރޭޝަންގެ އަދަދަކީ 16458 އެވެ. 2020 ވަނަ އަހަރު މިއަދަދު އުޅުނީ 10231 ގައެވެ. މިދިޔަ މަހު ރާއްޖެއިން ބޭރުން އައިސްފައިވާ އުޅަނދުގެ އަދަދަކީ 103 އެވެ. އަދި ރާއްޖެއިން ފުރާފައިވަނީ 130 އުނޅަދުކަމަށް ކަސްޓަމްސްގެ ތަފާސް ހިސާބުތަކުން ދައްކައެވެ.


މިއީ ދުނިޔޭގެ އެންމެ ބޮޑު އާއިލާ | Jazeera\tމިއީ ދުނިޔޭގެ އެންމެ ބޮޑު އާއިލާ - Jazeera\nމިއީ ދުނިޔޭގެ އެންމެ ބޮޑު އާއިލާ\nޙަދީޖާ އަލީ January 17, 2020 62 views0\nދެ ކުދިންނާއި ދެމަފިރިން ހިމެނޭ ކުދި އާއިލާތައް ގިނަ ޒަމާނެއްގައި "ބޮޑު" އާއިލާއެކޭ ބުނެފިއްޔާ ހީވާގޮތުން އެއީ ކިތައް މެމްބަރުން ހެއްޔެވެ؟ 20 ހެއްޔެވެ؟ 30 ހެއްޔެވެ؟ ނޫނީ 50 ހެއްޔެވެ؟ ނޫނެކެވެ. ދުނިޔޭގެ އެއްމެ ބޮޑު އާއިލާގައި 181 މެމްބަރުން އެބަ ތިއްބެވެ. އަދިވެސް މި އަދަދު ދާނީ މައްޗަށެވެ.\nކުދި އާއިލާ، ފެޝަނަކަށް ވެފައި އޮތް ދުވަސްވަރެއްގައި، އިންޑިޔާގެ 74 އަހަރުގެ ޒައްޔަވްނާ ޝަނާގެ 39 އަނބިން، 94 ދަރިން، 14 ޅީދަރިން އަދި 33 ކާފަދަރިން ތިބުމަކީ އޭނާ ދެކޭގޮތުގައި ވަރަށް ބޮޑު ނިޢުމަތެކެވެ. މި ޢަދަދާއި އެކު ޒައްޔަވްނާ ވަނީ ދުނިޔޭގެ އެންމެ ބޮޑު އާއިލާގެ ބަލަދުވެރިފަރާތުގެ ގޮތުގައި ދުނިޔޭގެ ރެކޯޑް ފޮތްތަކާއި، ޓީވީ ޝޯތަކުގައި މަޝްހޫރުވެފައެވެ. މި ޢާއިލާ ދިރިއުޅެނީ، އިންޑިޔާގެ އިރު އުތުރުގައި އޮންނަ މެޒޯރަމް ސްޓޭޓްގެ ރީތި ބެޓޮންގ ފަރުބަދަތަކުގެ މެދުގައި އޮންނަ ކުޑަ އަވަށެއްގައި ހަދާފައިވާ 100 ކޮޓަރީގެ ގެއެއްގައެވެ.\nހަމަޖެހޭ އުފާވެރި ދިރިއުޅުމަށް އަދަބު އަޚްލާޤާއި ކަންކަމުގެ ތަރުތީބަކީ ވަރަށް މުހިއްމު ކަމެއްކަން ޒައްޔަވްނާ ގަބޫލުކުރެއެވެ. އާއިލާގެ ހުރިހާ މެމްބަރުންވެސް އުޅެންވާ ގޮތް އަދި ކުރަންވާ ކަންތައް ރާވާ އިންތިޒާމް ކުރާ އެއްމެ އިސްފަރާތަކީ، ޒައްޔަވްނާގެ އުމުރުން އެންމެ 17 އަހަރުގައި އަލަށް އިން އޭނާގެ ދޮށި އަނބި ޒަތިއަންގި އެވެ. ޒައްޔަވްނާގެ ދެން ތިބި އަނބިން ކުރަންވީ ކަންތައްވެސް، ކޮންމެ ދުވަހަކު ބަހާ ހަވާލުކުރުމަކީ، ޒައްޔަވްނާގެ ފަރާތުން ދޮށީ އަނބި އަދާކުރާ ބޮޑު ޒިންމާއެވެ. މި ޢާއިލާގެ ދުވަސް ފެށެނީ ފަތިހު 5.50 ގަ އެވެ. ފަތިހުގެ އަޅުކަމަށް ފަހު ކޮންމެ ދުވަހަކު އެމީހަކު ކުރަންޖެހޭ މަސައްތައް ހަވާލު ކުރުން އޮވެއެވެ. އަންހެނުންނަށް ކެއްކުމާއި، ސާފުކުރުމާއި، އަންނައުނު ދޮވުމާއި ކުދިން ބެލުމެވެ. ފިރިހެނުންނަށް ދަނޑުހެއްދުމާއި، ކުކުޅުހާ ގެންގުޅުމާއި، ވަޑާންކުރުމާއި އެލްމެނިއަމް އިން ތަކެތި ހެދުމެވެ. މުޅި އާއިލާ އަށް ބޭނުންވާވަރަށް ގޮވާމާއި، މޭވާ އަދި ތަރުކާރީ ހައްދަނީ އަމިއްލައަށެވެ. ގޭގައި ކެއުމަށް އިރަކަށް 100 ކިލޯ ހަނޑުލާއި 60 ކިލޯ އަލުވީގެ އިތުރުން 30 ކުކުޅު ބޭނުން ކުރެއެވެ. ހަވީރު މަސައްކަތުން މީހުން އެނބުރިއައުމުން4އާއި6އާއި ދެމެދު ރޭގަނޑުގެ ކެއުން އޮވެއެވެ. އެންމެ ކުރިން ކާނީ އެންމެ ކުޑަކުދިންނެވެ. ހުރިހާކަމެއް ނިމިގެން9ޖަހާއިރު ބޮކިތައް ނިވާލާނެއެވެ. އެވީ ނިދާށެވެ.\nޒައްޔަވްނާގެ ހުރިހާ އަނބިންވެސް އޮންނަތަރުތީބުން ރޭކުރާނީ، ޑަބަލް ބެޑްލާފައި ހުންނަ އޭނާގެ ކޮޓަރީގައެވެ. އެހެން ރޭރޭ މުސްކުޅި އަންބިން ނިދާނީ އެއްކޮށް ހާމައަށް ހުންނަ ފެންޑާގައެވެ. ޒައްޔަވްނާގެ 39 އަނބިންގެ ތެރެއިން 22 އަނބިންނަކީ 40 އަހަރުން ދަށުގެ އަންހެނުންނެވެ. ޒުވާން އަނބިންގެ ކޮޓަރިތައް ހުންނާނީ އެންމެ ތިރީގައި ޒައްޔަވްނާގެ ކޮޓަރިއާއި ކައިރީގައެވެ. މީނާގެ އަނބިންގެ މެދުގައި އެއްވެސް ވަރަކަށް ހަސަދަވެރިކަމެއް ނޯވެއެވެ. ޒައްޔަވްނާގެ އެއް އަންބަކު، ޒައްޔަވްނާ އަކީ ދުނިޔޭގައި ހުރި އެންމެ ރީތި މީހާގެ ގޮތުގައި ސިފަކުރާ އިރު، އަނެއް އަންބަކު ބުނީ އާއިލާގެ އުފާވެރިކަމުގެ ސިއްރަކީ އެކަކު އަނެކަކަށް ވާ ލޯތްބާއި ކުރާ އިޙްތިރާމެވެ. ޒައްޔަވްނާ ހާމަ ކުރި ގޮތުގައި އޭނާގެ ހުރިހާކުދިންނަށް ވެސް ނަން ދިނީ ޚުދު އޭނާއެވެ. އަދި ހުރިހާ ކުދިންނަށްވެސް ގޮވަނީ އެކުދިންގެ ނަމުންނެވެ.\nޒައްޔަވްނާގެ 26 އަންހެންދަރިއަކު ކައިވެނިކޮށްގެން އުޅެއެވެ. ކައިވެނި ކުރާ ހިސާބުން އަންހެން ދަރިން ދިރިއުޅެނީ ވަކިންނެވެ. ފިރިހެން ދަރީން އެކުދިންގެ އަނބިންނާއި އެކު އުޅެނީ މި ޢާއިލާއާއި އެކުގައެވެ. މި ކޮމިއުނިޓީގެ ހުރިހާ ފިރިހެނުންނަށްވެސް ބޭނުން އަދަދަކަށް އަނބިން ގެންގުޅުމުގެ މިނިވަންކަން އޮވެއެވެ. ޒައްޔަވްނާ ގަބޫލުކުރާ ގޮތުގައި އޭނާއަށް ލިބުން އެންމެ ބޮޑު ރަޙްމަތަކީ ގިނަ އަނބިން ލިބުމެވެ. ގައުމުން ބޭރުން ވިޔަސް އަދިވެސް އިތުރަށް އަނބިން ހޯދަން ޒައްޔަވްނާ ހުރީ ތައްޔާރަށެވެ.\nޒައްޔަވްނާ ގެ ދަރިންނަށް ޚާއްސަކޮށް ސްކޫލެއްވެސް މި އަވަށުގައި ހިންގައެވެ. މި ސްކޫލުގެ ކަންކަން ބަލަހައްޓަނީ އޭނާގެ ކޮއްކޮއެވެ. މި ސްކޫލުގައި ސަރުކާރުގެ މަންހަޖަށް ކިޔަވާދިން ނަމަވެސް މި ކޮމިއުނިޓީގެ ކަންކަން ދަސްކޮށްދިނުމަށް އިތުރު މާއްދާތައްވެސް އެކުލަވާލެވިގެން ކިޔަވާ ދެމުން ދެއެވެ. ޒައްޔަވްނާގެ އާއިލާގެ އެއްވެސް ކަމެއްގައި އޭނާ ސަރުކާރަށް ބަރޯސާ ނުވެއެވެ.


ސްޓޫޑަންޓް ލޯނަށް ކުރިމަތިލުމުގެ ފުރުސަތު ހުޅުވާލައިފި\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 42 ސިކުންތު\nސްޓޫޑަންޓް ލޯނަށް ކުރިމަތިލުމުގެ ފުރުސަތު ހަޔާ އެޑިއުކޭޝަން މިނިސްޓްރީން ހުޅުވާލައިފިއެވެ.\nހަޔާ އެޑިއުކޭޝަން މިނިސްޓްރީން މިއަދު ބޭއްވެވި ނޫސް ކޮންފަރެންސެއްގި މިނިސްޓަރ ޑރ. މުހައްމަދު ހަސަން ވިދާޅުވީ މިފަހަރު ލޯން ދިނުމުގެ އުސޫލަށް ބޮޑެތި ބަދަލުތަކެއް ގެނެސްފައިވާ ކަމަށާއި މިލޯނަށް މިހާރު ކިޔަވަމުންދާ ކުދިންނާ އަލަށް ކިޔަވަން ފަށަން ބޭނުންވާ ކުދިންނަށް ވެސް ކުރިމަތިލެވޭނެ ކަމަށެވެ.\nމިފަހަރުގެ ލޯން ސްކީމަށް 151 މިލިއަން ރުފިޔާ ވަނީ ކަނޑައަޅައިފައިވާއިރު ލޯންތައް ދޫކުރާ ދާއިރާތަކަކީ ޑިޕްލޮމާ ލެވެލް އަށް 45 ފުރުސަތު، ލައިސަންސް ޕްރޮގްރާމްތަކަށް 30 ފުރުސަތު، ފުރަތަމަ ޑިގްރީއަށް 252 ފުރުސަތު، މާސްޓާސ 126 ފުރުސަތު، ޕީއެޗްޑީ 10 ފުރުސަތު، އިންތިހާބީ ދާއިރާގެ ރައްޔިތުންނަށް 87 ފުރުސަތު އަދި މެޑިކަލް ދާއިރާއިން ސްޕެޝަލައިޒް ވުމަށް 11 ފުރުސަތެވެ.\nޖުމްލަ 550 ލޯން ފުރުސަތު ހިމެނޭ މި ލޯން ސްކީމުގައި ސަރުކާރުގެ އެކި ދާއިރާތަކުން މީހުން ބިނާ ކުރުމަށްވެސް ލޯނުގެ ފުރުސަތު ވަނީ ހުޅުވާލައިފައެވެ. އޭގެތެރޭގައި ވޯޓާ އެންޑް ސްވަރޭޖް މެނޭޖްމަންޓް، ސްވަރޭޖް މެނޭޖްމަންޓް، ކްރިއޭޓިވް ޑިޒައިން، ފިޝަރީޒް އެންޑް މެރިން ރިސޯސާސް އަދި އެގްރިކަލްޗާ ހިމެނެއެވެ.\nMinister Dr Ibrahim Hassan announced the Higher Education Loan Scheme - February 2020 which includes 550 slots for students with an allocated budget of MVR 151 million. pic.twitter.com/hUqlffy1KE\n— Ministry of Higher Education (@MoHEmv) February 17, 2020\nމާދަމާއިން ފެށިގެން ޓެލެކްލާސްތައް އަލުން ފަށަނީ!\nރޮހިންޔާ މައްސަލައިގައި ރާއްޖެއިން ގެމްބިއާގެ މަޝްވަރާ އާއި އިރުޝާދު ހޯދަނީ!\nބަންގްލަޑޭޝް ގައި ދިރިއުޅޭ ދިވެހިންނާއި ބަންގްލަޑޭޝް އަށް ދަތުރުކުރާ ދިވެހިން ސަމާލުކަމަށް އެދިއްޖެ!\nދުނިޔޭގެ ފެންވަރުގެ އިމަރޖެންސީ މެޑިކަލް ރެސްޕޮންސް ޓީމެއް ރާއްޖެ ގެނެސްފި!\nއެސްޑީއެފްސީ އިން ލޯނު އަނބުރާ ދެއްކުން6މަހަށް ފަސްކޮށްދީފި\nޑްރައިވިންގ ލައިސަންސްގެ ޚިދުމަތް ސާދަ ދުވަހަށް މެދުކަޑާލައިފި


Mi ee fitness ge ehen Tribe eh !\nމިއީ ފިޓްނަސްގެ އެހެން ޓްރައިބެއް!\nދުޅަހެޔޮ ސިއްހަތެއްގައި ހުންނަނަ ކަސްރަތު ކުރަން އަބަދުވެސް ސަމާލުވާންޖެހެ އެވެ. ހާއްސަކޮށް ރޯދަމަހު ކަސްރަތަށް އިސްކަން ދޭންޖެހެ އެވެ. ސަބަބަކީ ރޯދަމަހު ކެއިން ބުއިމަށް ބޮޑު ބަދަލެއް އަންނާތީ އެވެ. ރޯދަވީއްލާލާއިރު ހަކުރު އަޅާ ފޮނިކޮށް ގިރާލާފައި ހުންނަ ފަނި ޖަގުން އެކަނިވެސް މިކަން އެނގޭނެ އެވެ. އެހެންވީމާ ރޯދަ މަހު ކަސްރަތު ވަރަށް މުހިންމެވެ. ކަސްރަތުތަކުގައި ވެސް ތަފާތު އެކި އެކި ޕްރޮގްރާމް ހުރެ އެވެ.\nޓްރައިބް ފިޓްނަސް އަކީ ފިޓްނަސްގެ މުޅިން އެހެން ޓްރައިބެކެވެ. ދެ ޒުވާނަކު ވެގެން މާލެ އާއި ހުޅުމާލޭގައި ރޯދަ މަހާއި ދިމާކޮށް ފަށައިގަތީ ހާއްސަ ބޫޓް ކޭމްޕެކެވެ. "ޓްރައިބް ފިޓްނަސް" ގެ ނަމުގައި ބޫޓު ކޭމްޕެއް ހިންގަން ނުކުމެގެން މިއުޅނީ ދެ ރަހުމަތްތެރިންނެވެ. މި ދެ މީހުންގެ ބޭނުމަކީ ހުރިހާ ބޫޓް ކޭމްޕްތަކުން "ސްޓޭންޑްއައުޓް" ވުމެވެ. އެކަކީ އުމުރުން 19 އަހަރުގެ އަހުމަދު އަޝްހަބް އަޔާޒެވެ. ދެން މިއުޅެނީ މުހައްމަދު ހަމްދޫން، 31 އެވެ. މި ދެމީހުން މިހާރު މިއީ ޕާޓްނަރުންނެވެ. ދެ މީހުން އަލަށް ދިމާވީވެސް ދުވާ ޓްރެކުންނެވެ. ރޯދަ މަހު މި ދެ މީހުންގެ އެހީތެރިކަން ހޯދަން އެބަޖެހެ އެވެ.\n"އަހަރެމެން ދެ މީހުން ދިމާވެގެން އޭރު ކަމަކަށް އޮންނަނީ ދުވުން. ދުވާ ޓްރެކުން ދިމާވީ ވެސް. އޭގެ ފަހުން އެއްކޮށް ޖިމަށްގޮސް ހަދަން. މިހެން އުޅެނިކޮށް ތައިލޭންޑްގައި ފިޓްނަސް އިންސްޓްރަކްޓާ ކޯސްތަކެއްގެ މައުލޫމާތު ލިބުނީ. ދެން އެ ކޯސް ހެދުމަށް ދެ މީހުންވެސް ވަރަށް ބޮޑަށް އިންޓްރެސްޓް ވެއްޖެ،" ހަމްދޫން ބުންޏެވެ.\nއަޝްހަބް ބުނިގޮތުގައި އެ މީހުންގެ ގޯލްއަކަށްވީ ކޯހެއް ހަދައިގެން ލިބިފައިވާ ތަޖުރިބާ އާއި ކިޔެވި އެއްޗެއްގެ ބޭނުން ހިފާ ބަޔަކަށް ވާށެވެ. ރޭޖް ހިޓްޖިމް އާއި ގުޅިގެން ބޫޓް ކޭމްޕް ހިންގަނީ އެހެން ވެގެނެވެ.\n"އަހަރުމެންގެ ބޫޓް ކޭމްޕް ތަފާތުވަނީ އަހަރެމެން މި ހަދަނީ ހުސް ހައި އިންޓެންސިޓީ އިންޓަވަލް ޓްރެއިނިން (ހިޓް) އެކްސަރސައިޒް ތަކެއް."\nއެހެން ކަސްރަތުތަކާއި ހިޓް ވޯކްއައުޓް ތަފާތެވެ. އަޝްހަބް ކިޔައިދިން ގޮތުގައި "ހިޓް ވޯކްއައުޓަކީ ހަށިގަނޑުގެ ހުރިހާ ހަކަތައެއް އެއް ފަހަރާ ހުސްކޮށްލާ އެއްޗެކެވެ.\n"ވަރަށް އިންޓެންސްކޮށް އަދި ވަރަށް އަވަހަށް ކުރާ ކަސްރަތެއް މި ކުރަނީ. ރެސްޓް ރިކަވަރީ ޕީރިއަޑް އޮންނަނީ ކުރުކޮށް"\nމިހާރު މާލޭގައި ވެސް އެންމެ ބޮޑަށް ޓްރެންޑްވަނީ އައުޓްޑޯ ބޫޓް ކޭމްޕެވެ. ގިނަ ބަޔަކު މި ބޫޓް ކޭމްޕް އިހްތިޔާރު ކުރާއިރު ޓްރައިބް ފިޓްނަސް އިން ބުނާ ގޮތުގައި އެމީހުންގެ ބޫޓް ކޭމްޕްތަކުގައި 20 މީހުންނަށް ވުރެ ގިނަ ނުކުރާނެ އެވެ.\n"ބޭނުންވަނީ ކްލައިންޓުންނަށް ވަރަށް ޑެޑިކޭޓްވެގެން ކޮންމެ މީހެއްގެ އިންޑިވިޖުއަލް އެޓެންޝަނެއް ދޭން. ޓްރައިބް ފިޓްނަސް އެހެން ބޫޓްކޭމްޕްތަކާއި ތަފާތުވާ އެންމެ ބޮޑު އެއް ސަބަބަކީ ވެސް އަހަރުމެން ކަސްރަތުތަށް ބައްޓަން ކުރަނީ ކްލައިންޓްސްގެ ފިޓްނަސް ލެވެލް އިން ފަށައިގެން. ފުރަތަމަ އައިސް ބާންއައުޓްކޮށްލުމުގެ ބަދަލުގައި މި ފަށަނީ ޒީރޯއިން. އެމީހަކަށް އެމީހެއްގެ ލެވެލްއެއްގެ ޓްރެއިނިން އަކުން މި ފަށަނީ." އަޝްހަބް ބުންޏެވެ.\nމި ދެ ޒުވާނުން ބުނާ ގޮތުގައި ފަޓްލޫނު ލާ މީހުން ޖީންސަށް ބަދަލުކުރާ ސްޓައިލްއަށް ކޮންމެ މީހަކަށް ވެސް ހެލްތީ ލައިފްސްޓައިލަކަށް ބަދަލު ކޮށްލެވިދާނެ ކަމަށެވެ. އެއީ އެއްވެސް ކަމެއް ނޫނެވެ.\nހަމްދޫން ބުނިގޮތުގައި ކޮންމެ މީހަކުވެސް ފިޓްނަސްއާމެދު ދެކެންވީ ލައިފްސްޓައިލެއްގެ ގޮތުގަ އެވެ. މީހާގެ ފިޓްނަސް ޖާނީ ކައްސާލައިގެން ދަނީ ރަނގަޅަށް ކޮންސަލްޓް ކުރަންޖެހޭ ފަރާތްތަކާއި ކޮންސަލްޓް ކުރުމުގެ ބަދަލުގައި ވަކި ޑައެޓަކަށް ފިކްސް ވެގެން އުޅުމުގެ ސަބަބުންނެވެ.\n"ކޮންމެ މީހަކުވެސް ލައިފް ސްޓައިލް ބަދަލުކުރަން ބޭނުންނަމަ ކުދި ކުދި ކަންކަމުން ފަށަންވީ އަވަހަށް ނިދުން. ގަޑިން ގަޑިއަށް ކެއުން. އަވަހަށް ހޭލުން. ދެން އެކި މީހުންނާއި އެކި ވޯކްއައުޓް ގުޅޭނީ. ވީހާވެސް ބޮޑަކަށް އެކްސްޕްލޯ ކުރާށެ. ފިޓްނަސް ދާއިރާގައި ވަރަށް ބައިވަރު ވޯކްއައުޓް އެބަހުރި. އެމީހަކު ހިތްކިޔާ ވޯކްއައުޓެއް ހިޔާރުކޮށް ކުރިއަށް ދާށޭ"


Story: Annan dhen hunnaanan loabin thiya inthizaaru gai - EP05 - One Online\nއަންނަންދެން ހުންނާނަން ލޯބިން ތިޔަ އިންތިޒާރުގައި - 05\n"ހިނގާ އެތަނުގައި އިށީންނަން" ތަންކޮޅެއް ދުރުގައި ހުރި އަށްޓެއް ދައްކައިލަމުން އަދްޔަން ބުނެލިއެވެ. ދެކުދިން އެކުގައި އެދިމާލަށް ހިނގައިގަތްއިރު އެއީ އަދްޔަން ބޭނުންވި ގޮތެއް ނޫނެވެ. އޭނާ ބޭނުންވީ ޝެނަލް ގޮވައިގެން ސައިކަލުގައި ދާށެވެ. އެއްވެސް މީހަކު ނުފެންނަ ހިސާބުގައި ޝެނަލްއަށް އޭނާގެ ހިތުގެ އެދުން އިއްވާ ދޭށޭވެ. އެހެންވިޔަސް އަދި އެކަމަށް އޭނާ ފަސްޖެހުނީއެވެ.\n"އަހަރެމެން ދެމީހުންގެ މެދުގައި އެކުވެރިކަމެއްތަ މިއުފެދުނީ..؟" އިރުކޮޅެއްގެ ހިމޭންކަމަށްފަހު އަދްޔަން އަހައިލިއެވެ.\n"ނޭނގެ" ޝެނަލް ބުނެލިއެވެ.\n"ހީވަނީ…؟" އަދްޔަން ބުނެލިއެވެ.\n"ވެދާނެ…" ޝެނަލް ބުނެލިއެވެ.\n"އަދްޔަން… އެންމެންވެސް ލޯބިން ކިޔަނީ އަދޫ.." އަދްޔަން ބުނެލިއެވެ.\n"ޝެނަލް. މަންމަވެސް ބައްޕަވެސް ލޯބިން ކިޔަނީ ޝެނީ" ސަލާންކޮށްލަމުން ޝެނަލް ބުނެލިއެވެ.\n"އަހަރެން ކީކޭތަ ކިޔަންވީ؟" އަދްޔަން އަހައިލިއެވެ.\n"ބޭނުން ނަމަކުން" ޝެނަލް ބުނެލިއެވެ.\n"އަހަރެން ވަރަށް ފަހުން ކިޔަވައިގެން އައީ. އަދި އެއްވެސް ތަނަކަށް ވަޒީފާއަކަށް ނުދަން. އެކަމަކު އަމިއްލަ ވިޔަފާރިއެއް އޮވޭ. ބޭނުންއިރަކުން ޖޮއިން ކުރެވިދާނެ. އަސްލު ކުރިން ޝެނީ ނުފެނުނީ ރަށުގަ ނޫޅެތީ ކަންނޭނގެ" އެދެމެދުގައި އޮތް ދުރުކަން ކަނޑުވާލަން މަސައްކަތް ކުރަމުން އަދްޔަން ވާހަކަދައްކަމުން ދިޔައެވެ. ޝެނަލް ހިނިތުންވެލައިގެން އިނެވެ.\n"ޝެނީ އެއްވެސް ތަނަކަށް ޖޮބަކަށް ދަންތަ؟" އަދްޔަން އަހައިލިއެވެ.\n"އަދި ނުދަން. ވަރަށް ދާން ބޭނުން. ބައްޕަ ހުއްދަ ނުދެއްވައިގެން. ހީވޭ ވަރަށް އަވަހަށް ދާނެހެން. ވަރަށް ޝައުޤުވެރިވޭ އިމިގްރޭޝަނަށް" ޝެނަލް ވާހަކަދެއްކިއެވެ.\nފިހާރައިން ފޮތި ގަނެގެން ނިކުތް ތަމަންނީ މަގުގެ ދެކޮޅު ބަލައިލީ ޝެނަލް ފެންނަން ނެތުމުންނެވެ. ގުޅަން އުޅުނު ވަގުތު ތަންކޮޅެއްދުރު އަށިގަނޑެއް މަތީގައި އިން އަންހެންކުއްޖާ ޝެނަލްއާ ވައްތަރުވިއެވެ. އެދިމާލަށް ހިނގައިގަތް ވަގުތު ޝެނަލްއަށް ތަމަންނީ އެދިމާލަށް އަންނަ މަންޒަރު ފެނިއްޖެއެވެ.\n"އަހަރެން ދެން ދަނީ… ފޯން ދީބަލަ. ވަރަށް އަވަސް…" ކުއްލިއަކަށް ކޮޅަށް ތެދުވެ ޝެނަލް ބުނެލިއެވެ. ވާނުވާ ނޭނގިފައި އިން އަދްޔަން އަވަސް އަވަހަށް އޭނާގެ ފޯނު ޝެނަލް އަތަށް ދިނެވެ. އެދިމާލަށް އަންނަ ތަމަންނީ އޭނާއަށް ނުފެނެއެވެ.\nޝެނަލް ބޭނުންވީ ތަމަންނީއަށް އަދްޔަން ފެނުމުގެ ކުރިން އެތަނުން ދާށެވެ. އޭނާއާއި ހަމައަށް ތަމަންނީއަށް ނާދެވެނީސް ޝެނަލް ތަމަންނީ ހިފަހައްޓައިފިއެވެ.\n"އެއީ ކޮން ކުއްޖެއް. ހާދަ ރީތި ކުއްޖެއް. ޝާނީވެސް ބިޓެއް ނެގީތަ..؟" ޝެނަލްގެ އަތުގައި ހިފާ ގާތަށް ދަމައިލަމުން ސަމާސާ އެކުލެވޭ ރާގެއްގައި ތަމަންނީ ވާހަކަދެއްކިއެވެ.\n"ސާބަހޭ. ކައިވެންޏެއް ކުރަން އުޅޭއިރު އެހެން ކުދިންނަށް ތިގޮތަށް ބަލާކަށް ނުވާނެ" ޝެނަލް ބުނެލިއެވެ.\n"އެ މައްސަލައެއްތަ؟ މީހަކާ އިނީމަ ހިތް އެއްކޮށް ފިރިމީހާއަށް ދީގެން ކިހިނެއް އުޅޭނީ. އޭރުންވެސް ބުނެވޭނެ ދޯ ރީތި އެއްޗެއް ފެނުނީމަ ރީއްޗޭ. އެއީ އިންސާނީ ޠަބީޢަތް" ތަމަންނީ ވާހަކަދެއްކިއެވެ.\nދެކުދިން އެކުގައި ހިނގާފައި ދިޔައިރު ޝެނަލް އިތުރަށް ވާހަކަދައްކަން ބޭނުންނުވާ ކަހަލައެވެ. ބައެއް ވަގުތުތަކުގައި ތަމަންނީގެ ވާހަކަތަކާއި ޝެނަލް އެހާ ގަޔައެއް ނުވެއެވެ.\n"ބުނެބަލަ އެއީ ކޮންކުއްޖެއްތަ؟ ކުރިން ނުފެނޭ ވިއްޔާ އެކުއްޖާއާއެކު" ޝެނަލްގެ ކޮނޑުގައި ކޮނޑުން ޖަހައިލަމުން ތަމަންނީ ބުނެލިއެވެ.\n"އެއީ ފްރެންޑެއް. ވަރަށް ގިނަދުވަސްފަހުން ފިހާރަ ކައިރިން ފެނުނީމަ އެތަނުގައި މަޑުކޮށްލީ" އަދްޔަންއާއި ބެހޭގޮތުން އިތުރަށް މައުލޫމާތު ދޭން ޝެނަލް ބޭނުމެއްނުވިއެވެ.\nގޭދޮރަށް އަރާފައި ޒަމްހާ ސަލާމް ގޮވައިލިއެވެ. ބަދިގެތެރޭގައި ހުރި ޙާއިޝާ ސަލާމް ބަލައިގަންނަމުން ބޭރަށް ބޯދިއްކޮށްލިއެވެ. ދޮރުމަތީގައި ހުރި ޒަމްޙާ ފެނުމުން ޙާއިޝާގެ ތުންފަތަށް ހިނިތުންވުމެއް ވެރިވެއްޖެއެވެ. ބޭރު ރޯނު ކައިރީގައި ހުރެފައި ވަން ކަމްލާވެސް ޒަމްހާއަށް ހިނިތުންވުމެއް ދީފައި އެތެރެއަށް ވަދެގެން ހިނގައްޖެއެވެ. ވަގުތަކީ އަސުރު ވަގުތަށް ވުމުން ގޭތެރޭގައި ހިފާލާފައިވަނީ ހަވީރު ސަޔަށް ތައްޔާރުކުރަމުން ދިޔަ ތާޒާ ހެދިކާތަކުގެ ވަހެވެ.\n"އަނހަ… ޒަމް…! މަގު އޮޅުނީތަ؟" ބަދިގެއިން ބޯ ދިއްކޮށްގެން އޮތް ޙާއިޝާ ބުނެލިއެވެ.\n"ނޫނޭ.. މިއަދު އޮފް ދުވަސްވީމަ ހަމަ މިގެއަށް މިއައީ… ކޯޗެއް ތި ތައްޔާރުކޮށްލަނީ" އެތެރެއަށް ވަދެގެން އައިސް ޒަމްހާ އިށީނީ ބަދިގެ ތެރޭގައި ހުރި ގޮނޑިއެއްގައެވެ.\n"މިއަދު ހަވީރު ސައެއް ހަދާލަނީ މި. ޒަމް ދެން ދާންވާނީ ސައި ބޮއެގެން" އުނދުން ކައިރީގައި ހުރި ޙާއިޝާ ވާހަކަދެއްކިއެވެ.\n"ކާލަބަލަ ތިތަނުން ގުޅައެއް" މޭޒުމަތީގައި ކަމްލާ ބެހެއްޓި ގުޅަ ތައްޓަށް އިޝާރަތް ކުރަމުން ޙާއިޝާ ބުނެލިއެވެ. ވަގުތުން ހަނޑުލު ގުޅައެއް ނަގައިގެން ޒަމްހާ ހަފަން ފެށިއެވެ. އެއް އަތުން ކޮލުގައި އަތް އަޅައިގެން ހަފަން އިންތަން ފެނުމުން ޙާއިޝާ ކައިރިއަށް ހިނިއައެވެ.\n"ޙާއިޝާއްތަ ހަދާ ހަނޑުލު ގުޅަ ކައިކައި އަހަރެންގެ ދަތްތައް ގުޑާއިފި މިހާރު. ހާދަ ހަރޭ…" ޒަމްހާ ބުނެލިއެވެ.\n"ގޭގަ އެއްވެސް ކުއްޖެއް ނެތީތަ؟ ރާނީވެސް ނުފެނޭ" ޒަމްހާ ބުނެލިއެވެ.\n"ދެފިރިހެން ދަރިން ނެތް ގެޔަކު. ރާނީ ނަމާދުކުރަން ދިޔައީ" ޙާއިޝާ ބުންޏެވެ.\n"މިހާރު ނިމިދާނެ ދޯ. އެބައަންނަން ރާނީ ކައިރިއަށް ވަދެލާފައި" ޒަމްހާ ހިނގައިގަތެވެ.\n"ޙާއިޝާއްތަގެ ކޮޓަރީގަ އިނގޭ" ޒަމްހާ ހިނގައިގަތުމުން ޙާއިޝާ ބުނެލިއެވެ. ޒަމްހާއަށް ޚައިރާންކަމެއް ލިބުނެވެ. އޭނާއަށް ނޭނގޭ ކަންތައްގަނޑެއް ގޭތެރޭގައި އުޅޭކަން މިހާރު އޭނާއަށް ޔަޤީންވެއްޖެއެވެ.\nއެތެރެއަށް ހުޅުވިގެން ދިޔަ ދޮރާއެކު އެނދުމަތީގައި ޚިޔާލަކަށް ގެއްލިފައި އިން އިރާނިޔާ ޒަމްހާއަށް ފެނުނެވެ. ވަދެގެން ގޮސް ކައިރީގައި ހުއްޓުނުއިރުވެސް އިރާނިޔާއަށް ކައިރީގައި މީހަކު ހުރިކަމެއް ނޭނގެއެވެ. އޭނާގެ ކޮނޑުގައި ޒަމްހާ އަތްޖައްސައިލުމާއެކު ދިޔައީ ސިހިގެންނެވެ. ހިޔާލުގެ ފުން ކަނޑުން ކުއްލި ގޮތަކަށް ނިކުންނަން ޖެހުމުން ބޮލުގައި ރިހުމެއްވެސް އުފެދުނެވެ.\n"ޒަމް…!! ހިއެއްވެސް ނުކުރަން މިކަހަލަ ގަޑިއެއްގަ ޒަމް ފެނިދާނެ ކަމަކަށް" ޒަމްހާ އަތުގައި ހިފާ ގެނެސް ކައިރީގައި ބައިންދަމުން އިރާނިޔާ ބުނެލިއެވެ.\n"މިއަދު އޮފް ދުވަސް. މިއައީ މިގެއަށް. ރާނީ ކައިރިއަށް" ޒަމްހާ ބުނެލިއެވެ.\n"ކޮބާ ފިރިކަލުން..؟" އިރާނިޔާގެ މޫނަށް ބަލަހައްޓައިގެން އިނދެ ޒަމްހާ ސުވާލުކުރިއެވެ.\n"ނެތް ކަންނޭނގެ" އިރާނިޔާ ބުނެލިއެވެ. އުނޭޝްއާއި ބެހޭގޮތުން ވާހަކަދެއްކުމަކީ އޭނާއަށް ފަސޭހަކަމެއް ނޫނެވެ.\n"ހިނގާ ސައިބޯން. ޒަމް ނަމާދުކުރަން ބޭނުންތަ؟" އިރާނިޔާ އަހައިލިއެވެ.\n"ނޫން… ރާނީ…! އަހަރެން ވާހަކައެއް އަހައިފިއްޔާ ތެދަށް ޖަވާބުދޭނަންތަ؟" ޒަމްހާ އަހައިލިއެވެ.\n"އާނ.. އަހާބަލަ" އިރާނިޔާ ބުނެލިއެވެ. ޒަމްހާ ދައްކަން އުޅޭ ވާހަކައެއް ނޭނގޭތީ އިރާނިޔާގެ ހިތުގައި ނުތަނަވަސްކަމުގެ ރާޅު ބާންޏެއް ދުވެލިއެވެ. އެހެންނަމަވެސް އެނުތަނަވަސްކަން މޫނުމަތިން ފާޅުވިޔަ ނުދިނުމަށް އޭނާ ގަދަކަމުން ހިނިތުންވެލައިގެން އިނެވެ.\n"ރާނީ ކީއްވެ މިކޮޓަރީގަ ތިއުޅެނީ؟ ރާނީއާއި އުނޭޝްގެ ގުޅުން ރަނގަޅެއްނޫންދޯ. އަހަރެން ކައިރީގައި ނުބުނެވޭވަރުގެ ކަމެއްތަ؟ އަހަރެން މިއީ ދުރު މީހަކީތަ؟" ހިތުގައި އުފެދިފައިވާ ހުރިހާ ސުވާލުތަކެއް އެއްފަހަރާ ބޭރުކޮށްލިއެވެ. އިރާނިޔާއަށް ޖަވާބެއް ނުދެވުނެވެ. އެކުވެރިޔާއަށް ހުރިހާ ކަމެއް ފަޅާއަރައިފިކަން އޭނާއަށް ޔަޤީންވެއްޖެއެވެ. ދޮގުހަދަން ބޭނުންނުވާތީ ހިނދުކޮޅަކަށް އޭނާ ޚިޔާރުކުރީ ހިމޭންކަމެވެ.\n"ރާނީ…! ކީއްވެ ޖަވާބެއްނުދިނީ… ބުނަން ބޭނުންނުވިއްޔާ ހެޔޮ ނުބުންޏަސް" އެއްދިމާލަކަށް ބަލަހައްޓައިގެން އިން އިރާނިޔާގެ ސަމާލުކަން ހޯދަމުން ޒަމްހާ ބުނެލިއެވެ.\n"ޒަމް! އަހަރެން ނުބުނާކަށްނޫން. ފިރިމީހާގެ ވާހަކަތައް ވީމަ… އަހަރެން ނުބުންޏަސް މިހާރު ޒަމްއަށް އިނގޭނެ ކަންނޭނގެ" އިރާނިޔާގެ ދެލޯ ކަރުނުން ފުރިއްޖެއެވެ. އެމަންޒަރު ފެނުމުން ޒަމްހާގެ ހިތް އިރާނިޔާއަށްޓަކައި ހަމްދަރުދީން ފުރިއްޖެއެވެ.\n"ރާނީ ދެރަނުވޭ… ﷲ ރާނީގެ ތިހާލަތު މޮޅަށް ދެނެވޮޑިގެންވޭ. ކެތްތެރިވޭ… އަހަރެންނަށް ހަމަ ޔަޤީން މިގޭ އެއްވެސް މީހަކު ރާނީ ބިކަވިޔަ ނުދޭނެކަން" އިރާނިޔާގެ ދެލޮލުން ވެއްޓުނު ކަރުނަތިކި ފޮހެލަމުން ޒަމްހާ ވާހަކަދެއްކިއެވެ. އެކުވެރިޔާގެ އެގާތްކަމުން އިތުރަށް އިރާނިޔާ ހިތުގައި ޖެހިއްޖެއެވެ. ޒަމްހާގެ ކޮނޑުގައި ބޯއަޅާލެވުނުއިރު ރަނގަޅަށް އޭނާއަށް ރޮވިއްޖެއެވެ.\n"ޒަމް…!! އަހަރެން މުޅިން ގޮތްހުސްވެއްޖެ. ކުއްލިއަކަށް އުނޭއަށް ވީގޮތެއް ނޭނގުނު. އަހަރެމެން ދެމީހުން އުޅުނީ ކިހާ ލޯބިން. މިހާރު އުނޭއަށް ހިއެއްނުވޭ އަހަރެން މިގޭގަ އުޅޭ މީހެއްހެންވެސް. އަހަރެން ހާދަ ދެރަވެޔޭ…. މިދަރިފުޅަކީ އުނޭ ހާދަ އުންމީދެއްކުރި ދަރިއެކޭ…" ގިސްލާފައި ރޮމުންދިޔަ އިރާނިޔާގެ ވޭނުން ފުރިގެންވި އަޑުން ޒަމްހާއަށް އަސަރުކުރިއެވެ. އިސާހިތަކު އޭނާގެ ދެލޯވެސް ކަރުނުން ފުރިއްޖެއެވެ.\n"އަހަރެންނަށް އުނޭއާއި ވަކިން ނޫޅެވޭނެ. އަދިވެސް އަހަރެންގެ ހިތުން އުނޭ ފަނޑެއްނުވޭ. ދުވަހަކުވެސް ފަނޑެއްނުވާނެ. ހާދަ ލޯބިވެޔޭ އުނޭދެކެ" އިރާނިޔާ ކިޔަމުން ދިޔައެވެ.\n"ރާނީ… ދެން ހުއްޓާލާ… ﷲ ވޮޑިގެންވަނީ ކެތްތެރިންނާއެކު. އެ ތަމަންނީއަށް ދުވަހަކުވެސް ރާނީ ތިއިން މަގާމަކަށް ނާދެވޭނެ. އޭނައަށް މިލްކު ކުރެވުނީ ހަމައެކަނި އުނޭޝް ގެ ހިތް. އާއިލާގެ ލޯތްބެއް އޭނައަށް ދުވަހަކުވެސް ނުލިބޭނެ" އިރާނިޔާގެ ބުރަކަށީގައި ފިރުމަމުން ޒަމްހާ ވާހަކަދައްކަމުން ދިޔައެވެ.\nޒަމްހާގެ އޯގާތެރި ވާހަކަތަކުން އިރާނިޔާގެ ހިތަށް ތަސައްލީއެއް ލިބިއްޖެއެވެ. ހަމަޖެހުން ލިބި ސިކުނޑިއަށް ކުރަމުންދިޔަ ބާރު ކުޑަވެއްޖެއެވެ. ސައިޑްކަބަޑް މަތީގައި ހުރި ޓިޝޫފޮށިން ޓިޝޫއެއް ނަގައިގެން ދެލޯ ކައިރި ފޮހެލައިފިއެވެ.\n"މިހާރު އެދެމީހުން މެރީކުރީތަ؟" ޒަމްހާ އަހައިލިއެވެ.\n"ތިން ރޭ ފަހުން. މިގެއަށް ގެންނަނީ…" މަޑުމަޑުން އިރާނިޔާ ބުނެލިއެވެ.\n"ތިހެންވީމަ އަހަރެން މިގެއަށް އައުން ގިނަކުރަންވީ. އަހަރެންނަކީ އެހާ މަޑުން ހުންނަހިތްވާ މީހެއްނޫން" ޒަމްހާ ބުނެލިއެވެ. ޒަމްހާގެ އެ ޖުމްލައިން އިރާނިޔާގެ ހިކިފައިވާ ދެތުންފަތަށް ފަނޑު ހިނިތުންވުމެއް ވެރިވިއެވެ.\nދެކުދިންގެ ވާހަކަތައް އަޑުއަހަން ދޮރު ކައިރީގައި ހުރި ޙާއިޝާގެ ހިތަށް ވަރަށް ފުން އަސަރުތަކެއް ކުރިއެވެ. ހުރިހާކަމެއް މަތިން ހަނދާންނައްތާލައިގެން އޭނާ ހުރީ އިރާނިޔާގެ ސިކުނޑިން އެކަންތައްތައް ފިލައިގެން ހިނގައިދާނެކަމަށް އުންމީދު ކޮށްގެނެވެ. އޯގާތެރިކަމާއި ލޯބިދީގެން އެދަރިފުޅުގެ ހިތާމަތަކަށް ލުޔެއް ހޯދައިދެވިދާނެކަމުގެ އުންމީދެއް ހިތުގައި އޮތީއީއެވެ. އެހެންނަމަވެސް އަދިވެސް އެހިތާމަތައް އިރާނިޔާއަށް ކުރަމުންދާކަން އޭނާއަށް އިނގުމުން މާބޮޑަށް ހިތުގައި ޖެހިއްޖެއެވެ. ދެލޮލުން ކަރުނަ ފާއްދާލިއިރު ފައުޒީ މަތިންވެސް ހިތަށް އަރައިފިއެވެ.\nކޮޓަރިން ނިކުތް ޝެނަލްއަށް ސިޓިންރޫމުގައި އިން އަންހެނެއް ފެނި ހުއްޓުން އެރިއެވެ. އެއީ އޭނާ ދުވަހަކުވެސް ދެކުނު އަންހެނެއް ނޫނެވެ. ބަދިގެއިން ތަބަކަކަށް ޖޫސް ތައްޓެއް ލައިގެން އައި ސަބްރީންގެ ތުންފަތް މަތީގައިވި ހިނިތުންވުން ފެނި އެއީ އޭނާއަށް ވަރަށް ހާއްސަ ފަރާތެއްކަން ޝެނަލްއަށް އިނގުނެވެ.\n"ޝެނީ.. !! އާދެބަލަ ދަރިފުޅާ… ބަލައިލަބަލަ. މީނީ ކާކުތަ؟" ސަބްރީން ވާހަކަދެއްކި އަޑަށް އެމީހާ ފަހަތަށް އެނބުރި ބަލައިލިއެވެ. ކޮނޑާހަމައަށް އަންނަ ބުޅި އިސްތަށިގަނޑެއްގެ ވެރި އަންހެންމީހާގެ މޫނު މަތިން ޝެނަލްއަށް ފެނުނީ ހިތްހެޔޮ ހިނިތުންވުމެކެވެ. އިސްކޮޅުން ދިގު އެ އަންހެންމީހާގެ ކަންފަތުގައި ލާފައިވާ އެތި ދެފަރާތުން ކޮނޑުމަތީގައި އޮތީ ޖެހިފައެވެ.\n"އެއީތަ ޝާނީ…" ސަބްރީންއަށް ބަލައިލަމުން އެމީހާ އަހައިލިއެވެ.\n"އާނ… ޝާނީ އާދެބަލަ މިކޮޅަށް" ޝެނަލްގެ އަތުގައި ހިފާ ގެނެސް އެ އަންހެންމީހާގެ ކުރިމަތީގައި ބެހެއްޓިއެވެ.\n"މިއީ ސޯއިމާއްތަ. ދަރިފުޅު ހަނދާންވޭތަ؟ ތަމަންގެ މަންމަ" ސަބްރީން ބުނެލިއެވެ.\nޝެނަލް ދެފަރާތަށް ބޯހޫރާލުމުން ސޯއިމާ ހީލިއެވެ.\n"ނުހުންނާނެ ހަނދާނެއް. އަހަރެންނަށް މި މަންޖެ ފެނުނީ ހާދަ ކުޑައިރުއޭ. ފަހުން ރީން މާލެ އަންނައިރުވެސް ޝާނީއެއް ނުގެންނާނެ" ޝެނަލްގެ ބުރަކަށީގައި ފިރުމަމުން ސޯއިމާ ވާހަކަދައްކަމުން ދިޔައެވެ.\n"ދަރިފުޅާ… ތަމަން ކޮންއިރަކުން އަންނަން ބުނީ؟ އެސޮރާއެކު ދޯ ދިޔައީ" ސަބްރީން އަހައިލިއެވެ.\nއެވަގުތުން ދޮރުން ވަދެގެން އައި ތަމަންނީ ސޯއިމާގެ ގައިގައި ބައްދައިގަތެވެ. ދުވަސްތަކަކަށްފަހު ލޯބިވާ މަންމަ ކުރިމަތިން ފެނުމުން އޭނާގެ ހިތަށް ލިބިފައިވާ ހިތްހަމަޖެހުން އިންތިހާއެވެ.\n"މިހާރު އަހަރެންގެ ދަރިފުޅު ވަރަށް ރީތިހެން ހީވޭ.. މިއީ ހަމަ އެސޮރުގެ ކަންތައް ދޯ. ކޮންއިރަކުންތަ މަންމައަށް އެސޮރު ދައްކާލަން ގެންނާނީ" ސޯއިމާ އަހައިލިއެވެ.\n"މަންމަމެން ރެޑީވެފަ ބުނޭ. އޭރުން ގެންނާނަން" ތަމަންނީ ބުނެލިއެވެ.\n"ތަމަން ދޭ މަންމަ ގޮވައިގެން ކޮޓަރިއަށް އަރާމުކޮށްލަން. ޝާނީ ހިނގާ މަންމައާއެކު ބަދިގެއަށް މެންދުރަށް ކައްކާލަން" ސަބްރީން ބުނެލިއެވެ.\nހަވީރު ފަހެއް ޖަހާލީހާއިރެވެ. ރަށުގެ ފުށްޓަރު ފަރާތު އަތިރިމަތީގައި ހުރި އުނދޯލިތަކުން އުނދޯޔެއްގައި އަދްޔަން އޮތެވެ. ފޫހިކަމެއްނެތި އޭނާ އިންތިޒާރު ކުރަމުން އެދަނީ ޝެނަލްއަށެވެ. އެތަނުގައި ބައްދަލުކުރަން މިއަދު ގަޑި ދިނީ ޝެނަލްއެވެ. އެއްވެސް މީހެއްގެ ހިލަމެއްނުވާ އެހިސާބުގަނޑުން އަދްޔަން އޮތީ އަތުގައި އޮތް ފޯނަށް ނަޒަރު ހުއްޓާލައިގެންނެވެ. ދުރަށް ދުރަށް ދާންދެން މޫދުން ހިކިފައިވާ ފަރުމައްޗަށް ނަޒަރު ހުއްޓާލީ ފޯނަށް ބަލަން އޮވެއޮވެ ފޫހިވެގެންނެވެ. ޝެނަލްއާއި ބައްދަލުކުރާހިތުން އޭނާއަށް އެތަނަށް ތިރީސް މިނިޓް ކުރިން އާދެވިއްޖެއެވެ. ގަޑި ބަލައިލިއިރު އަދިވެސް އިތުރަށް ދިހަ މިނިޓް ހުއްޓެވެ.\nދިމާލަށް އޮތް ފަރުމަތީގައި އައިސް ޖެއްސި މާކަނަލަކަށް ބަލަން އަދްޔަން އިނެވެ. ފަހަތް ބަލައިލީ ކޮންމެހެން ޝެނަލް އަންނަކަން އިނގިގެނެއްނޫނެވެ. އެހެންނަމަވެސް އިތުރު އަންހެންކުއްޖަކާއެކު ޝެނަލް އަންނަ މަންޒަރު ފެނުމުން އަދްޔަންގެ ތުންފަތަށް ހިނިތުންވުމެއް ވެރިވެއްޖެއެވެ.\n"މިއީތަ…؟ ދެން ތިބެބަލަ. ދެން އަހަރެންވެސް އެކޮޅަށް ޖެހިލާނަން ބައިވެރިއެއް ހޯދަން" އަދްޔަންއާއި އަރާ ހަމަވެފައި ޒީކް ބުނެލިއެވެ. ހެވުނީ އަދްޔަންއާއި ޝެނަލްއަށް އެކުގައެވެ.\n"މިއީ ޒީކް. މައި ބެސްޓްފްރެންޑް" ޝެނަލް އަދްޔަންއަށް ޒީކް ތަޢާރަފްކޮށްދިނެވެ.\nއޮފީހުން އައިސް އުނޭޝް ކޮޓަރިއަށް ވަންތަން ފެނުމުން ސޯފާގައި އިން އިރާނިޔާވެސް އުނޭޝްގެ ފަހަތުން ހިނގައިގަތެވެ. އުނޭޝް ފަހަތް ބަލައިލީ އޭނާގެ ފަހަތުން އިތުރު މީހަކު ވަންކަން އިނގުމުންނެވެ. ފަހަތުގައި ހުރި އިރާނިޔާ ފެނުމުން އުނޭޝްގެ ދެބުމަ ގޮށްޖެހިގެން ދިޔައެވެ.\n"ކިހިނެއްވީ.." އަލަމާރި ކައިރީގައި ހުރެ ލައިގެން ހުރި ފަޓްލޫނުގެ ޖީބުގައި ހުރި މުހިންމު އެއްޗެހިތަކެއް ނަގަމުން އުނޭޝް ބުނެލިއެވެ.\n"ޔަޝްކޮ ގުޅި. ބުނި އުނޭއަށް ނުގުޅިގެން އުޅުނު ވާހަކަ" އިރާނިޔާ ބުނެލިއެވެ.\n"އެއީ އަހަރެން މާލިކްބެއާއި އެކު މުހިންމު ބައްދަލުވުމެއްގަ އިން ގަޑިއެއްގަ ގުޅީމަ. އެކަމަކު މިހާރު އަހަރެން ޔަޝްކޮއަށް ގުޅައިފިން" ބެގީ ނައްޓަމުން އުނޭޝް ބުނެލިއެވެ. އިރާނިޔާ ފިޔަވަޅަކަށް ފަހު އުނޭޝްއާއި ގާތަށް އަޅަމުން ދިޔައެވެ. އެކަން އުނޭޝްއަށް އިނގޭއިރު ހިމޭނުން ހުއްޓެވެ. ކައިރިއަށް އައިސް އުނޭޝް ގެ ގަމީހުގެ ގޮށްތައް ނައްޓުވަން ފެށުމުން ސިކުންތަކަށް އުނޭޝްއަށް އިރާނިޔާގެ މޫނަށް ބަލައިލެވިއްޖެއެވެ. އެއްވެސް އިޚުތިޔާރަކާއިނުލާ ކުރީގެ ހަނދާންތަކެއް އޭނާގެ ހިތާއި ކުޅެލައިފިއެވެ.\n"ރާނީ ރަނގަޅުތަ؟ މިބުނީ ފިޓު ތަ؟" އުނޭޝް އަހައިލިއެވެ.\n"ކަމެއް ބޭނުންވީތަ؟ އަހަރެން ތައްޔާރު… އުނޭ ބުނި ކޮންމެ ކަމެއް ކޮށްދޭނަން. ޔަޤީނުންވެސް އަހަރެންނާ ގާތްވުމަކީ އުނޭ ކުރާނެ ފާފައެއް ނޫން…" އުނޭޝްގެ މޫނުގެ ދެފަރާތުގައި ހިފައިލަމުން އިރާނިޔާ ބުނެލިއެވެ. އިހުސާސްތައް އަމިއްލަ ނަފްސުގެ އިހުތިޔާރުން ބޭރުވާކަން އިނގި އުނޭޝްގެ ދެލޯ އިރާނިޔާގެ ދެލޮލާއި ބައްދަލުކޮށްލިއެވެ.\n"އުނޭ މިހާރު އަހަރެންނަށް ބޭނުންނުވޭތަ؟ މި ދަރިފުޅު ބޭނުންނުވޭތަ؟ މިއީ އަހަރެމެން ދެމީހުންގެ ލޯބީގެ ނިޝާނެއްނޫންތަ؟" އުނޭޝްގެ އަތް ގެނެސް ބަނޑުގައި ޖައްސައިލަމުން އިރާނިޔާ ބުނެލިއެވެ.\n"މިވަގުތު އަހަރެން ރާނީގެ ފަރާތުން އުފަލެއް ހޯދިއްޔާ އަހަރެން ވާނީ ވަރަށް އަމިއްލަ އެދުން ބޮޑު މީހަކަށް. އެކަން އިންސާފަކަށް ނުވާނެ" އަތް ދުރަށް ލަމުން އުނޭޝް ބުނެލިއެވެ.\n"ނޫން… ލަވް… ތިހެން ނުބުނޭ" ފަހަތުން އުނޭޝްގެ ހަށިގަނޑުގައި ބައްދައިލަމުން އިރާނިޔާ ބުނެލިއެވެ.\n"އަހަރެން ތަމަންއަށް ވައުދުވިން. އަހަރެންނާ ރާނީ އެކުގައި ފެނުން އެއީ ތަމަން ޤަބޫލުކަމެއްނޫން. އަދި ތަމަން ދެރަކޮށްލެވެން އަހަރެންނަށް ނެތް. އަހަރެން ވަރަށް ލޯބިވޭ ތަމަންދެކެ" އުނޭޝްގެ ވާހަކަތަކުން އިރާނިޔާއަށް ހީވީ އޭނާގެ ހިތުގައި މީހަކު ތޫނު ވަޅިއަކުން ޅިޔަ އަޅުވާޅި ހެންނެވެ.\n"އުނޭ…! ކޮބާތަ އަހަރެންގެ ކުށަކީ؟ އަހަރެން ހުތުރީތަ؟ ނޫނީ އުނޭގެ ބޭނުންވެގެން ބުނި ކަމެއް އަހަރެންނަށް ނުފުދި އޮތީތަ؟ އުނޭ ހަނދާންކޮށްބަލަ އަހަރެން ކާމިޔާބުކުރަން އުނޭ އަހަރެންގެ ބަލަދުވެރިންނާ ކުރި ހަނގުރާމަ. މިއިން އެއްވެސް ކަމެއް މިހާރު ހަނދާނެއްނެތްތަ؟" އިރާނިޔާއަށް ރޮވެން ފެށިއްޖެއެވެ.\n"ތިމާދެކެ ހަޤީޤީ ލޯބިވާ އަންބެއްގެ ކުރިމަތީގައި ކުރެ ހިލޭ އަންހެނެއްދެކެ ލޯބިވެޔޭ ތިބުނަނީ… އަހަރެންނަށް ކެތްވާނެތަ؟ ތިމާގެ ފިރިމީހާ އެހެން އަންހެނެއްގެ އުނގުން އުފާ ހޯދާ މަންޒަރު ބަލަން ބުއްދި ސަލާމަތުން ހުރެ ފިރިމީހާދެކެ ޙަޤީޤީ ލޯބިވާ އެއްވެސް އަންހެނަކަށް ކެތެއްނުކުރެވޭނެ" އިރާނިޔާގެ ރުއިމުގައި އެކުލެވިގެންވި ޝަކުވާއިން އުނޭޝްއަށް ދިފާއުގައި ދައްކާނެ ވާހަކައެއް ނޭނގުނެވެ.\n"އަހަރެން ކޮންކަމެއް ކޮށްދިނިއްޔާ އުނޭ ގެ ތިވިސްނުން ބަދަލުވާނީ… ބުނެބަލަ… ނޫނީ އަހަރެން މޮޔަވެދާނެ. އަހަރެން ހިތްފަޅައިގެންގޮސް މަރުވެދާނެ. މާބަނޑު އަންހެނަކު ތިވަރަށް ހިތުގައި ޖައްސާ ރޮށްވަން ވެދާނެތަ؟" އިރާނިޔާ ވާހަކަދައްކަމުން ދިޔައެވެ. އުނޭޝް އެނބުރި އިރާނޔާއަށް ބަލައިލިއެވެ. އިރާނިޔާ އަތުގައި ހިފާ ކައިރިއަށް ގެނެސް ދެލޯ ކައިރި ފޮހެލައިފިއެވެ. ދެއަތުން އިރާނިޔާގެ އިސްތަށިގަނޑު ރީތިކޮށްލައިފިއެވެ.\n"އަހަރެން ރާނީއަށް ގޮތެއް ހަދައިފިންތަ؟ ވަރިކޮށްފަ މިގެއިން ބޭރުކުރަން އުޅުނިންތަ؟ ނޫނެއްނު…" އޯގާތެރިކަމާއެކު އުނޭޝް ބުނެލިއެވެ. އުނޭޝްގެ އެ އޯގާތެރިކަމުން މިފަހަރު އިރާނިޔާގެ ހިތަށް ހަމަޖެހުމެއް ނުލިބުނެވެ.\nއަންނަންދެން ހުންނާނަން ލޯބިން ތިޔަ އިންތިޒާރުގައި - 14\nދެކިލަން އެދޭތީ - 16\nޙިޖާޒުގެ ޤާފިލާ 71


Lanka gai kuhli haalathuge muhdhathu ithurukohfi!\nލަންކާގެ ރައީސް މަައިތިރިޕާލާ ސިރިސޭނާ\nސްރީލަންކާގެ ފައްޅިތަކަކާއި ހޮޓާތަކަކަށް މިއަހަރުގެ އެޕްރިލް މަހު ދިން ހަމަލާތަކާއި ގުޅިގެން އެ ގައުމުގައި އިއުލާން ކޮށްފައިވާ ކުއްލި ހާލަތުގެ މުއްދަތު ލަންކާގެ ރައީސް މައިތިރިޕާލާ ސިރިސޭނާ އިތުރު ކުރަވައިފި އެވެ.\nސިރިސޭނާ ވިދާޅުވު ގޮތުގައި އެ މަނިކުފާނު ކުއްލި ހާލަތުގެ މުއްދަތު އިތުރު ކުރައްވާފައި ވަނީ އަދި ވެސް އެގައުމުގެ ހާލަތު އިތުރަށް ރަނގަޅުވާން ވަގުތު ދިނުމުގެ ގޮތުން ނެވެ. ކުއްލި ހާލަތުގެ ދަށުން އެ ގައުމުގެ ފުލުހުންނާއި ސިފައިންނަށް މީހުން ހައްޔަރުކޮށް ތަންތަން ބަލާ ފާސްކުރުމަށް ލިބިދޭ ބާރުތައް މުއްދަތު އިތުރު ނުކުރިނަމަ މިއަދަށް ހަމަވާނެ އެވެ.\nމިދިޔަ މެއި މަހުގެ ފަހުކޮޅު އެމެރިކާއާއި ޖަޕާނާއި ކެނަޑާގެ އިތުރުން އޮސްޓްރޭލިއާގެ ޑިޕްލޮމެޓުންގެ ގާތުގައި ކުއްލި ހާލަތުގެ ދަށުން ލަންކާގެ ސަލާމަތީ ކަންކަމުގެ 99 ޕަސެންޓް ހަމައަކަށް އެޅުވިއްޖެ ކަމަށާއި 22 ޖޫންގައި ކުއްލި ހާލަތު އުވާލާނެކަމަށް ވަނީ ވިދާޅުވެފަ އެވެ.\nސިރިސޭނާ ވިދާޅުވި ގޮތުގައި އެ ހަމަލާތަކާއި ގުޅުންހުރި ހުރިހާ އެންމެން އެ ގައުމުގެ ސިފައިންނާއި ކުރިމަތިލުމުގައި ވާާނީ ހައްޔަރު ކޮށްފަ ނޫނީ މަރުވެފަ އެވެ.\nލަންކާއަށް ދީފައިވާ ހަމަލާތަކުގައި 258 މީހުން ވަނީ މަރުވެފަ އެވެ. އެ ހަމަލާތަކާާއި ގުޅިގެން މިހާތަނަށް 100 އަށްވުރެ ގިނަ މީހުން ހައްޔަރު ކޮށްފަ އެވެ.\nލަންކާއަށް އެފަދަ ހަމަލާތަކެއް ދޭން އުޅޭކަން ލަންކާ ސަރުކާރަށް އަންގާފައިވާނެ ކަމަށް އެހެން ގައުމުތަކުގެ ސަލާމަތީ އިދާރާތަކުން ބުނެފައިވާއިރު އެ ހަމަލާާތައް ދިނުމުގައި ލަންކާގެ އިސް ބައެއް އޮފިޝަލުންގެ އިހުމާލުވޭތޯ ބެލުމަށް ފުލުހުންގެ ތަހުގީގު ވަނީ ފަށާފަ އެވެ.\nއަދި ހައްދު ފަހަނައަޅާފައިވާ ބަޔަކު ލަންކާގެ ތަންތަނަށް ހަމަލާތަކެއް ދޭން އުޅޭކަން އިންޑިއާއިން ހުދު ސިރިސޭނާއަށް އަންގަވާފައި ވާނެކަމަށް ވިދާޅުވުމާއި ގުޅިގެން އެ މަނިކުފާނަށް ގިނަ ބައެއްގެ ފާާޑުކިއުން އަމާޒުވެފައި ވެއެވެ.


Emme agubodukoh roolhunu6kaiveni | Atoll News\nއެންމެ އަގުބޮޑުކޮށް ރޫޅުނު6ކައިވެނި\nޝާއިޢުކުރީ: ޢާއިޝަތު ވަޙީދާ މެއި 18, 2021, 19:57\nޝައްކެއްވެސް ނެތް ގޮތުގައި ދެމީހަކު ކައިވެނި ކުރަނީ ވަރަށްވެސް ފޮނި އުންމީދު ތަކަކާއި އެތައް ކުލަގަދަ ހުވަފެން ތަކަކާއި އެކުއެވެ. މުޅި އުމުރު އެއްކޮށް އުޅުމަށާއި، ދިމާވާ ކޮންމެ އުފާވެރި ކަމަކާއި އަދި ހިތާމައެއްގައި ވެސް، އަދި ފުރިހަމަ ސިއްޙަތަކާއި ބަލި ޙާލަތުގައި ވެސް އަބަދުވެސް ބައިވެރިޔާއާއި އެއްކޮށް އުޅުމަށް އަޒުމް ކަނޑައަޅައި، އެތައް ވަޢުދު ތަކަކާއިވެސް އެކުގައެވެ. މި ފޮނި އުންމީދުގައި ކުރާ ކައިވެންޏަށް ބައެއް މީހުން ހާހުން، ލައްކައިން އަދި ބައެއް މީހުން މިލިއަނުން ވެސް ޚަރަދުތައް ކޮށްލައެވެ.\nނަމަވެސް ދަންނަމުތޯއެވެ. ޚަރަދު ބޮޑުވަނީ، ހަމައެކަނި ކައިވެންޏަކަށް ނޫނެވެ. ބައެއް ފަހަރު ކައިވެނި ރޫޅުމަކީވެސް އެހާމެ އަގުބޮޑު ކަމެކެވެ. ހާއްސަކޮށް ބައެއް ޤައުމު ތަކުގައި ކައިވެނީގެ ކުރިން ހަދާ ޕްރީ ނަޕްޗުއަލް އެގްރީމެންޓްގެ ސަބަބުން ފިރިހެން މީހާގެ މިލްކިއްޔާތުގެ ދެބައިކުޅަ އެއްބައި ވަރިކުރި އަނބިމީހާއަށް ދޭން ޖެހި، އޭނާއަކީ ބޮޑު މަހުޖަނަކަށް ވާ ފަހަރުވެސް އާދެއެވެ.\nއެގޮތުން މި ރިޕޯޓުގައި މި ބަލައިލަނީ މިހާތަނަށް ދުނިޔޭގައި އެންމެ އަގުބޮޑުކޮށް ރޫޅުނު6ކައިވެންޏަށެވެ.\nބިލް އަދި މެލިންޑާ ގޭޓްސް\nދެމަފިރިންގެ މުދަލުގެ އަގު ޖުމްލަ 130 ބިލިއަން ޑޮލަރަށް އަރާފައި ވުމުން، ބިލް އަދި މެލިންޑާ ގޭޓްސް ހިމެނިފައި ވަނީ މި ލިސްޓުގެ އެންމެ ކުރީގައެވެ. 27 އަހަރުގެ ކައިވެންޏަކަށް ފަހު މައިކްރޮސޮފްޓްގެ ކޯ-ފައުންޑާރ ބިލް ގޭޓްސް، 65، އަދި އަނބިކަނބަލުން މެލިންޑާ ގޭޓްސް،56، ވަކިވާން އުޅޭ ޚަބަރު ދުނިޔޭގެ ސަމާލުކަމަށް އައިސް، ނޫސްތަކުގެ ފަލަ ސުރުޚީއަށް އަރާފައި ވަނީ މިމަހުގެ ކުރީކޮޅުއެވެ. ބިލް އަދި މެލިންޑާ ވެސް ބުނެފައި ވަނީ، ވަކި ވާން ނިންމީ ވަރަށް ބޮޑަށް ވިސްނާފައި ކަމަށާއި، ދެމީހުން ވަކި ވިޔަސް ދެމީހުން އެކުވެގެން ހިންގާ ބިލް އެންޑް މެލިންޑާ ގޭޓްސް ފައުންޑޭޝަންގެ މަސައްކަތް ކުރިއަށް ގެންދާނެ ކަމަށާއި، އެ ފައުންޑޭޝަންގެ މަސައްކަތް ކުރާނީ ދެމީހުން އެކުވެގެން ކަމަށެވެ.\nޖެފް ބީޒޯސް އަދި މެކެންޒީ ސްކޮޓް\nއެމެޒޮންގެ ފައުންޑަރ އަދި ބިލިއަނަރ ޖެފް ބީޒޯސް އޭނާގެ އަނބިމީހާ މެކެންޒީ ސްކޮޓްގެ ކައިވެނި ރޫޅާލުމަށް ނިންމާފައިވާ ކަން އިޢުލާނު ކުރީ ކައިވެނި ކޮށްގެން 25 އަހަރު ދެމީހުން އެކުގައި ހޭދަ ކުރުމަށްފަހުއެވެ. ނަމަވެސް މި ވަރި ވެގެން ދިޔައީ މެކެންޒީ ސްކޮޓްއަށް ދުނިޔޭގެ3ވަނައަށް އެންމެ މުއްސަނދި އަންހެނާގެ މަޤާމު ހޯދައިދިން ވަރިއަކަށެވެ. ސަބަބަކީ ދެމީހުން ކޮށްފައިވާ އެގްރީމެންޓްގެ ދަށުން މެކެންޒީއަށް ބީޒޯސްގެ މުދަލުން 35 ބިލިއަން ޑޮލަރު ދޭން ޖެހުމުންނެވެ.\nޖޯސްލީން އަދި އެލެކް ވައިލްޑަންސްޓައިން\nމިއީ 1990ގެ އަހަރުތަކުގައި އެންމެ އަގުބޮޑުކޮށް ރޫޅުނު ކައިވެންޏެވެ. ޕްލާސްޓިކް ސާޖަރީތަކެއް ހެދުމުގެ ސަބަބުން “ކެޓް ވުމަން”ގެ ގޮތުގައި މަޝްހޫރު ވެފައިވާ ޖޯސްލީންއާއި އެލެކްގެ ކައިވެނި ރޫޅުމުން، ޖޯސްލީންއަށް ބަދަލެއްގެ ގޮތުގައި 2.5 ބިލިއަން ޑޮލަރު ލިބިފައި ވެއެވެ. މިއީ އެދުވަސްވަރާއި ބަލާފައި ވަރަށްވެސް ބޮޑު އަދަދެކެވެ. ނަމަވެސް ހިތާމައަކީ، މިހުރިހާ ފައިސާއެއް ހުސްވެ 2018 ގައި ބަނގުރޫޓު ވެފައިވާ މީހުންގެ ނަން ލިސްޓުގައި ޖޯސްލީން ރެޖިސްޓްރީ ވާން ޖެހުމުންނެވެ.\nއީލޮން އަދި ޖަސްޓިން މަސްކް\nމަޝްހޫރު ޓެސްލާ ކުންފުނީގެ ސީއީއޯ އަދި ބިލިއަނަރ އީލޮން މަސްކް އޭނާގެ ސްކޫލް ދައުރުގެ ލޯބިވެރިޔާ ޖަސްޓިންގެ ކައިވެނި ރޫޅާލާފައި ވަނީ 8 އަހަރަށް ފަހުއެވެ. އެއިރު އެ ކައިވެންޏަށް6ކުދިންވެސް ވަނީ ލިބިފައެވެ. މަސްކް ބުނެފައިވާ ގޮތުގައި، ވަރިވުމަށް ފަހު އެދެމީހުންގެ ކުދިން ބެލުމުގެ ކަންތައްތައް ބަލަހައްޓަނީ ދެމީހުން ބަހާލައިގެން ކަމަށެވެ. ކުދިންގެ ނަނީއަށް ދޭންޖެހޭ މުސާރަ ދިނުމުގެ އިތުރުން ކުދިންގެ ޚަރަދަށް ކޮންމެ މަހަކު 20،000 ޑޮލަރު ޖަސްޓިންއަށް ފޮނުވާ ކަމަށް ވެސް ބުނެފައިވެއެވެ. މި ކައިވެނި ރޫޅުމުން ކޮންމެ މަހަކު 170،000 ޑޮލަރު ޚަރަދުވާ ކަމަށް ވެސް އޭނާ ބުނެފައިވެއެވެ.\nބާރނީ އަދި ސްލެވީކާ އެކްލްސްޓޯން\nފޯމިއުލާ 1 ގެ ކުރީގެ އިސް ވެރިޔާ ބާރނީ އޭނާގެ އަންހެނުން ކްރޮއޭޝިއާއަށް ނިސްބަތްވާ ކުރީގެ އަރްމާނީ މޮޑެލް ސްލެވީކާ ވަރި ކޮށްފައި ވަނީ ކައިވެންޏަށް 24 އަހަރަށްފަހު 2009 ގައިއެވެ. ބުނެވޭ ގޮތުގައި ވަރިއަށް ފަހު ބަދަލެއްގެ ގޮތުގައި ބާރނީ ވަނީ ސްލެވީކާއަށް 1.2 ބިލިއަން ޑޮލަރު ދީފައެވެ.\nޓައިގަރ ވުޑްސް އަދި އެލިން ނޯރޑެގްރެން\nގޮލްފްގެ ދުނިޔޭގައި މަޝްހޫރް ޓައިގަރ އަދި ސްވިޑިޝް މޮޑެލް އެލިން އެންމެ ފުރަތަމަ ބައްދަލުވެފައި ވަނީ 2001 ވަނަ އަހަރުގެ އޯޕަން ޗެމްޕިއަންޝިޕްގެ ތެރެއިންނެވެ. ދެމީހުން ކައިވެނި ކޮށްފައި ވަނީ އޭގެ3އަހަރު ފަހުން ބާބަޑޮސްގައެވެ. ނަމަވެސް ޓައިގަރ ވުޑްސްއާއި ނައިޓް ކްލަބް މެނޭޖަރެއްގެ މެދުގައި އުފެދުނު ގާތް ގުޅުމެއްގެ ވާހަކަތައް ފެންމަތިވެ، މި ކައިވެނި ރޫޅިފައިވަނީ 2009 ގައެވެ. ކައިވެނި ރޫޅުމުން ބަދަލެއްގެ ގޮތުގައި ޓައިގަރ ވުޑްސް ވަނީ އެލިންއަށް 110 މިލިއަން ޑޮލަރު ދީފައެވެ.\nމިލިޔުމަށް ޚިޔާލު ފޮނުވާ "އެންމެ އަގުބޮޑުކޮށް ރޫޅުނު6ކައިވެނި"


Feydhoogai Nurahkaatheri Accident Eh Higai Zuvaanaku Serious Haalathugai\nފޭދޫގައި ނުރައްކާތެރި އެކްސިޑެންޓެއް ހިނގައި ޒުވާނަކު ...\nby vomadmin June 27, 2018\nއައްޑޫ ސިޓީ ފޭދޫގައި ރޭ ދަންވަރު ހިނގި ނުރައްކާތެރި އެކްސިޑެންޓެއްގައި ޒުވާނަކަށް ސީރިއަސް އަނިޔާތަކެއް ލިބިއްޖެ އެވެ.\nމިއެކްސިޑެންޓާބެހޭގޮތުން އައްޑޫލައިވްގައި ޝާއިއުކޮށްފައިވާ ޚަބަރުގައި ވާތޮތުން މި އެކްސިޑެންޓް ހިނގާފައިވަނީ ފޭދޫ ބޮޑު މަގުގައި ހުންނަ ޓެޓްސޯ ރެސްޓޯރެންޓު ކައިރިން ދެ ސައިކަލް ޖެހިގެންނެވެ. އެކްސިޑެންޓު ހިނގާފައިވަނީ ރޭ ދަންވަރު 1:30 ހާއިރު ކަމަށާއި މި އެކްސިޑެންޓްގައި ސީރިއަސް އަނިޔާ ލިބިފައިވަނީ ފޭދޫ އަފްރާހް ނަމަކަށް ކިޔާ ޒުވާނަކަށް ކަމުގައި އައްޑޫލައިވްގައި ރިޕޯޓް ކޮށްފައި ވެ އެވެ.\nއެ ނޫހުގައި ރިޕޯޓް ކޮށްފައިވާގޮތުގައި ދެވަނަ ސައިކަލު ދުއްވަން އިން މީހާއަށްވެސް ބޮޑެތި އަނިޔާތަކެއް ލިބިފައި ވެ އެވެ.\nމި އެކްސިޑެންޓްގައި ސީރިއަސް އަނިޔާތަކެއް ލިބުނު ޒުވާނާ ހޮސްޕިޓަލަށް ގެންދިޔައިރުވެސް ބޮލުން ލޭ ފައިބަމުން ދިޔަ ކަމަށާއި ހޮސްޕިޓަލަށް ގެންދިޔައިރުވެސް ހޭނާރާކަމުގައިވެސް އައްޑޫލައިވްގައި ރިޕޯޓް ކޮށްފައި ވެ އެވެ.\nކޮވިޑް-19 ފެތުރުން ކޮންޓްރޯލް ކުރުމުގެ ގޮތުން ގްރޭޓަރ މާލެ ސަރަހައްދު ގައި އިއުލާން ކޮށްފައިވާ ލޮކްޑައުން އަށް ލުއިތަކެއް ...


Fazeel ge mahchah ethah dhauvaa eh vanee ufulaafai | Mihaaru\nއިބްރާހިމް ފަޒީލް: އޭނާއަކީ ކުށުގެ ރިކޯޑު އޮންނަ މީހެއް.\nފަޒީލުގެ މައްޗަށް އެތައް ދައުވާއެއް ވަނީ އުފުލާފައި\n13 މާޗް 2019 - 13:43 48 comments\nގެއްލިގެން ހޯދަމުން އަންނަ އައިމިނަތު ޝިމާއާ އެކު ދަތުރުކުރި އިބްރާހިމް ފަޒީލްގެ މައްޗަށް މީގެ ކުރިން އެތައް ދައުވާއެއް އުފުލައި، ޝަރީއަތް ކުރިއަށް ދާކަން "މިހާރު" އަށް އެނގިއްޖެ އެވެ.\nލ. ގަމަށް އުފަން ފަޒީލް، 25، ގެ މައްޗަށް ޕީޖީން އުފުލާފައިވާ ދައުވާތަކުގެ ތެރޭގައި 2011 ގައި އުފުލި ހަނގުރާމަވެރި ހަތިޔާރު ގެންގުޅުމުގެ ކުށާއި 2012 އަދި 2016 ގައި އުފުލި ވައްކަމުގެ ދެ މައްސަލައެއް ހިމެނެ އެވެ.\nއޭގެ އިތުރުން ޣައިރު ގާނޫނީ އެއްވުމަކުން އަމާން ނަގާލުމުގެ ކުށުގެ ދައުވާއެއް 2012 ގައި، ފަޒީލްގެ މައްޗަށް އުފުލާފައިވެ އެވެ.\nއެނގިފައިވާ ގޮތުގައި މާރާމާރީއެއްގެ މައްސަލައެއްގައި މީގެ ކުރިން އޭނާ ވަނީ ހައްޔަރު ވެސް ކޮށްފަ އެވެ.\nއެ ހުރިހާ މައްސަލައެއް އޮތީ ގަމު މެޖިސްޓްރޭޓް ކޯޓުގަ އެވެ. އެކަމަކު ޝަރީއަތް ގޮސް އޮތް ހިސާބެއް ސާފުވާ ގޮތެއް ނުވި އެވެ.\nޝިމާ ގެއްލުނީ ލ. ފޮނަދޫން ފުރައިގެން އޭނާގެ ރަށް މާމެންދުއަށް ކުޑަ ޑިންގީއެއްގައި ދާން ނުކުތް ފަހުން މާ ކަނޑަށެވެ. ޑިންގީ ދުއްވަން ހުރި ފަޒީލް ބުނާ ގޮތުން، ގަދަ ކަނޑުގައި ޑިންގީ ބަންޑުން ޖަހާލުމާ އެކު ޝިމާ ސަލާމަތްކުރަން އޭނާ ވަރަށް މަސައްކަތްކުރި އެވެ.\nފަޒީލް ސަލާމަތްވީ، ސިކްސް ސެންސަސް ރިސޯޓަށް އަރަ އެވެ.\nއެމްއެންޑީއެފުން އޭނާ ހޯދުމުގެ މަސައްކަތް ކުރިއަށް ގެންދާ އިރު ޝިމާ އާއި ޑިންގީގެ އެއްވެސް ނިޝާނެއް އަދި ނުފެނެ އެވެ.\nމި ހާދިސާއަށް ފަހު ފަޒީލްގެ ނަން މީޑިއާގައި އަނެއްކާ އާންމުވެގެން މި އުޅެނީ ޝިމާގެ 16 އަހަރުގެ އަންހެން ކޮއްކޮއެއް ގޮވައިގެން ޑިންގީއެއްގައި ދަނިކޮށް ހުއްޓުވައި، ފުލުހުންގެ ބެލުމުގެ ދަށަށް އޭނާ އާއި އިތުރު ދެ މީހަކު ގެންދިއުމުންނެވެ.\nފަޒީލް ހައްޔަރުކޮށް އޭނާގެ ބަންދުގެ މުއްދަތަށް 15 ދުވަސް، ގަމު މެޖިސްޓްރޭޓް ކޯޓުން ވަނީ ޖަހައިދީފަ އެވެ.\nއިތުރު ލިޔުންތައް ލ. ގަން ޕޮލިސް އެމްއެންޑީއެފް\nޝިމާ ހޯދުން: މުޅި އަތޮޅު ބަލައިގެން ވެސް ނުފެނުނު\nޝަރުތުތަކާ އެކު، ފަޒީލާއި އޭނާގެ ގުރޫޕު ދޫކޮށްލައިފި\nޝިމާ ގެއްލުން: ފުލުހުން އަދިވެސް އެއްޗެކޭ ނުބުނޭ!


Nuathah enburey gadiah amalu kuraa bayaku ulheykan engeytha?\nއިންޑިއާގެ އަވަށެއްގައި ހުރި ގަޑިއެއް އަދި ދެ މީހަކު ކައިވެނިކުރަނީ\nބްރެޑް ޕިޓްގެ މަޝްހޫރު ފިލްމް "ދަ ކިއުރިއަސް ކޭސް އޮފް ބެންޖަމިން ބަޓްން" ބަލާފައިވާނަމަ ނުއަތަށް އެނބުރޭ ގަޑި ހިނގާ ގޮތް ވަރަށް ރަނގަޅަށް އެނގޭނެ އެވެ.\nއެ ފިލްމުގައި ނުއަތަށް އެނބުރޭ ވަރަށް ބޮޑު ގަޑިއެއް ދައްކަ އެވެ. މި ގަޑި ތައްޔާރުކުރަނީ ލޯފަން މީހެކެވެ. އަދި ގަޑި ބަހައްޓާފައި ހުންނަނީ ރޭލް ސްޓޭޝަނެއްގަ އެވެ. ފިލްމުގައި ހިނގާ ހާދިސާތަކާ އެ ގަޑިއާ ވަރަށް ބޮޑަށް އޮންނަނީ ގުޅިފަ އެވެ.\nނުއަތަށް އެނބުރޭ ގަޑިއަކީ ޚިޔާލީ ވާހަކައެއް ކަމަށް ގިނަ ބަޔަކު ގަބޫލު ކުރިޔަސް ހަގީގަތުގައި ވެސް ނުއަތަށް އެނބުރޭ ގަޑި ބަލާ އެގަޑިއާ އެއްގޮތަށް ދިރިއުޅޭ މީހުން މަދުން ނަމަވެސް ދުނިޔޭގައި އުޅެ އެވެ.\nއަހަރެމެންގެ އަވަށްޓެރި އިންޑިއާގެ ބައެއް އަވަށްތަކުގައި ދިރިއުޅޭ ބައެއް ގަބީލާތަކުގެ މީހުން ވެސް ބޭނުންކުރަނީ ނުއަތަށް އެނބުރޭ ގަޑި އެވެ. އެމީހުންގެ އަތުގައި އަޅައިގެން އުޅޭ ގަޑިވެސް އެނބުރެނީ ނުއަތަށެވެ. އަދި ގޭގޭގައި ބަހައްޓާފައި ހުންނަ ގަޑިވެސް ވެސް އެނބުރެނީ ނުއަތަށެވެ.\nޗައްތީސްގަޅްގެ ބައެއް ގަބީލާތަކުގެ މީހުންނަށް މެންދުރު 12 ޖަހާފައި ދެން ޖަހާނީ 11 އެވެ. މިއީ ގޮންޑް ކޮމިއުނިޓީގެ މީހުން ބަލާ ގަޑިތައް ހިނގާ ގޮތެވެ. އެ މީހުން ގެންގުޅޭ ހުރިހާ ގަޑިތައް ވެސް ހިނގާނީ ފަހަތަށެވެ.\nއެމީހުން ބުނާ ގޮތުގައި ދުނިޔެ ވެސް އެނބުރެނީ ނުއަތަށެވެ. ކަނާއަތުން ވައާތަށެވެ. ހަމަ އެގޮތަށް ދުނިޔެ ވަށައިގެން ހަނދު ބުރުއަޅަނީ ވެސް މިގޮތަށް ކަމަށް އެމީހުން ބުނެ އެވެ. ވީމާ ގުދުރަތީ ނިޒާމާ އެއްގޮތަށް އެމީހުން ވެސް ދުނިޔޭގައި އުޅެން ބޭނުންވާތީ ގަޑިތައް ނުއަތަށް އެނބުރޭ ގޮތް ހަދައި އެގޮތަށް ތަބާ ވަނީ ކަމަށް އެމީހުން ބުނެ އެވެ.\nގޮންޑް ކޮމިއުނިޓީތަކުގެ ތެރެއިން މިގޮތަށް ނުއަތަށް އެނބުރޭ ގަޑި ބޭނުންކުރާ އެ އަށް ތަބާވާ 29 ކޮމިއުނިޓީ އެބަ އޮތެވެ. މި 29 ކޮމިއުނިޓީގައި 10،000 ވަރަކަށް އާއިލާ ދިރިއުޅެ އެވެ. މި މީހުން އަޅުކަން ކުރަނީ ދެ ތިން ވައްތަރެއްގެ ގަހަކަށެވެ.\nމި މީހުން ކައިވެނިކުރާއިރު އަލިފާންގަނޑު ވަށައިގެން އެނބުރެނީ ވެސް ނުއަތަށެވެ.


'India out' t-shirt eh lumakee sarukaaraa beyhey kameh noon: Raees Yameen - AO News\n“އިންޑިއާ އައުޓް” ޓީޝާޓެއް ލުމަކީ ސަރުކާރާއި ބެހޭ ކަމެއް ނޫން: ރައީސް ޔާމީން\nގޭގޭގެ ފާރުގައި “އިންޑިއާ އައުޓް” ޖެހުމާއި “އިންޑިއާ އައުޓް” ޓީޝާޓެއް ލުމަކީ އަހުލާގީ ފެންވަރު ދަށް އަދި ބޭއަދަބީ ކަމެއް ކަމަށް ސަރުކާރުން ބުންޏަސް އެއީ ސަރުކާރާ ބެހޭ ކަމެއް ނޫންކަމަށް ކުރީގެ ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nރައީސް ޔާމީން މިހެން ވިދާޅުވީ ރ. ދުވާފަރުގައި މިއަދު ހަވީރު ބޭއްވި “އިންޑިއާ އައުޓް” ހަރަކާތުގެ ބައިވެރިންނާއި މުހާތަބުކޮށް ވާހަކަދައްކަމުންނެވެ. މި ގޮތުން ރައީސް ޔާމީން ވިދާޅުވީ ރާއްޖޭގައި އިންޑިއާގެ ސިފައިން ތިބުމާ ދެކޮޅަށް ކުރިއަށް ގެންދާ “އިންޑިޔާ އައުޓް” ކެމްޕެއިން ހުއްޓާލަންޖެހޭ މަގުބޫލު ސަބަބެއް ސަރުކާރަށް ދެއްކިފައިނުވާކަމަށެވެ. އަދި އިންޑިޔާ ހަރަކާތް ހުއްޓާލަން ޖެހޭ އެންމެ ސަބަބެއް ވެސް ދައުލަތަކަށް ނުދެއްކޭނެ ކަން ފާހަގަކޮށް ރައީސް ޔާމީން ވިދާޅުވީ އިންޑިއާގެ ސިފައިން ރާއްޖެ އިން ފޭބުމަށް އެތައް ބަޔަކު ގޮވަނީ މިނިވަންކަމުގެ ދިވެހި ލޭ ހިނގާތީ ކަމަށެވެ. “ޔާމީން އިންޑިޔާ އައުޓް ޖެހީމާ އަހުލާގީ ގޮތުން ރަނގަޅު ކަމެއް ނޫނޭ ބުނެވެނީ، ” ރައީސް ޔާމީން ވިދާޅުވިއެވެ.\nއިތުރަށް ރައީސް ޔާމީން ވިދާޅުވީ އިންޑިއާ ރައްޔިތުންގެ މައްސަލައެއް ނެތްކަމަށާއ އިންޑިއާ އަސްކަރިއްޔާ އަށް ބުނަން އޮތީ އިންޑިއާ އައުޓްކަމަށެވެ. އަދި އެއްވެސް ބިދޭސީ އަސްކަރީ ބާރަކަށް ޖާގައެއް ނެތްކަން ފާހަގަކޮށް ރައީސް ޔާމީން ވަނީ މި ސަރުކާރުގެ އިސްވެރިންނަށް ވަރަށް ބޮޑަށް ފާޑުވިދާޅުވެފައެވެ.\n“ރާއްޖެއަށް ކުރިމަތިލުންތައް އަންނަ ކޮންމެ ފަހަރަކު އެ ބަޔަކު އަންނަނީ އިންޑިއާގެ އައްސޭރިފަށުންނެވެ. އެކަމަކު މި ފަހަރުގެ ތަފާތަކީ، އަމިއްލަ ޖީބުތަކަކަށް ލިބޭ މަންފާއެއްގެ ބޭނުމުގައި އިންޑިއާގެ އަސްކަރިއްޔާ ރާއްޖޭގައި ތިބުމަކީ މުޅި ރައްޔިތުން އެދޭ ގޮތޭ ބުނާ ބުނުން. އެކަމާ ދެކޮޅަށް ނުކުމެ ތިބީ މަދު ބައެއް ކަމަށް ސަރުކާރުން ބުންޏަސް ސަރުކާރާއި އިންޑިއާ އާއި އިންޑިއާ އިން ރާއްޖެ އަށް ކަނޑައަޅާފައި ހުރި ސަފީރަށް ދަންނަވަން އޮތީ އިންޑިއާގެ ސިފައިން ފައިބަން ޖެހޭނެ ވާހަކަ” ރައީސް ޔާމީން ވިދާޅުވިއެވެ.\nރައީސް ޔާމީން މިނިވަންވުމަށްފަހު އިންޑިއާ އައުޓްގެ ނަމުގައި ހިންގަމުންދާ ކެމްޕެއިން އިތުރަށް ވަރުގަދަކޮށްފައިވާއިރު، ސަރުކާރުން އަންނަނީ މި ކެމްޕެއިން ހުއްޓުވުމަށް ގިނަ މަސައްކަތްތަކެއް ކުރަމުންނެވެ.\n(ޕީޕަލްސް ނޭޝަނަލް ކޮންގްރެސް (ޕީއެންސީރައީސް އަބްދުﷲ ޔާމީންއިންޑިއާ އައުޓް ކެމްޕެއިންއިދިކޮޅު ކޯލިޝަންޕީޕީއެމް


ބޮލަށް ތުރާދޭ ބޯހިޔާވަހިކަން! | Sangu News\nބޮލަށް ތުރާދޭ ބޯހިޔާވަހިކަން!\n5 މާރޗް 2021 - 20:13\n5 މާރޗް 2021\nބިމުގެ ދަތިކަމުގެ ވާހަކަ ދައްކައިގެން ވެރިކަމާއި މަޖިލީހުގެ އަޣްލަބިއްޔަތު ލިބުމާއެކު ކުރިން ދެއްކި ވާހަކަތަކުގެ ރާގު ބަދަލުވީއެވެ. މާލޭގައި 2،500 އަކަފޫޓުގެ ބިމެއް އޮތް ކަމަކު އާއިލާ ބޮޑުކަމުން އެ ބިން ބެހީމާ މީހަކަށް 600 އަކަފޫޓޫ ނުޖެހޭ އާއިލާތައް ބައިވަރެވެ. ދައުލަތުން ލިޔުމެއް ދިނުމަކީ އޭގައި މަތިކޮށްފައިވާ ކަންކަން ފުރިހަމަ ނުވާހާ ހިނދަކު ބައިންޑިން އެއްޗަކަށް ނުވާނެކަމީ އެންމެ އާދައިގެ މީހާއަށްވެސް އެނގޭނެ ކަމެކެވެ. ދެރައީ ތި ގޮތަށް ޝަކުވާބަލާ މައްސަލަ ބަލާ ހަދަން ދެތިން އަހަރު ހޭދަވެގެން ދިޔައީމައެވެ. ތިއިން ތަނަކުން މީހަކަށް ހިޔާވަހިކަމެއް ނުލިބި ދިޔުމަކީވެސް ދެރަކަމެކެވެ. ކުޑަ މިނުން އަޅާފައި ހުރި ފްލެޓްތަކެއް ހަވާލުކޮށްލަން ދެ އަހަރު ދުއްވާލީމާ، ވެރިކަމުގައި ތިބިބައެއްގެ ޤާބިލުކަން ހުންނާނެ މިންވަރު އަންދާޒާކޮށްލެވެ އެވެ.\nއެއްވެސް ބަޔަކު ހުސް ކަރުދާސް ގަނޑެއްގެ ވާހަކައެއް ނުވަތަ ދައުލަތުގެ ސިއްކަޖެހި ލިޔުމެއްގެ ވާހަކަ މިދިޔަ ދުވަސްތަކުގައި ނުދައްކައެވެ. ބޯހިޔާވަހިކަމަށް ބޭނުންވެފައިވާ ބަޔަކަށް ދިނުމަށްޓަކައި ރައީސް ޔާމީންގެ ވެރިކަމުގައި ސަރުކާރު ހިއްސާވާ ކުންފުނިތައް މެދުވެރިކޮށް އެޅުވި އެއް ކޮޓަރީގެ ފްލެޓުތައް ކުންފުނިތަކަށް ވިއްކާލި ސަބަބެއް ނޭނގުނެވެ. ރައީސް ޔާމީންގެ ވެރިކަމުގައި އެޅި ދެ ކޮޓަރީގެ ތަންތަން ފުރިހަމަ ނުކޮށް ރައްޔިތުންނަށް ދޭން ތިއުޅޭ ބޮޑު އަގާ ހިތްހަމަ ނުޖެހުގެން ރައްޔިތުން އުޅޭކަން ދެނަހުރި މީހަކު މި ސަރުކާރުގައި ނެތެވެ. މަޖިލިސް މެމްބަރުންތައް އެހެން ކޮންމެސް ކަރުދާސް ވާހަކަތަކެއްގެ ވާހަކަ ނަގައިގެން މީޑިއާގަ ގޭމް ކުޅެން އުޅުމުގެ މާބޮޑު ބޭނުމެއް ނެތެވެ.\nމި ސަރުކާރަށް އަދި ބޯހިޔާވަހިކަމަށް މާބޮޑު ކަމެއް ކުރެވިފައިނުވާއިރު ރައީސް ޔާމީން އެޅި ފްލެޓްތައް އަތުލައި ބައިކޮޅަށް ބަހާލި މައްސަލަ ބަލަންޖެހެއެވެ. 11 ބުރިއަށް ހަދާފަހުރި ބޮޑު ގެއެއް ހުރި މީހުންނަށް ފްލެޓު ދީފައިވާތީ އެކަމުގެ ޝަކުވާތަށް ވެސް ހުށަހަޅާފައި ވެއެވެ. އެކަމަކު އޭގެން އެއްވެސް މައްސަލައެއް ބެލިފައެއް ނުވެއެވެ. ދައުވާ ކުރާ ވާހަކަ ދައްކާއިރު މިފަހަރު ނުހައްގުން ދިން މައްސަލައިގަ ދައުވާކުރަންޖެހެއެވެ. ފްލެޓް ދިނުމުގައި ލަސްތަކެއް ހުރިކަމަކަށް ގަބޫލުކުރުމުގެ ބަދަލުގައި ޔަގީންކުރަންވީ އެއްވެސް ކަމެއް ނުވާކަމަށެވެ. ކުރީގެ ސަރުކާރުން ބައެއް މީހުންނަން ފްލެޓް ލިބުނު ކަމަށް ލިޔުން ހަވާލުކުރުމުންވެސް އެތަނައް އެމީހުންނަށް ވަދެވޭނެ ގޮތެއްނުވިއެވެ.\nމި ސަރުކާރުން ނެގި ކޮމިޓީން އާންމުކުރި ލިސްޓް ކުރީ ސަރުކާރުގެ ލިސްޓަށް ވުރެ ގޯހެވެ. އަދި ކުރީ ސަރުކާރުން އެފްލެޓުތައް ލިބެންވާ ފަރާތްތައް ހޮވާ އާންމުކޮށް ދޫކޮށްފައިވާ ދައުލަތުގެ ރަސްމީ ލިއުމެއް ބާތިލު ކުރެވިގެންވެސް ނުވާނެއެވެ. އަދި އެލިއުން ލިބިފައިވާ ފަރާތަކަށް ފްލެޓް ލިބުނު މީހުންގެ ލިސްޓުން އުނިކުރެވިގެންވެސްނުވާނެއެވެ. މި ސަރުކާރުން އިތުރު ފުލެޓްތަކެއް އެޅިނަމަ ރައްޔިތުންގެ ޝަކުވާ ކުޑަވީސްކަން ޔަގީނެވެ.\nމި ޝަކުވާ ބޮޑުވާންޖެހުނީ 20،000 ފްލެޓް އިމާރާތް ކުރަނެކަމަށް ބުނެފައި ދައުލަތުގެ ރިޒާވް ހުސްވިއިރުވެސް ފްލެޓެއްގެ މަސައްކަތް ނުފެށުމުންނެވެ.\nއެޗްޑީސީގެ އެމްޑީ ވިދާޅުވީ ދިރިއުޅެން ހޯދާ ފްލެޓް ކުއްޔަށް ދީގެން އާމްދަނީ ހޯދާ ކަމުގެ ޝަކުވާ ނުރަސްމީކޮށް ލިބޭ ކަމަށާއި އެކަމަކު އެކަން ހުއްޓުވަން ހުރަސްތައް އެބަހުރި ކަމަށެވެ. މިވެސް ބޮޑު ވިޔަފާރިއެކެވެ. މުއިއްޒު ކުރިން ދޫކުރި ފުލެޓްތައްވެސް ދީފައި ވަނީ ޕާޓީ ކުދިން އާމްދަނީ ހޯދަން ކޮށައިދިން މަގެއް ގޮތަށެވެ. ގިނަ މީހުން ބޮޑު އަގުގައި ކުއްޔަން ދީގެން މަންފާ ހޯދަނީއެވެ. މި ކަމަށް އޮތް ހައްލަކީ ކުއްޔަށް އުޅޭމީހާ އެކަން ރިޕޯޓް ކުރުމެވެ. އެހިސާބުން ފުލެޓް ލިބުނު މީހާ އަތުން އަތުލުމަށްފަހު ފުލެޓްގައި އުޅެމުންދާ މީހައަށް ދައުލަތުން ފުލެޓް ހަވާލުކުރެމެވެ. އޭނާ އެތަނުގައި އުޅޭނީ އޭނާ ދިރިއުޅެން ތަނެއް ބޭނުންވާތީއެވެ.\nކުއްޔަށް ނުދެވޭނެކަމަށް އޮތަސް އެންމެ ކުރިން ދިން ފްލެޓުތައް ވެސް އަދިވެސް ކުއްޔަށް ދީފައި އެބަހުރެއެވެ. އޭގެ ފަހުން ދެމުންއަންނަ ހުރިހާ ތަނަކުން ވެސް ގިނަ ޢަދަދެއްގެ ތަންތަން ހުރީ ކުއްޔަށް ދީފައެވެ. ފިޔަވަޅު އަޅަން ހުރަސް އޮންނާނެތާއެވެ. އަބަދުވެސް ކުރިމަތީގައި އިންތިޚާބެއް އޮންނަންޏާ ބަޔަކު ރުޅިއަންނާނެ ކަމެއް ކުރެވޭކަށް ނޯންނާނެތާއެވެ. މިހާރު އާ ގޮތަކަށް ރައްޔިތުން ގުބޯ ހައްދަނީއެވެ. ޖަވާބުދާރީ ކުރުވަނީ ނަމުގައި ހިތްނޭދޭ މީހާ ބޭރުކުރުމާއި، ރައްޔިތުން ގެކަންބޮޑުވުންތައް ހުންނަ ކަންކަމާއި ހަވާލުވެ ހުންނަ މީހަކު ސަލާމަތް ކުރުމަށެވެ.\nދައުރު ނިމޭއިރުވެސް ދާނީ މި ވަރަކުންނެވެ. ސުވާލުކޮށްލާ މައްސަލަ ބަލާ ޖަވާބުދާރީކޮށްކޮށް ތިބޭނީއެވެ. މިއީ ފުލެޓް އަޅާފަ ދިނީމާ ވީވަރެވެ. މިނިސްޓަރު އަސްލަމް ޒިންމާ އަދާނުކޮށްގެން ވަޒީރުކަމުން ބޭރުކުރާކަށް ނުކެރޭނެއެވެ. ފުލެޓް ވިޔަފާރިއަކީ ރައްޔިތުންނަށް ހެޔޮއެދިގެން ހިންގާ ވިޔަފާރި އެއްނޫނެވެ. ދެބޯގެރި ދުއްވައި ދުއްވައި5އަހަރު ނިންމާލާ ފްލެޓެއް ނޭޅުނުއިރު ބަޔަކު އެޅި ފްލެޓަކަށްވެސް ދައުރު ދެބައިވީއިރުވެސް ރައްޔިތަކަށް ވަދެވޭނެ ގޮތެއް ނުހޯދި އޭތި މީތި ކިއަނީއެވެ. މީން ކޮންމެ ބަޔަކު ވެރިކަމަށް އަޔަސް ރައްޔިތުން ހަނާ އަރުވާލާފަ ނޫނީ ނުދެއެވެ. ކޭބަޔަކު ކައިގެން ހިނގައްޖެއެވެ. އަނެއް ބަޔަކު ކަނީއެވެ.\nފުލެޓްގެ ކުލި ފިނިޝިން ނުނިންމާނަމަ ކުއްޔަކަށް ވާންޖެހޭނީ 5000 ރުފިޔާއެވެ. ފިނިޝިން ނިންމަން3މަސް ދުވަހަކީ ފައިސާނެތް ރައްޔިތުންނަށް ކުރު މުއްދަތެކެވެ. އެންމެ މަދުވެގެން6މަސްދުވަސް ވަރު ދޭންޖެހެއެވެ. ރައްޔިތުންގެ އަޑުއަހާ އޯގާތެރިބައެއްގެ ގޮތުގާ ވެރިކަމަށް ވަޑައިގެބނެވި ބަޔަކު މިކަންކަމުގާ އިތުރަށް ވިސްނަންވެއްޖެއެވެ. މީކީ ހަގީގީ ބޯހިޔާވަހިކަމެއް ނޫނެވެ. މީކީ ދާއިމީ ހައްލެއްވެސްނޫނެވެ. މީ ހަމަ ތަނެއް ކުއްޔަށް ހިފައިގެން އުޅުންކަހަލަ ކަމެކެވެ. ކުޑަ ހިތްހަމަޖެހުމެއް ލިބެނީ ތިމާއަށް އެތަން ލިބިފާވެޔޭ ބުނާތީއެވެ.\nމީ ޤާނޫނުއަސާސީ އާއި ޤާނޫނުތައް ހިނގާ ގައުމެއް ނަމަ އެޗްޑީސީ ކިޔާ ކުންފުންޏެއްގެ ބާރު ދަށުގައި މީހުން ދުރިއުޅޭ ރަށެއް ނުވަތަ އަވަށެއްވެސް ނޯންނާނެއެވެ. އެއީ އެގޮތަކަށް އެކަމެއް ނުހިންގޭނެތީއެވެ. އެގޮތަށް އެކަން ހިނގާނަމަ މުޅި ގައުމުވެސް ކުންފުންޏެއްގެ ދަށަށް ގެންދިއުމުގެ ފުރުސަތު އޮންނާނެތީއެވެ. ވީމާ ބެލެވެނީ މީ ވަރަށް ނުބައި އަދި އެހާމެ ނުރައްކާތެރި ކޮރޮޕްޓް ޖަރީމާއެއްގެ ގޮތުގައެވެ. މޮޔަނުގޮވާށެވެ. ލިޔުންދިނީ ދައުރުގެތެރޭގައި ފުލެޓްއަޅާ ކެޓަގަރީތަކަށް ހުޅުވާލާ ރައްޔިތުންނަށް ފޯމުލާން ފުރުސަތުދީ ފޯމްތައް އިވެލުއޭޓްކޮށް ހާލަތުބަލައި ޕޮއިންޓްދީ ވަގުތީ ލިސްޓް އިޢުލާންކޮށް ޝަކުވާހުށައަޅަން ފުރުސަތުދީ ދާއިމީ ލިސްޓް އިއުލާންކޮށް ފުލެޓް ލިބުނުކަމަށް ލިސްޓްގައި ނަންއޮތް މީހުންނަށެވެ.\nދައުރު ނިމިގެން ދާއިރުވެސް މައްސަލަ ބަލާލަބަލާ ހައްލު ހޯދަން އުޅެއުޅެއެވެ. ފުލެޓްތައް އަޅާފަ ދިނީމަވެސް އެއިންތަނަކުން މީހަކަށް ހިޔާވަހިކަމެއް ހޯދާނުދެވި ތިން އަހަރު ނިމިނެނީއެވެ. މި މާލެއިން ބޮޑު ސަރަހައްދެއް ހިއްކާފަ ދިނީމަވެސް އެތަނުގެ ބޭނުމެއްވެސް ހިފާކަށް ނޭންގުނެވެ. ވިސްނުމެއް ރޭވުންތެރިކަމެއް ހިންގުންތެރިކަމެއް ހުނަރުވެރިކަމެއްވެސް ނެތީކަންނޭންގެއެވެ.\nރައީސެވެ. ހަމައެކަނި ސުރުހީއެއް އަޅާލިއަކަސް ނުފުދޭނެއެވެ. ރަށްރަށުން މާލެއައިތާ ފަސްއަހަރު ނުވާ މީހުންނަށް ފްލެޓްދިންއިރު މާލޭ ރައްޔިތުން މާލޭގައި ކުއްޔަށްއުޅޭތާ ވިހިއަހަރުވަނީއެވެ. ލިބޭހާލާރިއެއް ދަރިންގެކިޔެވުމާއި ކުއްޔަށްހަރަދުކޮށް ހުސްވަނީއެވެ. މިސަރުކާރުގައި ރަށްރަށުން އައިސް ކުއްޔަށްއުޅޭ މީހުންނަށް ފްލެޓް ލިބޭނެކަމުގެ އެއްވެސް އުއްމީދެއްނެތެވެ. މިއީ ނާއުންމީދުގެ ސަރުކާރެކެވެ


ރައްޔިތުންގެ މަޖިލިސް – ރައްޔިތުންގެ މަޖިލީހުގެ ރައީސްގެ އަރިހަށް އިންޑިޔާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު އިޙްތިރާމްގެ ޒިޔާރަތެއް ކުރައްވައިފި\nރައްޔިތުންގެ މަޖިލީހުގެ ރައީސްގެ އަރިހަށް އިންޑިޔާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު އިޙްތިރާމްގެ ޒިޔާރަތެއް ކުރައްވައިފި\nރައްޔިތުންގެ މަޖިލީހުގެ ރައީސް އޮނަރަބަލް ޤާސިމް އިބްރާހީމްގެ އަރިހަށް، އިންޑިޔާ ސަރުކާރުން ރާއްޖެއަށް ކަނޑައަޅުއްވާފައި ހުންނަވާ ސަފީރު ހިޒް އެކްސަލަންސީ މިސްޓަރ އަކިލޭޝް މިޝްރާ އިޙްތިރާމްގެ ޒިޔާރަތެއް ކުރައްވައިފިއެވެ.\nމި ބައްދަލުކުރެއްވުން އޮތީ، މިއަދު ހެނދުނު ރައްޔިތުންގެ މަޖިލިސްކުރާ ގޭގައެވެ.\nމިބައްދަލުކުރެއްވުމުގައި ރައްޔިތުންގެ މަޖީލީހުގެ ރައީސް ދެއްކެވި ވާހަކަފުޅުގައި، އިންޑިޔާއަކީ ޒަމާނުއްސުރެ ރާއްޖެއާއި ވަރަށް ގާތް ގުޅުމެއް އޮންނަ ޤައުމެއްކަމަށް ވިދާޅުވިއެވެ. އަދި ރާއްޖެއާއި އިންޑިޔާގެ ގުޅުން އިތުރަށް ބަދަހިކުރުމަށް އިންޑިޔާ ސަފީރު އަކިލޭޝް މިޝްރާ ކުރައްވަމުން ގެންދާވާ މަސައްކަތްޕުޅު ފަހަގަކުރައްވާ އޭނާއަށް ޝުކުރު އަދާކުރެއްވިއެވެ.\nމީގެ އިތުރުން، އިންޑިޔާއިން ރާއްޖެއަށް ވެދެއްވަމުން ގެންދަވާ އެހީތަކާއި އަދި ކުރިއަށް އޮތްތަނުގައި އެހީ ދެވިދާނެ ދާއިރާތަކާއިގުޅޭ ގޮތުން ދެ ބޭފުޅުން މަޝްވަރާ ކުރެއްވިއެވެ.\nއިންޑިޔާ ސަފީރު ހިޒް އެކްސަލަންސީ އަކިލޭޝް މިޝްރާގެ ވާހަކަފުޅުގައި، ދިވެހިންނާއި އިންޑިޔާ ރައްޔިތުންނާ ދެމެދު އޮންނަ ޚާއްސަ ގުޅުމުގެ މައްޗަށް އަލިއަޅުއްވާލެއްވިއެވެ. އެގޮތުން ރާއްޖޭގެ އެކިކަންކޮޅުތަކަށް ވަޑައިގެންނެވިއިރު، ދިވެހިންގެ މެހުމާންދާރީގެ ފުރިހަމަކަން ފެނިވަޑައިގެންނެވި ކަމަށް ވިދާޅުވިއެވެ. އަދި ސަރީފު ވަޑައިގެންނެވި ރަށްރަށުގެ ވެރިންނާއި ރައްޔިތުން ބެހެއްޓެވި ގާތްކަމަށްޓަކައި އެބޭފުޅުންނަށް ޝުކުރު އަދާކުރެއްވިއެވެ.


Mourinho ah Eriksen ge ninmun badhaleh nukurevunu | Mihaaru\nޓޮޓެންހަމް މެޗެއްގެ ތެރެއިން މޮރީނިއޯ (ވ) އާއި އެރިކްސަން.-- ފޮޓޯ: އޭއެފްޕީ\nމޮރީނިއޯ އަށް އެރިކްސަންގެ ނިންމުން ބަދަލެއް ނުކުރެވުނު\n03 ޖެނުއަރީ 2020 - 12:21\nލަންޑަން (ޖެނުއަރީ 3) - ޑެންމާކުގެ މިޑްފީލްޑަރު ކްރިސްޓިއަން އެރިކްސަން ޓޮޓެންހަމް ހޮޓްސްޕާސްގައި މަޑުކުރުވަން ކޯޗު ހޯސޭ މޮރީނިއޯ ކުރި މަސައްކަތް ކާމިޔާބުނުވެ މި މަހުގެ ޓްރާންސްފާ މާކެޓްގައި އޭނާ ވިއްކާލަން ނިންމާފައިވާ ކަމަށް މީޑިއާ ރިޕޯޓްތައް ބުނެފި އެވެ.\nމި ސީޒަނުގެ ކުރީކޮޅުގައި ޓޮޓެންހަމްގެ ކޯޗަކަށް އޭރު ހުރި މައުރީސިއޯ ޕޮޗެޓީނޯ ވެސް ވަނީ އެރިކްސަން ލައްވައި އާ ކޮންޓްރެކްޓެއްގައި ސޮއިކުރުވަން މަސައްކަތްކޮށްފަ އެވެ. އެ މަސައްކަތް އޭރު ކާމިޔާބުނުވީ އެރިކްސަން އެހެން ކްލަބަކަށްދާން ބޭނުންވެފައި ހުރުމުންނެވެ. ޓޮޓެންހަމްގެ ކޯޗުކަމާ މޮރީނިއޯ ހަވާލުވުމަށް ފަހު އެންމެ އިސްކަމެއްދިން އެއް ކަމަކީ މި ސީޒަނަށް ފަހު ޓޮޓެންހަމާ އެކު ހަދާފައިވާ އެއްބަސްވުން ހަމަވާ ތިން ކުޅުންތެރިން ކަމަށްވާ ޓޯބީ އަލްޑަވެއިރަލްޑާއި އެރިކްސަން އަދި ޔޭން ވަޓޯންގަންގެ ކޮންޓްރެކްޓް އާ ކުރުމެވެ. މީގެ ތެރެއިިން ކޮންޓްރެކްޓް އާ ކުރީ އަލްޑަވެއިރަލްޑް އެކަންޏެވެ.\nރިޕޯޓްތައް ބުނާގޮތުން މޮރީނިއޯ މިހާރު ވަނީ އެރިކްސަންގެ ކޮންޓްރެކްޓް އާ ނުކުރާނެ ކަމަށް ނިންމައި މި މަހުގެ ޓްރާންސްފާ މާކެޓްގައި އޭނާ ވިއްކާލަން ނިންމައިފަ އެވެ. އުމުރުން 27 އަހަރުގެ އެރިކްސަން މަޑުކުރުވަން މޮރީނިއޯ އެކި ގޮތްގޮތުން ކުރި މަސައްކަތް ކާމިޔާބުވެފައިނުވާއިރު، އޭނާ ވިއްކާލަން ނިންމީ މި ސީޒަނަށް ފަހު އޭނާ ހިލޭ ކްލަބް ދޫކޮށްލުމުގެ ފުރުސަތު އޮތުމުންނެވެ. އަދި މި މަހު އެރިކްސަން ވިއްކާލައިގެން ޓޮޓެންހަމަށް ފައިދާއެއް ލިބެން އޮތް ފުރުސަތުގެ ބޭނުން ހިފާށެވެ. ޓޮޓެންހަމުން އެރިކްސަން ވިއްކާލަން ކިޔާ އަގަކީ 25 މިލިއަން ޑޮލަރެވެ.\nއެރިކްސަން ހޯދަން ޝައުގުވެރިކަން ފާޅުކުރަމުން އަންނަ ޓީމުތަކުގެ ތެރޭގައި އިޓަލީގެ އިންޓަ މިލާނާއި މެންޗެސްޓާ ޔުނައިޓެޑް ހިމެނެ އެވެ. އިންޓަ މިލާނުން ވަނީ އެރިކްސަންގެ އޭޖެންޓާ އެކު މީގެ ދެ ދުވަސް ކުރިން ލަންޑަނުގައި ބައްދަލުވުމެއް ބާއްވައިފަ އެވެ.\nމި މަހުގެ ޓްރާންސްފާ މާކެޓްގައި ޔުނައިޓެޑުން މިޑްފީލްޑަރެއް ގެންނަން ޖެހޭ ކަމަށް އެ ޓީމުގެ ކޯޗު އޮލެ ގުނަ ސޯލްޝެއާ ވަނީ ބުނެފަ އެވެ. ޔުނައިޓެޑްގެ ދެ މިޑްފީލްޑަރުން ކަމަށްވާ ސްކޮޓް މެކްޓޮމިނޭ އާއި ޕައުލް ޕޮގްބާ އަށް ވަނީ އަނިޔާވެ ކުޅުމާ ދުރަށް ދާން ޖެހިފަ އެވެ. އެރިކްސަންގެ އިތުރުން ޔުނައިޓެޑުން ފާރަލަމުން އަންނަ މިޑްފީލްޑަރުންނަކީ ބެންފީކާގެ ޖެޑްސަން ފެނާންޑޭސް، އެސްޓަން ވިލާގެ ޖެކް ގްރީލިޝް އަދި ޔުވެންޓަސްގެ އެމްރޭ ޗާން އެވެ.\nއިތުރު ލިޔުންތައް ޓޮޓެންހަމް ހޯޒޭ މޮރީނިއޯ\nމޮރީނިއޯގެ ހިތްހަމަނުޖެހުން އިންޓަ އަށް


29 ސެޕްޓެމްބަރ 2019 - 08:47\nރޭގެ ނަތީޖާތަކަށް ފަހު ރެއާލް އެއް ވަނައިގައި އޮތީ ހަތް މެޗުން 15 ޕޮއިންޓާ އެކު އެވެ. ދެ ވަަނައިގައި އޮތީ ރޭ ލެގަނޭސް އަތުން 1-0 އިން މޮޅުވެ، ހަތް މެޗުން 14 ޕޮއިންޓް ހަމަކުރި ގްރަނާޑާ އެވެ. އެތުލެޓިކޯ އަށް ވެސް ހަތް މެޗުން 14 ޕޮއިންޓް ލިބިފައިވާއިރު، އެ ޓީމު އޮތީ ތިން ވަނައިގަ އެވެ. ހަތަރު ވަނައިގައި ބާސެލޯނާ އޮތީ ހަތް މެޗުން 13 ޕޮއިންޓާ އެކު އެވެ.\nއެތުލެޓިކޯ މެޑްރިޑްގެ ވަންޑާ މެޓްރޮޕޮލިޓާނޯ ސްޓޭޑިއަމްގައި ކުޅުނު ރޭގެ މެޗުގައި ރެއާލާއި އެތުލެޓިކޯ އަށް ވެސް ލަނޑު ޖަހާނެ ފުރުސަތުތައް ލިބި ވަނީ ބޭކާރުވެފަ އެވެ. އެ ގޮތުން އެތުލެޓިކޯގެ ޑިއޭގޯ ކޮސްޓާ އަށް ލިބުނު ފުރުސަތުގެ ބޭނުން އޭނާ އަށް ނުހިފުނުއިރު، ރެއާލުގެ ގަރެތު ބޭލް މުޅިން ހުސްކޮށް ކަހަލަ ގޮތަކަށް ހުރެފައި ޖެހި ބޯޅަ ވެސް ގޯލާ ސީދާނުވި އެވެ. ރެއާލް މޮޅުކޮށްދޭން ކަރިމް ބެންޒެމާ ޖެހި ބޯޅަ އެތުލެޓިކޯގެ ކީޕަރު ޔެން އޮބްލަކް ވަނީ މަތަކޮށްފަ އެވެ.\nލަނޑު ޖެހުމަށް ފަހު ބާސެލޯނާގެ ސުއަރޭޒް އުފާފާޅުކުރަނީ. -- ފޮޓޯ: އޭއެފްޕީ\nއަނިޔާގެ ސަބަބުން ބާސެލޯނާގެ ކެޕްޓަން ލިއޮނަލް މެސީ ނުލައި އެ ޓީމުން ކުޅުނުއިރު މި މެޗުގައި ބާސެލޯނާގެ ލަނޑުތައް ކާމިޔާބުކުރީ ލުއިސް ސުއަރޭޒް އާއި ޖޫނިއާ ފާޕޯ އެވެ. ސުއަރޭޒް ޖެހި ގޯލުގައި އޭނާ އަށް އެ ފުރުސަތު ތަނަވަސްކޮށްދިނީ ބާސެލޯނާގެ ކީޕަރު މާކް އަންދްރޭ ޓާ ސްޓެގެން އެވެ.\nމިއީ މި އަހަރުގެ އޭޕްރީލް މަހަށް ފަހު ބާސެލޯނާ އިން ލީގުގައި ރަށުން ބޭރުގައި ފުރަތަމަ މޮޅު ހޯދިއިރު، މި މެޗުގައި ވެސް ރަނގަޅު ކުރަން ޖެހޭ ކަންތައްތައް ފާހަގަވި ކަމަށް ބާސެލޯނާގެ ކޯޗު އާނެސްޓޯ ވަލްވޭޑޭ ބުންޏެވެ.\n"ފުރަތަމަ ހާފް ދިޔައީ ރަނގަޅަކަށް ނޫން. ލަނޑެއް ޖެހުމުން އަހަރެމެންނަށް ހަމަޖެހިލެވުނީ. މިއީ ރަނގަޅު ކުރަން ޖެހޭ ކަމެއް،" ވަލްވޭޑޭ ބުންޏެވެ.\nމި ފަހަރުގެ ސީޒަނުގައި ރަނގަޅު ނަތީޖާތަކެއް ނެރެމުން އައި އެތުލެޓިކް ބިލްބާއޯ ވަނީ ރޭ އަމިއްލަ ދަނޑުގައި 1-0 އިން ވެލެންސިއާ އަތުން ބަލިވެފަ އެވެ.\nސްޕެނިޝް ލީގް ރިއަލް މެޑްރިޑް ބާސެލޯނާ އެތުލެޓިކޯ މެޑްރިޑް\nބާސާ ވަރެއްނެތް. މެސީ ކުޅުނުނަމަ ތަފާތު ދައްކާލީސް. މެސީއަށް އަވަސް ޝިފާއެއް ދެއްވާށި. އާމީން.\nއޭ! ބެޑްޝީޓާ ނުބެހެއްޗޭ އިނގޭ..\nކޮބާ ރެއާލްމެޑްރިޑްގެ ޕްލާސްޓިކް ފޭނުންތައް؟ ލަދުން މިތާންގަ ކޮމެންޓެއްވެސް ކޮށްލަން ނުކެރި ގެން ފިލީދޯ؟ ބާސާ ބަލިވާއިރަށް ހޮރުން ނިކުމެ އުޅޭގޮތުން ހީވަނީ ރެވިތެޔޮބޮވިގެން އުޅޭ ބަޔަކުހެން. މޮޅުވީމަ މަރުހަބާ ކިޔާލަންވެސް ނުކެރޭ. އަޅުނގަޑުގެ އަޚު ރަދީފުހެން އުޅެން ދަސްކޮށްބަލަ. ބެޑުސީޓް ދަށުގަ ފިލާނޯވެ ނިކުމެ ބާސާއަށް މަރުހަބާކިޔާލާފަ ރެއާލްއަށް ހިއްވަރުގެ ބަހެއްނަމަވެސް ބުނެލާ ކޮމެންޓެއް ކޮށްލަބަލަ.\nސާބަހޭ @ލެއްގިކޮމިޝަނަރު.ބާސާ ބަލިވިނަމަ ތިބުނިހެން ކޮމެންޓްސް ހުންނާނެ ، މޮޅުވީމަ ކޮމެންޓެއް ނެތް. #ވިސްކައެލްބާސާ #ޕުތަމެޑްރިޑް #ޕުތަމެޑްރިޑްޕްލާސްޓިކްސް\nވަރަށް ރަނގަޅު ވާހަކައެއް. އަސްލު މިތާގައި ގިނައިން ކޮމެންޓްކުރަނީ ހަގީގީ ފުޓްބޯޅަ ފޭނުންނެއްނޫން. އަސްލު ފޭނުން އެހެން ޓީމްތަކަށް މަލާމަތްކޮށެއް ނުހަދާނެ. ބަލިވީމަ ބަލި ޤަބޫލުކޮށް މޮޅުވާއިރު ހިތްތިރިކުރާނެ. އެހެން މީހުންނަށް ދިމާކުރުމުގެ އުސޫލެއް ނުގެންގުޅޭނެ.


Raajje ah Mudhaa gennan Maldivian in cargo flight thakeh baavvanee | Mihaaru\nމޯލްޑިވިއަންގެ މަތިންދާބޯޓު، އެއާބަސް-އޭ320 އަށް ބަޔަކު އަރަނީ.---ފޮޓޯ: ކިޔުންތެރިއެއް\n26 މާޗް 2020 - 21:53 14 comments\nރާއްޖެއަށް މުދާ އެތެރެކުރުމަށް، ހަތަރު ގައުމަކަށް މޯލްޑިވިއަނުން ކާގޯ ފްލައިޓްތަކެއް ބާއްވަން ނިންމައިފި އެވެ.\nމިހާރު ފެތުރެމުންދާ ކޮރޯނާވައިރަހުގެ ބަލިމަޑުކަމާ ހެދި، ރާއްޖެ އަށް ފްލައިޓްތައް އައުން ވަނީ ވަރަށް ބޮޑަށް މަދުވެފަ އެވެ. އެހެންވެ، މުދާ ގެނައުމުގައި ވިޔަފާރިވެރިންނަށް ދައްޗެއް ފޯރިޔަ ނުދިނުމަށް މޯލްޑިވިއަނުން ކާގޯ ފްލައިޓްތަކެއް މި ބާއްވަނީ އަަލަށެވެ.\nއެ އެއާލައިނުން ބުނި ގޮތުގައި މުދާ ގެންނަން ދަތުރުތައް ކުރުމަށް ހަމަޖެހިފައިވަނީ ސްރީ ލަންކާގެ ކޮލަމްބޯ އާއި އިންޑިއާގެ ޓްރިވެންޑްރަމް އާއި ޗެންނާއީ އާއި ތައިލެންޑް އަދި ދުބާއީ އަށެވެ. އެތަނުން ބުނިގޮތުގައި ޑިމާންޑް އޮތް ވަރަކަށް އިތުރު ގައުމުތަކަށް ވެސް ދަތުރުކުރާނެ އެވެ.\nކޮވިޑް-19 ފެތުރޭތީ ސަރުކާރުން އަޅަމުން އަަންނަ ފިޔަވަޅުތަކާ ބެހޭ ގޮތުން ރައީސް އިބްރާހީމް މުހައްމަދު ސޯލިހު އިއްޔެ ބޭއްވެވި ނޫސްވެރިންގެ ބައްދަލުވުމެއްގައި، ރާއްޖެ އަށް ދަތުރުތައް ހުއްޓާލާފައި އޮންނަ މުއްދަތުގެ ތެރޭގައި އެކި ގައުމުތަކުން ވައިގެ މަގުން ގެންނަންޖެހޭ މުދާ ގެންނާނެ ގޮތްތަކެއް ހަމަ ޖައްސަވާނެ ކަމަށް ވިދާޅުވި އެވެ. އެގޮތުން ކާގޯ ޗާޓަރު ފްލައިޓްތަކެއް ބާއްވަން ސަރުކާރުން ވިސްނާ ކަމަށް ވިދާޅުވި އެވެ.\nރައީސް ވިދާޅުވި ގޮތުގައި ކާގޯ ފްލައިޓްތައް ބާއްވާނީ ރާއްޖެ އަށް މުދާ ބޭނުންވަނީ ކިހާ ވަރެއްތޯ ބެލުމަށް ފަހު އެވެ.\nދުވަހުން ދުވަހަށް ބޭނުންވާ މޭވާ އާއި ތަރުކާރީ ފަަދަ ބާވަތްތައް ގެންނަން އަވަށްޓެރި ސްރީލަންކާއަށް ދަތުރުކުރެވޭނެ އިންތިޒާމެއް ހަަމަޖައްސައިދޭނެ ކަމުގެ ޔަގީންކަން އެގައުމުން ދީފައިވާ ކަމަށް ވެސް އެ މަނިކުފާނު ވިދާޅުވި އެވެ. އަދި އެފަދަ ދަތުރުތައްް އިންޑިއާ، ތައިލެންޑް އަދި ޔޫއޭއީ އަށް ކުރެވޭނެ ގޮތެއް ހޯދަމުން އަންނަ ކަމަށް ވެސް ވިދާޅުވި އެވެ.\nކޮވިޑް-19 ޖައްސާ ކޮރޯނާވައިރަސް އިތުރަށް ފެތުރުނަ ނުދިނުމަށްޓަކައި ދިވެހި ސަރުކާރުން ވަނީ ގިނަ ފިޔަވަޅުތަކެއް އަޅައި މި މަހުގެ 12 އިން ފެށިގެން 30 ދުވަހުގެ މުއްދަތަށް ސިއްހީ ނުރައްކަލުގެ ކުއްލި ހާލަތު އިއުލާންކޮށް އޮފީސްތަކާއި ސްކޫލްތަކުގެ ކިޔެވުން ވެސް މި ވަގުތަށް ވަނީ ބަންދުކޮށްފަ އެވެ. އަދި ރާއްޖޭން މިރޭ 12:00 އިން ފެށިން، އޮންއެރައިވަލް ވިސާ ދިނުން ވެސް ހުއްޓާލާނެ އެވެ.\nމުޅި ދުނިޔެ އިން މިހާތަނަށް ބައި މިލިއަނަށް ވުރެ ގިނަ މީހުންނަށް ކޮރޯނާވައިރަސް އަރާފައި ވާއިރު ރާއްޖޭން ވެސް 13 މީހަކު ޕޮޒިޓިވް ވެފައިވެ އެވެ. އެކަމަކު އޭގެ ތެރެއިން މިހާތަނަށް ނުވަ މީހަކު ވަނީ ރަނގަޅުވެފަ އެވެ.\nއިތުރު ލިޔުންތައް މޯލްޑިވިއަން އެއާލައިން ވައިގެ ދަތުރުފަތުރު


މި އިޢުލާންވަނީ 09 ޑިސެންބަރު 2019 1148 ގައި ބާތިލް ކުރެވިފައެވެ.\nތާރީޚް:12 ޖޫން 2019 ނަންބަރު: DS/IU/HR/2019/25\nJ-296827, J-29662، J-294309\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖޫން 23 ގެ 14:00 ގެ ކުރިން، ދަރުމަވަންތަ ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް info@dharuma.edu.mv އަދި ފެކްސް 3327005 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖޫން 24 އާއި 2019 ޖޫން 26 ދެމެދު، ދަރުމަވަންތަ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n09 ޞައްވާލް 1440ހ\n12 ޖޫން 2019 މ


28 ޖެނުއަރީ 2019, 12:00 އިއުލާން\nރައްޔިތުންގެ މަޖިލީހުގެ އިންތިޚާބު 2019 އަށް ބޭނުންވާ އޯޑިއޯ އާ ވީޑިއޯ ތައްޔާރުކޮށްދޭނެ ފަރާތެއް ހޯދުމަށް ކުރެވުނު ނަންބަރު: (A)DC-2019/013 އިޢުލާނާއި ގުޅިގެން ދީފައިވާ މަޢުލޫމާތު ކަރުދާހަށް ބަދަލުގެންނަން ބޭނުންވާތީ މިޚިދުމަތްދޭނެ ފަރާތެއް ހޯދުމަށް އަލުން އިޢުލާނުކުރަމެވެ.\nބީލަމާ ގުޅޭ މައުލޫމާތު ކަރުދާސް މި އިއުލާނާ އެޓޭޗް ކުރެވިފައިވާނެއެވެ. މި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2019 ފެބްރުއަރީ 05 ވާ އަންގާރަ ދުވަހުގެ 13:30 ގެ ކުރިން، [email protected] އީމެއިލް އެޑްރެހަށެވެ. މި އިޢުލާނު މިކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ.\nބީލަން ހުޅުވުން އޮންނާނީ 2019 ފެބްރުއަރީ 06 ވާ ބުދަ ދުވަހުގެ 13:30 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.


cheque thah Adheeb aai havaalukuranee Raees Yaameenge engevumah, ekan kuriah gendhan bandaaranaibu dhennevi: Ziyath\nރައީސް ޔާމީން (ކ) އަދި އަނިލް.-- ފޮޓޯ: ރައީސް އޮފީސް\nޗެކްތައް އަދީބާ ހަވާލުކުރަނީ ރައީސް ޔާމީންގެ އެންގެވުމަށް، އެކަން ކުރިއަށް ގެންދަން ބަނޑާރަނައިބު ދެންނެވި: ޒިއަތު\nއެމްއެމްޕީއާރުސީ މެދުވެރިކޮށް ދައުލަތަށް ލިބެންޖެހޭ އެތައް މިލިޔަން ޑޮލަރެއްގެ ޗެކްތައް ކުރީގެ ނައިބު ރައީސް އަހުމަދު އަދީބު އާ ހަވާލުކުރުމަށް ރައީސް އަބްދުﷲ ޔާމީން އެންގެވި ކަމަށާއި އަދި އެކަމަކީ ރައީސް ޔާމީންގެ އެންގެވުމަށް ކުރިއަށްދާ ކަމަށް ވުމުން އެ ގޮތަށް ކުރިއަށް ގެންދިއުމަށް ކުރީގެ ބަންޑާރަނައިބު މުހައްމަދު އަނިލް ވިދާޅުވި ކަމަށް އެމްއެމްޕީއާރުސީގެ ކުރީގެ މެނޭޖިން ޑިރެކްޓަރަކަށް ހުންނެވި އަބްދުﷲ ޒިޔަތު މިއަދު ވިދާޅުވެއްޖެ އެވެ.\nޒިޔަތު އެހެން ވިދާޅުވީ ރައީސް ޔާމީނުގެ މައްޗަށް އުފުލާފައިވާ މަނީލޯންޑަރިންގެ މައްސަލާގައި އެމަނިކުފާނާއި ދެކޮޅަށް މިއަދު ކްރިމިނަލް ކޯޓުގައި ހެކިބަސް ދެއްވުމުގެ ތެރޭގައި ރައީސް ޔާމީން ކުރެއްވި ސުވާލެއްގެ ޖަވާބުގަ އެވެ. އެގޮތުން ރައީސް ޔާމީން އަންގައިގެން ކަމަށް ބުނެ ގާނޫނާ ހިލާފު އެހާ ބޮޑު ކަމެއް ކުރި އިރު، ބަންޑާރަނައިބު ނުވަތަ އޮޑިޓާ ޖެނަރަލްގެ ލަފައެއް ހޯދިންތޯ ރައީސް ޔާމީން ޒިޔަތާ ސުވާލު ކުރި އެވެ.\nރައީސް ޔާމީނުގެ ސުވާލާ ގުޅިގެން ޒިޔަތު ވިދާޅުވީ ބަންޑާރަނައިބުގެ ލަފާ ހޯދި ކަމަށާއި، ނަމަވެސް އެކަމާއި ގުޅިގެން އޮޑިޓާ ޖެނަރަލްގެ ލަފާ ހޯދާފައި ނުވާނެ ކަމަށެވެ.\nރައީސް ޔާމީން: "ރައީސް ޔާމީން އަންގައިގެން މިހާބޮޑު ގާނޫނާ ހިލާފު ކަމެއް ކުރާއިރު ބަންޑާރަނައިބު ކީކޭތޯ ވިދާޅުވީ އެއަށް؟"\nޒިޔަތު: "ބަންޑާރަނައިބު ވިދާޅުވީ ތިއީ ރައީސް ވިދާޅުވެގެން ކުރިއަށް ގެންދާ ކަމެކޭ، ތިކަން ކުރިއަށް ގެންދެވުމަށް،"\nޒިޔަތުގެ ޖަވާބާއި އެކު ބަންޑާރަނައިބު އެ ލަފާ ދެއްވީ ލިޔުމުންތޯ ރައީސް ޔާމީން ސުވާލު ކުރެއްވުމުން ޒިޔަތު ވިދާޅުވީ އެއީ ބައްދަލުވުމެއްގެ ތެރެއިން ދެއްވި ލަފައެއް ކަމަށާއި، ލިޔުމުން އެކަން އަންގާފައި ނުވާ ކަމަށެވެ. އެއާ އެކު ރައީސް ޔާމީން ވަނީ ބަންޑާނަ ނައިބަކީ "ފިންގާޕްރިން ޖައްސަވައިގެން ވަންނަވާ ފޭބުޅުންގެ ތެރެއިން ބޭފުޅެއްތޯ" ސުވާލު ކުރެއްވުމުން ޒިޔަތު ވަނީ އެއީ އޭގެ ތެރެއިން ބޭފުޅެއް ކަމަށް ވިދާޅުވެފަ އެވެ.\nރައީސް ޔާމީން އެހެން ވިދާޅުވި އިރު، އެމްއެމްޕީއާރުސީގެ ޒިޔަތުގެ ކޮޓަރި އަށް ކުރީގެ ނައިބު ރައީސް އަހުމަދު އަދީބުގެ ފިންގާޕްރިންޓް ޖަހައިގެން، ޒިޔަތު އެ ތަނުގައި ނެތް ނަމަވެސް ވަދެވޭނެ ކަމަށް ޝަރީއަތުގައި ޒިޔަތު ވިދާޅުވި އެވެ.\nބަންޑާރަ ނައިބު އަނިލް ކްރިމިނަލް ކޯޓް އެމްއެމްޕީއާރުސީ އަހުމަދު އަދީބު ރައީސް ޔާމީން\nޔާމީން ހުރިހާކަމެއް މީހުންލައްވާ ކުރުވާފަ ހީކުރީ މި ދުނިޔޭގައި ތިބީ މުޅިން ބޯގޯސް ތަންދޮރު ނުދަންނަ ޖާހިލުން ކަމުގައެވެ. މައްސަލަ އަދީބާއި ހިސާބުން ނިންމާލެވިދާނެކަމަށެވެ. ޑރ އަފްރާޝީމް ގެ މައްސަލަ ހުމާމް އާއި ހިސާބުން ނިންމަަާލާފަ ޔާމިީން ރަޝީދުގެ މައްސަލަ6އެއްކަ ޕާޓެޭ އިންގެ ބޮލަށް ކަނޑާލަަފަ ފައިސާ އާއިގެން ބެޗިދާނެ ކަމަށެވެ. މިހާރު އެއްމެން ތިބީހޭލައެވެ.


1- ބަޖެޓްގެ އައިޓަމްތަކުން ކުރާ ޚަރަދުތައް ދުވަހުން ދުވަހަށް ބާކީކޮށް، ދަޢުލަތުގެ މާލިއްޔަތުގެ ޤަވާއިދާއި އެއްގޮތަށް ބެލެހެއްޓުމާއި، މަހަކު އެއްފަހަރު ތައްޔާރުކުރާ ޚަރަދު ރިޕޯރޓް އަދި ހަފުތާއަކު އެއްފަހަރު ހުށަހަޅަންޖެހޭ ތިޖޫރި ރިޕޯރޓް މިނިސްޓްރީ އޮފް ފިނޭންސްއަށް ޤަވާއިދުން ފޮނުވުން.\n2- މި އޮތޯރިޓީގެ ޕެޓީކޭޝް ފައިސާ ދަޢުލަތުގެ މާލިއްޔަތުގެ ޤަވައިދާއި އެއްގޮތަށް ބެލެހެއްޓުމާއި އެކަމާބެހޭ ރިޕޯޓް ޤަވާއިދުން ފޮނުވުން.\n3- މި އޮތޯރިޓީގެ ޕްރީޕެއިޑް މާސްޓަރ ކާރޑްގެ ހިސާބުތައް ދަޢުލަތުގެ މާލިއްޔަތުގެ ގަވާއިދާއި އުޞޫލުތަކާއި އެއްގޮތްވާ ގޮތުގެމަތީން ބެލެހެއްޓުން.\n4- މި އޮތޯރިޓީގެ މާލީ ހިސާބުތައް ތައްޔާރުކޮށް މިނިސްޓްރީ އޮފް ފިނޭންސް އަށް ފޮނުވުން.\n5- ފައިނޭންސް ޔުނިޓުން އެކި ފަރާތްތަކަށް ފޮނުވަންޖެހޭ ލިޔުންތައް ލިޔެ ފޮނުވުމާއި، އެކިފަރާތްތަކުން އަންނަ ލިޔުންތަކަށް ޖަވާބުދީ ލިޔުންތައް ފަސޭހައިން ފެންނާނެ ގޮތަށް ފައިލްކޮށް ބެލެހެއްޓުން.\n6- މި އޮތޯރިޓީގެ ކުރިއަށް އޮންނަ އަހަރަށް ލަފާކުރާ ބަޖެޓު ތައްޔާރު ކުރުމަށް ބޭނުންވާ މަޢުލޫމާތު އެއްކޮށް އެކަމަށް ތައްޔާރުވުން އަދި ކުރިޔަށް އޮންނަ3އަހަރަށް ބަޖެޓް ތައްޔާރުކުރުމަށްފަހު މިނިސްޓްރީ އޮފް ފިނޭންސްއިން ދޭ މުއްދަތުގެ ތެރޭގައި ބަޖެޓް ފޮނުވުން.\n7- އޮތޯރިޓީއަށް ލިބޭ އާމްދަނީ ފައިސާ ބަލައިގަނެ، ދުވަހުން ދުވަހަށް ޖަމާކޮށް އެކަމާބެހޭ ރެކޯޑް ބެލެހެއްޓުމާއި، މިނިސްޓްރީ އޮފް ފިނޭންސްއަށް ރިޕޯޓްތައް ފޮނުވުން.\n8- ބަޖެޓްގެ އައިޓަމްތަކުން ކުރާ ޚަރަދުތައް ދުވަހުން ދުވަހަށް ބާކީކުރުމާއި ބަޖެޓް ކޮންޓްރޯލްކޮށް ރެކޯޑްތައް ބެލެހެއްޓުން.\n9- މި އޮތޯރިޓީގެ އަހަރީ ރިޕޯރޓް ހެދުމަށް ފައިނޭންސް އަދި ޕްރޮކިއުމެންޓް ޔުނިޓުން އަހަރު ތެރޭގައި ކުރެވުނު މުހިއްމު މަސައްކަތްތަކުގެ މަޢުލޫމާތު އެޑްމިން ސެކްޝަނަށް ފޯރުކޮށްދިނުމުގެ މަސައްކަތް ކުރުން.\n10- މި އޮތޯރިޓީގެ ކޭޝްފްލޯ ސްޓޭޓްމެންޓް ތައްޔާރުކޮށް ފިނޭންސް މިނިސްޓްރީއަށް ފޮނުވުން.\nއެކައުންޓިންގ ނުވަތަ ފައިނޭންސްގެ ތަޢުލީމީ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލުކޮށްފައިވުން.


ކަށިކެޔޮ ، ސިއްޚީގޮތުން އެތަކެއް ފައިދާތަކެއް ލިއްބައިދޭ މޭވާގެ ބާވަތެއް ! – Atoll News\n19 hours ކުރިން | ކުޅިވަރުގެ މައިދާނުގައި ޙަރަކާތްތެރިވާ ކުޅުންތެރިންނަކީ ދިވެހި ޤައުމީ ދިދަ ބޭރު ޤައުމުތަކުގައި އުފުލާލަދޭނެ ބައެއް: ޑރ. ޢައިޝަތު ޝިހާމް\nކަށިކެޔޮ ، ސިއްޚީގޮތުން އެތަކެއް ފައިދާތަކެއް ލިއްބައިދޭ މޭވާގެ ބާވަތެއް !\nޝާއިޢު ކުރީ: ޢަބްދުލް ޙަންނާން ޑިސެމްބަރ 29, 2016, 19:04\nކަށިކެޔޮ އަކީ ރާއްޖޭގައި ވަރަށް އާންމު ބާވަތެކެވެ. ކުރީ ޒަމާނުގައި ވަރަށް ގިނައިން ބޭނުންކޮށް އުޅުނު މަސްހޫރު ބާވަތެކެވެ. ކަށިކޭލަކީ ކަށިކެޔޮ ގަހުގައި އަޅާ މޭވާ އެކެވެ.\nކަށިކެޔޮ ގެ ދެބާވަތެއް ރާއްޖޭން ލިބެން ހުރެއެވެ. ދިވެހިން ކިޔާއުޅެނީ ކުދި ކަށިކެޔޮ އަދި ބޮޑު ކަށިކެޔޮލެވެ. އޭގެ ތެރެއިން ކުދި ކަށިކޭލަކީ އާންމުކޮށް ބޭނުންކޮށް އުޅޭ ބާވަތެއް ނޫނެވެ. އެހެން ނަމަވެސް ބޮޑެތިކޮށް ހުންނަ ކަށިކެޔިލަކީ އާންމުކޮށް ބޭނުންކޮށް އުޅޭ ބާވަތެކެވެ.\nކަށިކެޔޮ ހުންނަނީ ވަރުގަދަ ދަޅިގަނޑެއްގައި ވަކަކާ ވަކެއް ޖެހި ފިތި ބާރުވެފައެވެ. ކަށިކޭލުގެ ތަފާތު ވައްތަރުތައްހުންނައިރު މި މޭވާ ދިވެހިން އާންމުކޮށް ކައިއުޅެނީ ފޮތިކޮށް ކޮށައިގެންނެވެ. އަދި ކަށިކެޔޮ ފަނި ކައްކައިގެންނާއި، ބޯހުނި ހިލައިގެންނާއި، މެޓާގަނޑު އަޅައިގެން ވެސް ބޭނުންކުރެއެވެ.\nކަށިކެޔޮލަކީ ސިއްޚީގޮތުންވެސް އެތަކެއް ފޗައިދާތަކެއް ލިބިދޭ މޭވާގެ ބާވަތެކެވެ. އެގޮތުން ކަށިކެޔޮލުން ލިބޭ ބައެއް ސިއްޚީ ފައިދާތަކަށް ބަލާއިރު :\nކަށިކޭލުން ލިބޭ ޞިއްޙީ ފައިދާތައް\n• އެންޓި އޮކްސިޑެންޓްގެ ބާރު : އެންޓިއޮކްސިޑެންޓްތަކަކީ ފްރީ ރެޑިކަލްތަކުގެ ސަބަބުން ހަށިގަނޑުގެ ސެލްތަކަށް ލިބޭގެއްލުން ކުޑަކޮށްދީ، މުސްކުޅިވުން ލަސްކޮށްދީ، ކެންސަރުގެ ބާވަތްތަކުން ރައްކާތެރިކޮށްދޭ މާއްދާ ތަކެކެވެ.\nމީގެ އިތުރުން ކަށިކެޔޮ ފަތަކީވެސް އޭގައި ކާބޯހައިޑްރޭޓް، އެލްކަލޮއިޑްސް، ސްޓީރޮއިޑްސް، ސްޓީރޯލްސް، ފީނޯލްސް، ޕްރޮޓީންސް، އަދި ގްލައިކޯސައިޑްސް ފަދަ މާއްދާތައް ހިމެނެއެވެ. އޭގެ ސަބަބުން ހަށިގަނޑުގެ ސެލްތަކަށް ލިބޭގެއްލުން ކުޑަކޮށްދީ، މުސްކުޅިވުން ލަސްކޮށްދީ، ކެންސަރުގެ ބާވަތްތަކުން ރައްކާތެރިކޮށްދޭ މާއްދާ ތަކެކެވެ.\n• އިތުރު ފައިދާތަކަށް ބަލާއިރު ކަށިކެޔޮލަކީ ވައިރަސްތަކާއި ދެކޮޅަށް މަސައްކަތްކުރުމުގެ ބާރު ހަށިގަނޑުގައި އަށަގެންނެވުމުގެ އިތުރުން ބެކްޓީރިޔާއާއި ދެކޮޅަށް މަސައްކަތްކުރުމުގެ ބާރުވެސް ގަދަކޮށްދޭ އެއްޗެކެވެ.\nމީގެ އިތުރުން އެލާރޖީއާއި ދެކޮޅަށް މަސައްކަތްކުރުމުގެ ބާރާއި ޕްލޭޓްލެޓްތައް ޖަމާވެ ގަނޑުލޭކޮޅެއް އުފެދުމާއި ދެކޮޅަށް ހަރަކާތްތެރިވުމުގެ ބާރާއި ދުޅަތަކާއި ދެކޮޅަށް މަސައްކަތްކުރުމުގެ ބާރުގެ އިތުރުން އެންޓި އޮކްސިޑެންޓްގެ ހަރަކާތްތައްވެސް އިތުރުކޮށްދެއެވެ.\nއެހެން ބައެއް ފައިދާތަކަށް ބަލާއިރު ޖުޒާމު ބަލި، ކަށިވިދުރި ، ފާރުގަނޑު ފަސޭހަވުމަށް އެހީތެރި ވެދިނުމުގެ އިތުރުން ހުންތިރިކުރުމަށް އެހީތެރި ވެދިނުމުގެ އިތުރުން ހަމުގެ ވަރަށް ގިނަ މައްސަލަތަކަށް ހައްލު ހޯދައިދެއެވެ. އަދި މީގެއިތުރުން ކަންފަތުގައި ރިހުން ކުޑަކޮށްދިނުމާއި ބަނޑުގައި ރިހުން އަދި މޭގައި ރިހުން ފަސޭހަކޮށްދެއެވެ. އަދި މީގެއިތުރުން ކެންސަރާއި ދެކޮޅަށް މަސައްކަތް ކުރެއެވެ.\nމީގެ އިތުރުން ކަށިކޭލަކީ ކުޑަކަމުދާ ނިޒާމުގެ މައްސަލަތަކަށާއި، ޖުޒާމު ބަލިފަދަ ބަލިތަކަށް ފަރުވާކުރުމުގައި ބޭނުންކުރާ އެއްޗެކެވެ.\nއަދި ކަށިކޭލު ފެން ރާއްޖެ ބަލީގެ އުދަނގޫ ހުންނަ މީހުންނަށް ދީވެސް ހަދައެވެ. އަދި މީގެއިތުރުން ކަށިކެޔޮ ބޭނުންކުރުމަކީ ހަކުރު ބަލިޖެހުމުން ދުރުކޮށްދޭ ކަމެއްވެސް މެއެވެ.\n-ޚިޔާލު ފާޅުކުރައްވާ!- "ކަށިކެޔޮ ، ސިއްޚީގޮތުން އެތަކެއް ފައިދާތަކެއް ލިއްބައިދޭ މޭވާގެ ބާވަތެއް !"\n19 hours ކުރިން


"Baahubali" in mashooruvi Thamanna ehen filmakun\nބާހްބަލީން މަޝްހޫރުވި ތަމަންނާ އެހެން ފިލްމަކުން\nއެފިލްމުގައި އޭނާ އަދާ ކުރަންޖެހެނީ ބީރު އަދި ވާހަކަ ނުދެއްކޭ އަންހެން ކުއްޖެއްގެ ރޯލު\nކ. މާލެ | 20 އޭޕްރިލް 2017 | ބުރާސްފަތި 17:05 | 2,715\nތަމަންނާ - ގޫގުލް\nބޮލީވުޑްގައި ގިނަ ބައެއްގެ މަގުބޫލުކަން ހޯދާފައިވާ "ބާހުބަލީ" އިން ގިނަ ބައެއްގެ ސަމާލުކަން ހޯދި ތަމަންނާ ބާޓިއާ ހިންދީ ފިލުމަކުން ފެންނާނެ ކަމަށް އޭނާ ބުނެފިއެވެ.\nތަމަންނާ ބުނީ އޭނާ ކުޅޭނީ ވަށު ބަގްނާނީ ޕްރޮޑިއުސް ކުރާ ފިލްމަކުން ކަމަށާއި އެފިލްމުގައި އޭނާ އަދާ ކުރަންޖެހެނީ ބީރު އަދި ވާހަކަ ނުދެއްކޭ އަންހެން ކުއްޖެއްގެ ރޯލު ކަމަށެވެ.\nއެސްއެސް ރާޖަމޯލީ ޑައިރެކްޓް ކޮށްފައިވާ "ބާހްބަލީ 2" ސިނަމާތަކަށް އަންނާނީ މިމަހުގެ 28 ގައެވެ. ތެލެގޫ ބަހުން އުފެއްދި މި ފިލްމް ހިންދީ ބަހުގެ އިތުރުން، އިންޑިއާގެ އެހެން ގިނަ ބަސްތަކުން ވެސް ޑަބްކޮށްގެން ރިލީޒްކުރާނެއެވެ. ފުރަތަމަ ބައި ވެސް ރިލީޒްކުރީ އެގޮތަށެވެ.\nރާޖަމޯލީ ވަނީ މީގެ ތިން ވަނަ ބައެއް އުފެއްދުމަށް ވެސް ނިންމފައެވެ. އޭނާ ބުނީ ތިން ވަނަ ބައި ވެގެން ދާނީ އިންޑިއާގެ ސިނަމާ އިން ބެލުންތެރިން މިހާތަނަށް ތަޖުރިބާކޮށްފައި ނުވާ ފަދަ ކަންތައްތަކެއް ގެނެސް ދޭނެ ފިލްމަކަމަށެވެ.\n"ބާހުބަލީ" ދޭއްގެ އެންމެ ފަހުގެ މަސައްކަތް މިހާރު ނިމުމަކާ ހަމައަށް ގޮސްފައިވާ އިރު ތަމަންނާ ބުނި ގޮތުގައި "ބާހުބަލީ" އިން އޭނާ ދައްކުވައިދިން ހުނަރުން އެހެން ރޯލުތަކުގައި ވެސް އޭނާ ފެންނަން އެދޭ ކަމަށް ތަމަންނާ ބުންޏެވެ.\nތަމަންނާއަށް ވަނީ މީގެ ކުރިން އޭނާ ކުޅެފައިވާ ތަމަޅަ ފިލްމަށް އެވޯޑްވެސް ލިބިފައެވެ. އޭގެތެރެއިން އެވޯޑު ލިބިފައިވަނީ އޮގަސްޓު 2016 ގައި ނިކުތް އޭނާގެ ފިލްމު "ދަރްމާ ދުރާއީ" އިންނެވެ. ފިލްމު ދަރްމާ ދުރާއީގައި ތަމަންނާ ފެނިގެން ގޮސްފައިވަނީ އެކްޓަރު ވިޖޭ ސެތުޕަތީ އާއެކު އެވެ.\n"ދަރްމާ ދުރާއީ" ޑައިރެކްޓު ކޮށްދީފައި ވަނީ އިންޑިއާގެ ޤައުމީ އެވޯޑް ހާސިލް ކޮށްފައިވާ ހުނަރުވެރި ސީނޫ ރާމަސާމީ އެވެ. ފިލްމާ ބެހޭ ގޮތުން ތަމަންނާ ބުނެފައި ވަނީ ކުޅެން ޖެހުނު ރޯލު ވަރަށް ޗެލެންޖިންގް ކަމަށާއި އެއީ ވަރަށް ތަފާތު ކެރެކްޓާއެއް ކަމަށެވެ. އަދި އޭނާގެ މަސައްކަތް ބަލައިގަނެ މިފަދަ އެވޯޑެއް ދެއްވީތީ އޯޑިއަންސް އަށާއި ފާޑު ކިޔާ ފަރާތްތަކަށް ޝުކުރު އަދާކުރާ ކަމަށެވެ.


09 ސެޕްޓެމްބަރ 2020 - 08:18 16 comments\n"ދެން މަންމަ ދައްކާ ވާހަކަ!" ހައިރާންވެފައި ރިފާ ބުންޏެވެ. "އަހަރެން މީ ލާރިޔާ ހެދި އުޅޭ މީހެއްތަ؟ ފަށް ނުކެނޑިގެންނު މި އުޅެނީ."\nމަންމަޔާ ވާހަކަދައްކައި ނިމިގެން ރިފާ އިރުކޮޅަކު ވިސްނާލަން އިނެވެ. ހިތަށްއެރިއެވެ. މަންމަ އެހެން އެ ބުނީ ކީއްވެގެން ހެއްޔެވެ؟ ގޭތެރޭގައި އެ ފަދަ ވާހަކައެއް ދެކެވުނީ ހެއްޔެވެ؟ ތެދެއް ވާނީ ތެދަކަށެވެ. މިހާދާ އެއްކޮށް މާލެއިން ފުރި އިރު ރިފާގެ ވިސްނުމަށް ނާންނަ ކިތަންމެ ބަދަލެއް އަތުވެއްޖެއެވެ. ދުނިޔޭގެ ލަދަށް ނުވަތަ ބުނެވުނު ބަހުގައި ހިފާއްޓަން ބޭނުން ވާތީ ރިފާއަށް ގޮތެއް ނުނިންމެނީއެވެ. ރިފާ ބުނެފިއްޔާ ނަޝްފާ ވެސް ގެއަށް ގެނެވޭނެއެވެ. ގަނޑުވަރެއް ކަހަލަ ކޮޓަރިއެއް ނަޝްފާއަށް ލިބޭނެއެވެ. އެ ގޮތް ރިފާއަށް ކަމުނުދާންވީ ކީއްވެގެން ހެއްޔެވެ؟ އޮތީ އެންމެ ސުވާލެކެވެ. ބައްޕަ ދޫކޮށްލައިފައި އަންނަން ނަޝްފާ އެއްބަސް ވާނެ ހެއްޔެވެ؟\nދަންވަރު ޒާހިރަށް ހޭލެވުނީ ފެންނަން ނުވާ ކަހަލަ ހުވަފެނެއް ފެނިގެންނެވެ. ބޭނުން ނުވާ ކަހަލަ ހާލަތެއް މެދުވެރި ވެގެންނެވެ. ޒާހިރުގެ ހިތުގެ ވިންދު ހުރީ އަވަސް ވެފައެވެ. ޒާހިރުގެ ހުވަފެނަކަށް ޒުލްފާ އައީ ކީއްވެގެން ހެއްޔެވެ؟ ޒުލްފާއާ ދޭތެރޭގައި ޒާހިރު ވިސްނީ ކޮން އިރަކު ހެއްޔެވެ؟ ހުވަފެނުގައި ޒުލްފާ އެދުނު ކޮންމެ އެދުމަކަށް ޒާހިރު އިޖާބަދިނީ ކީއްކުރަން ހެއްޔެވެ؟\nހެނދުނު ފިހާރައިގައި އިން އިރު ވެސް ޒާހިރުގެ ލޯމަތީގައި ސިފަވަމުން ދިޔައީ ޒުލްފާގެ ހުވަފެނެވެ. ޒުލްފާގެ ކުލަފަތިކަމާއި، ހަރަކާތްތަކުން ޒާހިރުގެ އަޒުމު ބަލިކަށި ކޮށްލައިފިއެވެ. ހިތް ކަފަކޮޅަކަށް ހަދައިފިއެވެ. ތޫފާނުގެ ބާނިތަކުން ފިކުރު ހަލަބޮލި ކޮށްލައިފިއެވެ. ހަޔާތުގެ ނަގިލި މަޑުމަޑުން ކެހެން ފަށައިފިއެވެ. ހުވަފެން ހަނދާން ނައްތާލަން ކުރި ހުރިހާ މަސައްކަތެއް ބޭކާރު ވެއްޖެއެވެ. ކުއްލިއަކަށް ޒާހިރަށް މި ވީ ކިހިނެއް ހެއްޔެވެ؟ ޒާހިރަށް ފެނުނު ހުވަފެނާއި ޒާހިރު ބުއި ކޮފީއާ ގުޅުވާކަށް ޒާހިރު ކުޑަކޮށް ވެސް ހިތަކަށް ނާރައެވެ.\n"އަހަރެން ބޭނުމެއް ނޫން ދެން އިންޑިޔާއަށް ދާކަށް،" ރިފާ ބޭނުންވާ ގޮތް ވަރަށް ސާފުކޮށް ރިފާ ބުންޏެވެ. "އަނެއްކާ ވެސް މިހާދު މާލެއަންނާނީ އެ ބުނާ އެއްޗެއް ނުލާ! އަނެއްކާ ޖެހޭނީ ދާން."\nރިފާ އިނީ އެނދުގައި އިށީނދެލައިގެންނެވެ. މިހާދު ހުރީ އަލަމާރި ކައިރީގައި ކޮޅަށެވެ. ފިހާރައަށް ދާން ތައްޔާރުވެގެންނެވެ.\n"އަހަރެން ބޭނުމެއް ނޫން ރިފާ ވަރިކުރާކަށް ވެސް،" މިހާދު ބުންޏެވެ. "އެކަމަކު އެ ކަން ކުރަން ޖެހޭތީ އިންޑިޔާއަށް ދާން ޖެހެނީ. ރިފާ އެބަ ޖެހޭ އަހަންނަށް އިތުބާރުކުރަން."\n"ކިހިނެއް ކުރާނީ؟" ރިފާ ސުވާލުކުރިއެވެ.\n"ދެ ލޯ މަރާފަ،" އެހެން ބުނާކަށް މިހާދު ޖެހިލުމެއް ނުވިއެވެ. "ރިފާއަަކަށް ނޯންނާނެ އެހެން ގޮތެއް. ރިފާ ބޭނުން ވެގެން ތި އުޅޭ ކަންތައް ކޮށްދެވޭނެ ހަމަ އެކަނި މީހަކީ އަހަރެން. އަހަންނަށް އިތުބާރު ނުކުރެވިދާނެ. ރިފާ ހިތަށްއަރާފާނެ އަހަރެން ދައްކާ އެއްވެސް ވާހަކައެއް ގަބޫލެއް ނުކުރާނަމޭ. އެކަމަކު ގައިމު ވެސް އެއް ވާހަކަ ރިފާ ގަބޫލުކުރާނެ."\n"އެއީ ކޮން ވާހަކައެއްބާ؟" ގަޔާނުވާ ކަހަލަ ރާގެއްގައި ރިފާ އެހިއެވެ.\n"ރިފާ ދެކެ އަހަރެން ވަރަށް ލޯބިވޭ!" ހިނިތުންވެފައި މިހާދު ބުންޏެވެ. "ބުނެބަލަ ދޮގެކޭ!"\nމިހާދު އެ ވާހަކަ ބުނި ގޮތާއި، ބުނި ރާގު ރިފާގެ ހިތުގައި ވިކާލި ކަހަލައެވެ. މިހާދު ބުނީ ތެދެކެވެ. އެ ކަމާ ރިފާއަކަށް ދެކޮޅެއް ނެހެދޭނެއެވެ. ރިފާގެ ކަންބޮޑުވުމަކީ އެއީއެވެ. ބިރަކީ ވެސް އެއީއެވެ.\nރޭގަނޑު ފިހާރަ ލައްޕައިފައި، ރަނގަޅަށް ތަޅުލެވުނުތޯ ބަލައިލަން ޒާހިރު ދޮރުގައި ހިފައިލިއެވެ. ތަޅުލެވުނުކަން ޔަގީން ކޮށްފައި ހިނގައިގެންފައި އަނެއްކާ ވެސް އައިސް ދޮރުގައި ހިފައިލިއެވެ. އެއީ ކުރިން ޒާހިރު ކުރާ ކަމެއް ނޫނެވެ. ގެއަށް ދާކަށް ޒާހިރު ބޭނުމެއް ނޫނެވެ. ޒުލްފާ ފެންނާކަށް ވެސް ބޭނުމެއް ނޫނެވެ. އެކަމަކު ދެކިލަން ވެސް ބޭނުމެވެ. އެއީ ޒާހިރުގެ ހިތާއި ސިކުނޑީގެ ހަނގުރާމައެކެވެ. ޒާހިރު ފޯނު ނަގައިފައި ފަޒީލަށް ގުޅައިލިއެވެ. ކޮފީއަކަށް ދައުވަތު ދިނެވެ. ފަޒީލަކީ ވެސް ފިހާރައެއްގެ ސޭޓެކެވެ. އެކުވެރިއެއް ވެސް މެއެވެ.\nދެ މީހުން ދިޔައީ ހާބަރަށެވެ. ކޮފީ ގެނައުމުން ކައިރީގައި ކޮފީ ތަށި ބަހައްޓައިގެން ވެސް ޒާހިރަށް އިނދެވުނީއެވެ.\n"ކަލޭ މުޅިން ރަނގަޅެއް ނޫން!" އިރުކޮޅެއް ވަންދެން ޒާހިރަށް ބަލަން އިނދެފައި ފަޒީލު ބުންޏެވެ. "ތީ އެހެންޏާ ޒާހިރު އިންނަ ވައްތަރެއް ނޫން. ރިފާ ހަނދާން ވަނީ ދޯ؟"\nޒާހިރުގެ ދިރިއުޅުމާ ބެހޭ ވަރަށް ގިނަ ކަންކަން ފަޒީލަށް އެނގެއެވެ. ކޮންމެހެން ފަޒީލަށް ދައުވަތު ދީގެން ގެނައީ ވެސް އެހެންވެއެވެ. ޒާހިރުގެ ހިތަށް ނޭވާ ލާނެ ފުރުސަތު ދޭން ޒާހިރު ބޭނުމެވެ. ލުޔެއް ހޯދައިދޭން ބޭނުމެވެ. ވެގެން އުޅޭ ކަންތައް ޒާހިރަށް ކިޔައިދެވޭނެ ހަމަ އެކަނި މީހަކީ ފަޒީލެވެ.\n"އަހަރެން ހަނދާންވާ މީހާގެ ނަން ބުނެފިއްޔާ ކަލޭ މަ މަރާނެ!" ނުތަނަވަސް ރާގެއްގައި ޒާހިރު ބުންޏެވެ. "ޒުލްފާ!"\nފަޒީލު ތުންޖަހަން ނެގި ކޮފީ ތަށީ ތުނބާ ހަމައަކަށް ނުފޯރިއެވެ. ތަށި އަލުން މޭޒުމަތީގައި ބެހެއްޓީއެވެ.\n"ރިފާގެ ފަހަރި؟" ހައިރާން ވެފައި ފަޒީލު އެހިއެވެ.\n"އާނއެކޭ!" ހިތްހަމަނުޖެހިފައި ޒާހިރު ބުންޏެވެ. "ސަކަރާތް ހުވަފެން ވެސް ފެންނަނީ. އަބަދު ހަނދާން ވެސް ވަނީ. މުޅި ދުވަސް މި ދިޔައީ އެ ކަމެއްގަ. ދެން ކަލޭ މަށަށް ބަވާނީކީ ނޫން. އަހަރެން ބޭނުމެއް ނޫނޭ އޭނަ ހަނދާންކުރާކަށް. އަހަރެން ދުވަހަކު ވެސް އޭނަޔާ ދޭތެރޭ ގޯސް ގޮތަކަށް ނުވެސް ވިސްނަން. އެކަމަކު ހަމަ ކުއްލިއަކަށް ނޭނގެ ވީ ގޮތެއް."\n"ކަލޭ ބޭނުންތަ އޭނަޔާ އިންނަން؟" ފަޒީލު އެހިއެވެ.\n"ނޫނެކޭ!" ޒާހިރު ބުންޏެވެ. "އެކަމަކު އޭނަ ހުންނާނީ އަހަންނާ އަޅައިގެންފަ. ކުރިން ވެސް ބުނީމެއްނު!"\nއެ ކަން ފަޒީލު ހަނދާންވީ ޒާހިރު ބުނީމައެވެ.\n"އޭނަ ދިން އެއްޗެއް ކަލޭ ކެއިންތަ ނޫނީ ބުއިންތަ؟" ފަޒީލު ސުވާލުކުރިއެވެ.\nކުއްލިއަކަށް ޒާހިރުގެ ހަނދާނަށް އައީ ކޮފީތައްޓެވެ. ކޭކު ފޮއްޗެވެ. ޒާހިރު ހިތަށްއެރިއެވެ. ކުރިން ޒާހިރަށް ނުވިސްނުނީ ކީއްވެގެން ހެއްޔެވެ؟ ޒުލްފާ ލައްވާ ކޮފީ ހައްދަން ޒާހިރު ހިތަށްއެރީ ވެސް ކީއްވެގެން ހެއްޔެވެ؟ ޒުލްފާގެ ހުރިހާ އުނދަގުލެއް ޒާހިރަށް ކުރިމަތިވީ އެ ކޮފީއެއް ބުއި ފަހުންނެވެ.\n"ކަލޯ މަ ސަލާމަތް ކޮށްދީ!" ޒާހިރު އެދުނެވެ. "މަގޭ ދުވަސް ހިނގައްޖެ!"\n"އަހަރެންގެ ހުންނާނެ ރައްޓެއްސެއް،" ފަޒީލު ފޯނު ނަގަމުން ބުންޏެވެ. "މި ގުޅަނީ އޭނަޔަށް. މި ތަނުން ސީދާ އެ ތަނަށް ދާނީ. މިރެއިން މިރެއަށް ޖެހޭނެ ތި ކަން މައިތިރިކުރަން. ކަލޭ އެކަމަކު ހާދަހާ ކާމިޔާބޭ."\nވައިކަފައިފައި ދުވެފައި ދިޔަ މަތިންދާ ބޯޓު ވިލާތަކާ ދިމާއަށް އުދުއްސައިލިއެވެ. ވާންވީ އުފާކަމެއް ކުރަންވީ ހިތާމަ ކަމެއް ރިފާ އަކަށް ނޭނގެއެވެ. ރިފާ ހިތަށްއެރިއެވެ. ލޯތްބަކީ ފާޑެއްގެ އެއްޗެކެވެ. ލޯބިވެރިޔާއަށް ޓަކައި ބައެއް މީހުން ގުރުބާންވާ އިރު ލޯބިވެރިޔާ ގުރުބާން ކުރާ މީހުން ވެސް އުޅެއެވެ. ލޯބިވެރިޔާ އަތުން ބީވާހެން ހީވާ ނަމައެވެ. މިހާދު ބަހައްޓަންވީ ކޮން ގޮޅިއެއްގައި ކަމެއް ރިފާއަކަށް ނޭނގެއެވެ. ކުރީ ދަތުރުގައި ލޯބިން އުޅުނު މިހާދު އޭގެ ބަދަލުހިފަން ރޭވީ ހެއްޔެވެ؟ މިހާދަށް ރިފާ ނުލިބުނިއްޔާ އެހެން މީހަކަށް ވެސް ރިފާ ލިބުނަ ނުދީފާނެ ހެއްޔެވެ؟ މިހާދު ފަދަ މީހަކު އޮޅިގެން ލިޔުމެއް ނުލައި އާދެވިގެން، ކުރި ހުރިހައި ކަމެއް އަލުން ކުރަން ޖެހިދާނެ ހެއްޔެވެ؟ މިހާދަކީ އެހާ ގަމާރު މީހެއް ހެއްޔެވެ؟ ގަމާރީ ރިފާ ހެއްޔެވެ؟ މިހާދުގެ ހުރިހައި ވާހަކައެއް ގަބޫލު ކުރެވުނީތީއެވެ. ވިސްނަން އިނދެފައި ރިފާއަށް ބަލައިލެވުނު ވަގުތަކީ މިހާދު ވެސް ރިފާއަށް ބަލައިލި ވަގުތެކެވެ. މިހާދު ހިނިތުންވެލިއެވެ. ރިފާއަކަށް ހިނިތުންވުން ރައްދެއް ނުކުރެވުނެވެ.\n"ރިފާ ހާސްނުވޭ!" މަޑުމަޑުން މިހާދު ބުންޏެވެ. "ލޯބިވާ މީހާ ހޯދަން މަސައްކަތް ކުރި ގޮތަށް، ލޯބިވާތީ އޭނަ ދޫކޮށްލަން ވެސް އަހަންނަށް ކެރޭނެ. އަހަންނަކަށް ނޭނގެ ޒާހިރު ދެކެ ރިފާ ތިހާ ލޯބިވަނީ ކީއްވެގެން ކަމެއް. އެނގޭ އެއްޗެއް ބުނެފާނަން. އަހަރެން ރިފާ ދެކެ ލޯބިވާ ވަރަކަށް ޒާހިރަކަށް ރިފާ ދެކެ ލޯތްބެއް ނުވެވޭނެ."\nޖަވާބެއް ދޭކަށް ރިފާ ބޭނުމެއް ނޫނެވެ. އެހެންނަމަވެސް ރިފާ އެއްޗެއް ބުނެލާ ހިތް ވެސް ވިއެވެ.\n"ކީއްވެ އަހަރެން ދެކެ ތިހާ ލޯބިވަނީ؟" އެއީ ވަރަށް ހިތްވަރު ކޮށްފައި ރިފާ ކުރި ސުވާލެކެވެ. "މިހާދު ކަހަލަ މީހަކު ލޯބިވާން އަހަރެން މީ ކާކު؟ މީހަކާ އިނދެ ވަރިކޮށްފަ. ބޮޑުސިންގާ ދަރިޔަކު އެބަ ހުރި. މީހުނާ ނީންނަ ރީތި އަންހެންކުދިން ބައިވަރު އުޅޭނެ. މިހާދު ކަހަލަ މީހަކު ހަމަ ބުނެލުން އޮންނާނީ. އެކަކު ވެސް ނޫނެކޭ ނުބުނާނެ."\nދޭން ބޭނުންވާ ޖަވާބު ދޭނެ ގޮތެއް ނޭނގިގެން މިހާދު އިރުކޮޅަކު ވިސްނަން އިނެވެ. ރިފާ ދެއްކީ ކުރިން ދައްކާ ކަހަލަ ވާހަކައެއް ނޫނެވެ. އެހެންވެ ރަނގަޅު ޖަވާބެއް ދޭން މިހާދު ބޭނުމެވެ.\n"ހަމަ ތާކުން ފެންނަހާ މީހަކު އަހަންނަށް ކަމުދާ ނަމަ މިއަދު އަހަރެން މި ތާކު ނީންނާނެއްނު!" ގޮނޑީގައި ރަނގަޅަށް ހަމަޖެހިލަމުން މިހާދު ބުންޏެވެ. "ކީއްވެ ރިފާއަށް ނުވިސްނެނީ؟"\n"ޒާހިރު ދެކެ ލޯބި ނުވާ ނަމަ އަހަރެން ވެސް މި ތާކު ނީންނާނެއްނު!" އިސްޖަހައިލަމުން މަޑުމަޑުން ރިފާ ބުންޏެވެ. "ކީއްވެ މިހާދަށް ނުވިސްނެނީ؟"\nއެ ހިސާބުން ދެ މީހުން ވެސް ހަމަހިމޭންވިއެވެ. ބޯޓު ޖައްސާ ވާހަކަ ކެޕްޓަން އިއުލާނު ކުރިއެވެ. އެ ފަހަރު ވެސް މިހާދު ހުރީ ކުރިން ހުރި ހޮޓަލުގައެވެ. ހަމަ އެ ކޮޓަރީގައެވެ. އޭގެ ބޭނުމެއް ރިފާއަކަށް ނުވިސްނެއެވެ. ކޮޓަރިއަށް ވަނީއްސުރެ ކުރީގެ ހަނދާންތައް ރިފާގެ ހިތަށް ބީއްސަމުން ދިޔައެވެ. ރާޅަކަށް ފަހު ރާޅެކެވެ. ކުރީގެ މަންޒަރުތައް ހިތަށް ސިފަވަމުން ދިޔައެވެ. އާހަކަށް ފަހު އާހެކެވެ.


ފެނުގެ ޕީ.އެޗް އިން ފެނުގެ ބަރުމިނާއި ލުއިމިން އަދި އެ ފެން މައުދަނަކާއި އެކުވުމުން އެމައުދަން ގިރުވާލުމުގެ ބާރު ހުރި މިންވަރު ދެނެގަނެވެއެވެ. ފެން ތަހުލީލުކުރުމަށްޓަކައި މާލެ، ހުޅުމާލެ އަދި ވިލިމާލެ ހިމެނޭގޮތަށް ޖުމުލަ 268 ސާމްޕަލް ނެގުނެވެ. ތަހުލީލުކުރެވުނު ސާމްޕަލްތަކުގެ %97.4 އިން ސައްތަ ނަތީޖާ ހުރީ އީ.ޕީ.އޭ އިން ކަނޑައަޅާފައިވާ މިންގަނޑުގެ ތެރޭގައެވެ.\nއެލެކްޓްރިކަލް ކޮންޑަކްޓިވިޓީން ފެނުގައި ލޮނުގެ އަސަރު ހުރި މިންވަރު އަންގައިދެއެވެ. ފެން ތަހުލީލުކުރުމަށްޓަކައި މާލެ، ހުޅުމާލެ އަދި ވިލިމާލެ ހިމެނޭގޮތަށް ޖުމުލަ 268 ސާމްޕަލް ނެގުނެވެ. ތަހުލީލުކުރެވުނު ހުރިހާ ސާމްޕަލްތަކުގެ ނަތީޖާ ހުރީ އީ.ޕީ.އޭ އިން ކަނޑައަޅާފައިވާ މިންގަނޑުގެ ތެރޭގައެވެ.\nފީކަލް ކޮލިފޯމްއިން ދައްކައިދެނީ ފެނުގައި ނަޖިހުގެ އަސަރު އެކުލެވިގެންވާ މިންވަރެވެ. ފެން ތަހުލީލުކުރުމަށްޓަކައި މާލެ، ހުޅުމާލެ އަދި ވިލިމާލެ ހިމެނޭގޮތަށް ޖުމުލަ 365 ސާމްޕަލް ނެގުނެވެ. ތަހުލީލުކުރެވުނު ހުރިހާ ސާމްޕަލްތަކުގެ ނަތީޖާ ހުރީ އީ.ޕީ.އޭ އިން ކަނޑައަޅާފައިވާ މިންގަނޑުގެ ތެރޭގައެވެ.


މައިކަޕްގެ ކުއާޓަރ ފައިނަލްގެ މެޗްތައް މިއަދާއި މާދަމާ — Ihavandhoo.com\n27 ޑިސެމްބަރު 20170މުހައްމަދު އަކްރަމް\nމައިކަޕްގެ މެޗެއް ކުޅެނީ. ފޮޓޯ: މާޖިދު\nމުހައްމަދު އަބުދުﷲ (މުހައްމާ)ގެ ވާދައިގެ ތައްޓަށް ކުޅޭ 11 ވަނަ މައިކަޕް މުބާރާތުގެ ކައާޓަރ ފައިނަލްގެ މެޗްތައް މިއަދާއި މާދަމާ ކޫޅޭނެއެވެ. ޖުމްލަ 17 ޓީމް ވާދަކުރާ މިމުބާރާތުގެ ކުއާޓަރ ފައިނަލަށް ދަތުރުކޮށްފައިވަނީ ބީ.އެސް.އެސް.ސީ، ހައިޑްސް، އުތީމް ކައުންސިލް، އެމް.ޒީ.އައި، ކުޅިމަގު، އެންވީކޭ، ޖަންގަލް އަދި ސެންސިޓީ ފޭންސްއެވެ.\nމިއަދު ހަވީރު 16:00 ގައި ފަށާ ކުއާޓަރ ފައިނަލްގެ ފުރަތަމަ މެޗްގައި ވާދަކުރަނީ ގްރޫޕް 1 އިން އެއްވަނަ ހޯދި މާރަންދޫ ބީ.އެސް.އެސް.ސީ (ބަނޑޭރި ސްޓަރ ސްޕޯރޓް ކްލަބް) އާއި ގްރޫޕް2އިން ދެވަނައަށް ދިޔަ ހޯރަފުށީ ހައިޑްސްއެވެ. މިރޭ 20:00 ގައި ފެށޭ ކުއާޓަރ ފައިނަލްގެ ދެވަނަ މެޗްގައި ވާދަކުރާނީ ގްރޫޕް3އިން އެއްވަނަ ހޯދި އުތީމް ކައުންސިލާއި ގްރޫޕް4އިން ދެވަނައަށް ދިޔަ މާރަންދޫ އެމް.ޒީ.އައިއެވެ.\nމާދަމާ ހަވީރު 16:00 ގައި ފަށާ ކުއާޓަރ ފައިނަލްގެ ތިންވަނަ މެޗްގައި ވާދަކުރަނީ ގްރޫޕް4އިން އެއްވަނަ ހޯދި ކުޅިމަގާއި ގްރޫޕް3އިން ދެވަނައަށް ދިޔަ އެންވީކޭއެވެ. މާދަމާރޭ 20:00 ގައި ކުޅޭ ކުއާޓަރ ފައިނަލްގެ ފަހު މެޗްގައި ވާދަކުރާނީ ގްރޫޕް2އިން އެއްވަނަ ހޯދި ޖަންގަލްއާއި ގްރޫޕް 1 އިން ދެވަނައަށް ދިޔަ ސެންސިޓީ ފޭންސްއެވެ.\nމިމުބާރާތުގެ ސެމީފައިނަލް ކުޅޭނީ މިމަހުގެ 30 ވާ ހޮނިހިރު ދުވަހުއެވެ. އަދި ފައިނަލް މެޗްކުޅޭނީ އަންނަ އަހަރުގެ ޖެނުއަރިމަހުގެ ފުރަތަމަ ދުވަހުއެވެ. ޗެމްޕިއަންޓީމަށް ޓީމަށް 75000 ރުފިޔާ އަދި ރަނަރަޕް ޓީމަށް 25000 ރުފިޔާގެ ފައިސާގެ އިނާމު ހުށަހަޅާފައިވާ މިމުބާރާތުގެ ފައިނަލް މެޗްގައި މިފަހަރު ކުޅޭނީ އިހަވަންދޫ ޓީމަކާއި އިހަވަންދޫއަށް ނިސްބަތް ނުވާޓީމެކެވެ.\n↵ މައިކަޕް 2017, ކްލަބް ޕޯލްސްޓާރ, ހއ. ހޯރަފުށި, ހއ. އުތީމް, ހއ. މާރަންދޫ


IS ge Raajjeyge leader Ameen, gey bandhah badhalu kuran amurukoffi\nއައިއެސްގެ ރާއްޖޭގެ ލީޑަރު އަމީން، ގޭ ބަންދަށް ބަދަލުކުރަން އަމުރުކޮށްފި\nއިންޓާރޕޮލްއިން އަމީން ހޯދުމަށް ނެރެފައިންކަމުގެ ފޮޓޯ\nއިސްލާމިކް ސްޓޭޓް (އައިއެސް)ގެ ރާއްޖޭގެ ލީޑަރު ކަމަށް ބުނާ މުހައްމަދު އަމީން ޝަރީއަތް ނިމެންދެން ބަންދުގައި ބެހެއްޓުމަށް މީގެ ކުރިން ކްރިމިނަލް ކޯޓުން ކޮށްފައި އޮތް އަމުރު މުރާޖާކޮށް އޭނާ ގޭ ބަންދަށް ބަދަލު ކުރުމަށް ކްރިމިނަލް ކޯޓުން އަމުރުކޮށްފިއެވެ. ނުރައްކާތެރި “ޓެރަރިސްޓެއް” ކަމަށް ފުލުހުން ތުހުމަތު ކުރާ އަމީން ގެއަށް ބަދަލު ކުރީ އޭނާގެ ސިއްހީ ހާލަތަށް ބެލުމަށްފަހުގައެވެ.\nއޭނާ ހައްޔަރު ކުރީ ރާއްޖޭގައި ހަރުކަށި ފިކުރު ފަތުރާކަމުގެ ތުހުމަތުގަ އާއި ރާއްޖެއިން ބޭރަށް ހަނގުރާމައަށް މީހުން ފޮނުވާ ކަމުގެ ތުހުމަތުގައެވެ. ޏ. ފުވައްމުލަކަށް ނިސްބަށްވާ އަމީން ގޭ ބަންދަށް ބަދަލު ކުރީ މިއަދުގެ ވަގުތެއްގައެވެ.\nއޭނާގެ މައްޗަށް ކްރިމިނަލް ކޯޓުގައި ދައުވާކޮށްފައި ވަނީ ޓެރަރިޒް ޖަމާއަތެއްގައި ބައިވެރިވެ ނުރައްކާތެރި ޓެރަރިޒްމްގެ އަމަލެއް ކުރަން ރޭވުމުގެ ތުހުމަތުގައިއެވެ.\nއަމީން ގެއަށް ބަދަލު ކުރުމަށް ކްރިމިނަލް ކޯޓުން އަމުރު ކުރީ އެ ކޯޓުގެ އިސް ގާޒީ އަހްމަދު ޝަކީލެވެ. ޝަކީލު ނެރުއްވި އަމުރުގައި ބުނެފައި ވަނީ އޭނާއަކީ ރާއްޖެ ބަލި ނުވަތަ ‘އާރތްރައިޓިސް’ ހުންނަ މީހެއް ކަމަށާއި ރާއްޖެ ބަލީގެ ސަބަބުން އެކަށީގެންވާ ފަރުވާ ނުލިބޭތީ އާއި ގޮޅިން ނިކުމެ އެކަށީގެންވާ ކަސްރަތު ކުރުމުގެ ފުރުސަތު އޭނާއަށް ލިބިފައިނުވާ ކަމަށެވެ.\nއަމީން ގޭ ބަންދަށް ދޫކޮށްލީ ޝަރުތުތަކެއް ކުރުމަށްފަހުގައެވެ. އެއީ ޝަރީއަތަށް އެއްބާރުލުން ދިނުމާއި ތުހުމަތު ކުރެވިގެން ހައްޔަރު ކުރެވުނުފަދަ ޓެރަރިޒަމްގެ އަމަލެއް ކޮށްގެން ނުވާނެ ކަމުގެ ޝަރުތު އޭނާއަށްކޮށްފައިވެއެވެ.\nސަލްޓަން ޕާކުގައި ބޮން ގޮއްވި މައްސަލާގައި ވެސް އަމީން ހައްޔަރު ކުރިއެވެ. އެފަދަ އޭނާ ހޯދަން ހޯދަން ފުލުހުން މަސައްކަތް ފެށުމާއެކު، އޭނާ ވަނީ ރާއްޖެއިން ބޭރަށް ފިލައިގެން ގޮއްސަފައެވެ. އެކަމާ ގުޅިގެން އިންޓާރޕޯލުން އޭނާ ހޯދަން ރެޑްނޯޓިސް ވެސް ނެރުނެވެ. އަމީން އަތުލައިގަނެވިފައި ވަނީ ވަގު ޕާސްޕޯޓެއް ހިފައިގެން ލަންކާއަށް އެތެރެވާން އުޅުމުގެ ތެރެއިންނެވެ.\nއަމީނަކީ އެމެރިކާ ޓެރަރިސްޓުންގެ ލިސްޓުގައި ހިމެނުނު ފުރަތަމަ ދިވެހި މީހާއެވެ.


Ha rasheh monitoring in nagaifi – Iru\nތ.ގުރައިދޫ ބަނދަރުގެ އެއްގަމު ތޮށި ލުމުގެ މަސައްކަތަށް ތައްޔާރުވެއްޖެ\nހަ ރަށެއް މޮނިޓަރިންއިން ނަގައިފި\nހދ. ކުޅުދުއްފުށި ޕޮލިސް ސްޓޭޝަންގައި މަސައްކަތް ކުރާ ފުލުހަކު ކޮވިޑް-19 އަށް ޕޮޒިޓިވްވުމާއި ގުޅިގެން މޮނިޓަރިންއަށް ލާފައިވާ ހަ ރަށް މޮނިޓަރިންއިން ނަގައިފި އެވެ.\nހެލްތު އިމަޖަންސީ އޮޕަރޭޝަން ސެންޓަރު (އެޗްއީއޯސީ)ގެ ބައްދަލުވުމުގައި ޑރ. ނަޒްލާ ރަފީގް ވިދާޅުވެފައިވަނީ ހއ. ބާރަށް، ހއ. ދިއްދޫ، ހއ. ހޯރަފުށި އަދި ހދ. ކުޅުދުފުއްޓާއި ހދ. ކުރިނބީގެ އިތުރުން ށ. ފުނަދޫ ވަނީ މޮނިޓަރިންގައިވާ ކަމަށެވެ.\nއެރަށްރަށް މޮނިޓަރިންނަށް ގެެނެސްފައި ވަނީ ކުޅުދުއްފުށީގައި މަަސައްކަތްކުރާ ފުލުހަކު ޕޮޒިޓިވްވެފައިވާތީ ކަމަށާއި އެމީހާއަކީ މާލެއަށް ދަތުރުކޮށްފައިވާ ފަރާތެއް ނޫން ކަމަށް ވެސް ޑރ. ނަޒްލާ ވިދާޅުވި އެވެ.\nއެ ހުރިހާ ރަށެއްގެ މޮނިޓަރިން މިހާރު އުވާލާފައި ވާއިރު ހދ. އަތޮޅުން ރޭ ނެގި 23 ޑައިރެކްޓް ކޮންޓެކްޓުންގެ ސާމްޕަލްގެ ތެރެއިން ކުޅުދުއްފުށިން ނެގި ދެ ސާމްޕަލްއެއް ވަނީ ޕޮޒިޓިވްވެފައި ކަމަށް ކުޅުދުއްފުށި ހޮސްޕިޓަލްއިން ބުނެފައި ވެއެވެ.


ދުނިޔޭގެ އެންމެ ވަރުގަދަ 50 މުވާސަލާތީ ކުންފުނިތަކުގެ ލިސްޓުގައި މިއަހަރުވެސް އުރީދޫ ހިމެނިއްޖެ | Jazeera\tދުނިޔޭގެ އެންމެ ވަރުގަދަ 50 މުވާސަލާތީ ކުންފުނިތަކުގެ ލިސްޓުގައި މިއަހަރުވެސް އުރީދޫ ހިމެނިއްޖެ - Jazeera\nދުނިޔޭގެ އެންމެ ވަރުގަދަ 50 މުވާސަލާތީ ކުންފުނިތަކުގެ ލިސްޓުގައި މިއަހަރުވެސް އުރީދޫ ހިމެނިއްޖެ\nޢަލީ ޔާމީން May 18, 2019 172 views0\nދުނިޔޭގެ އެންމެ ވަރުގަދަ 50 މުވާސަލާތީ ހިދުމަތްދޭ ކުންފުނިތަކުގެ ލިސްޓްގައި، ރާއްޖޭގައި ޓެލެކޮމް ހިދުމަތްދޭ، އުރީދޫ މޯލްޑިވްސްގެ މައި ކުންފުނި، އުރީދޫ ގްރޫޕް ހިމެނިއްޖެ އެވެ.\nދުނިޔޭގައި މުއާސަލާތީ ކުންފުނިތައް ލިސްޓުކޮށް ގިންތި ކުރާ "ބްރޭންޑް ފައިނޭންސް" ގެ ޓެލެކޮމް 300، 2019 ރިޕޯޓާ ހަވާލާދީ އުރީދޫ ގްރޫޕުން ބުނީ، އެ ކުންފުނީގެ ބްރޭންޑިން އަގު 3.7 ބިލިއަން ޑޮލަރަށް އަރާފައިވާ ކަމަށެވެ. އެ ރިޕޯޓުގައި ކުންފުނީގެ ހަރުދަނާކަމަށާއި އިންވެސްޓްކުރާ ގޮތާއި މާކެޓްކުރާ ގޮތް އަދި ލޯޔަލްޓީ އަދި މުވައްޒަފުންގެ ހިތްހަމަޖެހުން ފަދަ ކަންތައްތަކަށް ބަލައެވެ.\nއުރީދޫން ވަނީ މިދިޔަ އަހަރު ވެސް އެ ލިސްޓުން ޖާގަ ހޯދައިފަ އެވެ. މިދިޔަ އަހަރު އެ ލިސްޓްގައި އުރީދޫ އޮތީ 43 ވަނައިގައެވެ. ނަމަވެސް މިއަހަރު 41 ވަނައަށް އެ ކުންފުނި ވަނީ ކުރިއަށް ޖެހިލައިފަ އެވެ.\nއުރީދޫ ގްރޫޕަށް ލިބުނު މި ކާމިޔާބީއާ ބެހޭ ގޮތުން އެ ކުންފުނީގެ ޗީފް އެގްޒެކެޓިވް އޮފިސަރު ޝައިހް ސައުދު ބިން ނާސިރު އަލް ތާނީ ވިދާޅުވީ، އުރީދޫއަށް މި ކާމިޔާބީ ލިބުނީ އެ ކުންފުނީގެ ހީވާގި މުވައްޒަފުންގެ މަސައްކަތުން ކަމަށެވެ. މީގެ އިތުރުން އޭނާ ވިދާޅުވީ، ކަސްޓަމަރުން ބޭނުންވާ އެންމެ ޒަމާނީ ވަސީލަތްތައް ގާއިމް ކުރުމުގައި އަބަދުވެސް އުރީދޫ ދެމިއޮންނާނެ ކަމުގެ ޔަޤީންކަން އަރުވާ ކަމަށެވެ.\nގަތަރަށް ނިސްބަތްވާ އުރީދޫ ގްރޫޕުން ވަނީ ވޭތުވެދިޔަ އަހަރުތަކުގައި ގިނަ ކުރި އެރުން ތަކެއް ހޯދާފަ އެވެ. އެގޮތުން މި މުއްދަތުގައި އުރީދޫ ބްރޭންޑުގެ ރޭޓިން އެންމެ ވަރުގަދަ ބްރޭންޑްތަކަށް ލިބޭ ރޭޓިން ކަމަށްވާ، "އޭއޭ ޕްލަސް" އަށް އަރާފައެވެ. އަދި 2013 ވަނަ އަހަރު އުރީދޫ ބައިނަލްއަގްވާމީ މާކެޓަށް ނުކުތް ފަހުން، ކޮންމެ އަހަރަކު ވެސް އެ ކުންފުނީގެ ބްރޭންޑް ވެލިއު އަންނަނީ މަތިވަމުންނެވެ.


E tukuri medhuverikoh mifaharu America ge summer sale - Hali News\nއީ-ޓުކުރި މެދުވެރިކޮށް މިފަހަރު އެމެރިކާގެ ސަމަރ ސޭލް\n01 March 2021, 15:04\nއެމެރިކާގެ ގިނަ އޮންލައިން ސްޓޯރ ތަކެއް މިހާރުވަނީ ސްޕްރިންގ ސޭލް ނިމި ސަމާރ ސޭލައް ބޮޑެތި ޑިސްކައުންޓް ތަކާއެކު ތައްޔާރުވެފަ އެވެ. މިއާ އެކު އީ-ޓުކުރިން ވެސް މިވަނީ ކަސްޓަމަރުންނަށް އުފާވެރި ހަބަރެއް ދީފައެވެ. 1 މާރޗް 2021 ހުން 31 މަރޗް 2021 ގެ ނިޔަލައް މިވަނީ އީޓުކުރި އިންޓަނޭޝަނަލް މެދުވެރިކޮށް ގެންނަ ކޮންމެ ޝިޕްމަންޓެއްގެ އަގު %15 ކުޑަކޮށްދީފައެވެ.\nސަމާރ ސޭލަކީ، ގިނަ ނަންމަޝްހޫރު ބްރޭންޑް ތަކުން ބޮޑެތި ޑިސްކައުންޓް ތަކާއި އެކު ސޭލް އަޅުވާ މޫސުމެކެވެ. މިގޮތުން ބައެއް އޮންލައިން ސައިޓު ތަކަށް ބާރު ބޮޑު ވާކަންވެސް ފާހަނގަވެއެވެ. ނަންމަޝްހޫރު ބްރޭންޑް ތަކުގެ ތެރޭގައި ދިވެހިންގެ ތެރޭގައި މަޝްހޫރު އެޑިޑާސް، ޕޫމާ، ނައިކް ފަދަ ބްރޭންޑްތަކުގެ އިތުރުން، ދުނިޔޭގެ އެންމެ ބޮޑެތި އީކޮމާސް ޕްލެޓް ފޯމް ތަކުގައިވެސް ވަރަށް ބޮޑެތި ޑިސްކައުންޓްތައް އަޅުވައެވެ. އެމޭޒަން، އީބޭ، ބެސްޓްބައި، ހޯމް ޑީޕޯ، އަދި ވޯލްމާޓް ފަދަ އޮންލައިން ޕްލެޓް ފޯމަތުގައި މިހާރު ވަނީ ތަކެތި ވަރަށް އަގުހެޔޮވެފައެވެ.\nދިވެހިންގެ ތެރޭގައިވެސް އެމެރިކާގެ އޮންލައިން ފިހާރަތަކުން ތަފާތު ވައްތަރުގެ މުދާ ގެންނަ މީހުން ވަރަށް ގިނައެވެ. ކުރިޔަށް ރޯދަމަސް އޮތުމާއެކުވެސް ގޭތެރެއަށް ބޭނުންވާ ސާމާނާ، ތަފާތު ވައްތަރުގެ އަންނައުނު އަދި މޯބައިލް އެސްސަރީޒް ގަނެލަން މީރަނުގެ ފުރުސަތެކެވެ. ނަމަވެސް، ދިވެހިރާއްޖެއަކީ ކުޑަ ޤައުމަކަށްވެފައި، ގިނަ ޤައުމުތަކުން ޑައިރެކްޓް ޝިޕިންގް ރާއްޖެއަށް ނުކޮށްދިނުމާއި އެކު، ވިޔަފާރި ކުރުމަށް ދިވެހިންނަށް ލިބޭ ފުރުޞަތުތައް މަދުވުމަކީ ގިނަ ބަޔަކަށް ލިބޭ މާޔޫސް ކަމެކެވެ.\nމިކަމަށް ހައްލެއްގެ ގޮތުން، މޯލްޑިވްސް ޕޯސްޓު މެދުވެރިކޮށް ގިނަ ޢަދަދެއްގެ މި ފަދަ އޮންލައިން ވިޔަފާރިތަކުން ވިޔަފާރިކޮށް މުދާ ރާއްޖެއާއި ހަމައަށް 'އީ-ޓުކުރި' މެދުވެރިކޮށް ވަނީ 2015 ފެށިގެން ގެނެސްދޭން ފަށާފައެވެ.\nއީ-ޓުކުރިގެ އިންޓަރނޭޝަނަލް ޚިދުމަތަކީ، ފަސޭހަކަމާއި އެކު އެމެރިކާގެ އޮންލައިން ފިހާރަތަކުން މުދާ ގަނެ ރާއްޖެއާއި ހަމައަށް އަގުހެޔޮކޮށް ގެނެސްދޭ ޚިދުމަތެކެވެ. މި ޚިދުމަތް ލިބޭ ފަރާތުން މާބައިވަރު މަސައްކަތްތަކެއް ނުކޮށް ޚިދުމަތަށް ރެޖިސްޓަރކޮށްލެވޭނެއެވެ. ރެޖިސްޓަރ ކުރެއްވުމަށް އެ ބޭފުޅެއްގެ އީމެއިލް ނުވަތަ ފޭސްބުކް އެކައުންޓްވެސް ބޭނުން ކުރެއްވޭނެއެވެ. އަދި މިހާރު އީ-ޓުކުރިން ހިންގާ " ޝޮޕް އެންޑަ ސޭވް ޕޮރޮމޯޝަން" ގެ މިކޯޑް "“SNS2021” އީ-ކުރިން ޝިޕްމަންޓަށް ފައިސާ ދައްކަވާ އިރު ބޭނުން ކުރެއްކުމުން މުޅި ޝިޕްމަންޓުން %15 ގެ ޑިސްކައުންޓެއް ލިބިވަޑައިގަންނަވާނެއެވެ.\nވިޔަފާރި ކުރެއްވުމަށް އީ-ޓުކުރިގެ ފަރާތުން ކަސްޓަމަރުންނަށް ފަސޭހަ ވާނެ ގޮތަށް ގައިޑްތަކެއްވެސް ވަނީ ހަދާފައެވެ. އަދި މީގެއިން، ދުނިޔޭގެ އަގުބޮޑު ހުރިހާ ބްރޭންޑްތަކެއްހެން ފެންނަން ހުންނާނެއެވެ. އަދި މި ގައިޑްގައި އީ-ޓުކުރިއިން އެންމެ ލަފާދޭ ބްރޭންޑްތަކުގެ ވެބްސައިޓްވެސް ފެންނަން ހުންނާނެއެވެ.\nއީ-ޓުކުރި އިންޓަނޭޝަނަލް ގައި ރަޖިސްޓްރީވުމުން އެމެރިކާގެ އެޑްރެސްއެއް ލިބޭނެއެވެ. މިއެޑްރެހަށް ކަސްޓަމަރު އޮންލައިންކޮށް ގަންނަމުދާ ފޮނުވަންވީ އެވެ. އަދި އެ އެޑްރެސްއަށް އައުމާއި އެކު، އެ ތަކެތީގެ ބަރުދަން ބެލުމަށްފަހު އީޓުކުރީގެ ޕްލެޓްފޯގައި ދައްކަންޖެހޭ ފައިސާ ދެއްކުމުން، މޯލްޑިވްސް ޕޯސްޓް މެދުވެރިކޮށް އެ އެއްޗެއް ރާއްޖެއަށް ގެނެސްދެއެވެ. މިފައިސާ ދިވެހި ރުފިޔާއިންވެސް ދެއްކި ދާނެއެވެ. މިގޮތަށް މި ކަން ކުރުމުން، ރާއްޖެއަށް ޝިޕް ނުކޮށްދޭ މުދާވެސް ފަސޭހަ ކަމާއި އެކު، ރާއްޖެއަށް ގެނެވޭނެ މަގު ތަނަވަސްވެއެވެ. އީ-ޓުކުރީގެ ތަފާތު އެއް ކަމަކީ، މަހުފީ ދައްކަންޖެހުމުގެ ބަދަލުގައި ކޮންމެ ޝިޕިން އަކަށް ފައިސާދައްކާ ލުމަށްފަހު ހަފްތާއެއްހާ ދުވަސްތެރޭ މުދާގެނެވުމެވެ. އަދި އޯޑަރު ކުރާ ތަކެތި އިތުބާރާއި ޔަޤީން ކަމާއި އެކު ގެނެވުމަކީވެސް އީ-ޓުކުރި ގިނަ ބަޔަކު ބޭނުން ކުރާ އެންމެ ބޮޑު އެއް ސަބަބެވެ. އީ-ޓުކުރި އިންޓަނޭޝަނަލްގެ އިތުރު މައުލޫމާތު ބޭނުން ނަމަ އެބޭފުޅުންގެ ހޮޓްލައިން 737-9411 އާއި ގުޅުމުން ލިބިވަޑައި ގަންނަވާނެއެވެ.\nއެމެރިކާގެ ގިނަ އޮންލައިން ފިހާރަތަކުން އޮރެޖިނަލް، ބްރޭންޑަޑް މުދާގަނެލަން މިއީ ހަމަ ޤައިމުވެސް ގިނަ ދިވެހިންނަށް ލިބޭނެ ފުރުސަތެވެ. މިއާއި އެކު، ގިނަ ބަޔަކަށް މުދާ ފަސޭހަ ކަމާއި އެކު ގެނެވޭނެ ގޮތް މޯލްޑިވްސް ޕޯސްޓްއިން މިވަނީ ހަމަޖައްސައިދީފައެވެ.